text:
༄༅། །སྟོན་པའི་རྒྱལ་པོ་འཁོར་བ་འདྲེན་པའི་དཔལ། །མུན་པའི་ཚོགས་རྣམས་འཇོམས་བྱེད་སྒྲོན་མེའི་འོད། །མ་རིག་ནད་གདུང་སེལ་བ་སྨན་པའི་གཙོ། །མི་ཡི་མཆོག་ཏུ་གྱུར་བ་དམུ་ཡི་རྒྱལ། །དུག་ལྔའི་འདམ་དང་མཚོ་སྐེམ་མེ་ཆེན་དཔུང་། །མཚན་དང་དཔེ་བྱད་ལྡན་པའི་གཟི་འཕགས་པོ། །དཀའ་བ་སྣ་ཚོགས་དང་དུ་བླངས་ནས་ནི། །མཛད་པ་སྣ་ཚོགས་མཐར་རུ་ཕྱིན་མཛད་ཅིང་། །གཟིགས་ཚད་བཞི་དང་དགོངས་ཚད་དྲུག་གཉིས་ཀྱིས། །བྱམས་པ་ཆེན་པོས་འཁོར་བ་སྒྲོལ་མཛད་པའི། །གཤེན་རབ་སྤྲུལ་བའི་སྐུ་ལ་ཕྱག་འཚལ་ལོ། །
དེ་ཡང་དེ་རིང་ནི་བདག་ཅག་གི་འདྲེན་པ་ཆེན་པོ་སངས་རྒྱས་གཤེན་རབ་མི་བོ་མཆོག་སྐུ་སྐྱེ་བ་མི་རུ་བཞེས་ནས་ད་བར་བགྲང་བྱ་ ༡༨༠༣༣ འཁོར་བའི་དུས་ཚིགས་ཁྱད་པར་ཅན་ཏེ་ལོ་གཅིག་ནང་གི་བཅོ་ལྔའི་རྒྱལ་གྱི་ཉ་རུ་ཁེལ་ཡོད་པར་བརྟེན་ངེད་མེ་ལོང་ཡེ་ཤེས་དྲ་བའི་གཙོ་སྒྲུབ་པ་ཐུན་མོང་གིས་མཆོག་ཏུ་དགེ་བའི་དུས་བཟང་འདིར་སངས་རྒྱས་གཤེན་རབ་མི་བོའི་མཛད་པ་རྗེས་སུ་དྲན་པའི་མཆོད་ཕྲེང་མེ་ཏོག་གི་འབུལ་ཚན་ཞིག་གཉེར་སྐྱོང་བྱེད་བཞིན་ཡོད་པ་ལྟར་ཕྱོགས་བཞུགས་མཁས་དབང་རྣམས་དང་། བླ་སྤྲུལ་དགེ་བཤེས། དེ་བཞིན་རྩོམ་པ་པོ་ཤེས་ལྡན་མི་ཉུང་བ་ཞིག་གིས་སྟོན་པའི་འཁྲུངས་མཆོད་ཆེན་མོར་སྲུང་རྩི་ཞུ་བའི་མཆོད་ཚིག་མེ་ཏོག་ཚོམ་བུ་རེ་གནང་འབྱོར་བྱུང་བ་ལྟར། རིམ་པས་ངེད་ཚོར་ལག་སོན་བྱུང་རིམ་དང་བསྟུན་བང་རིམ་བསྒྲིགས་ནས་འདི་རུ་རྒྱ་ཆེའི་ཤེས་ལྡན་པའི་ཚོགས་ཀྱི་མདུན་སར་མཆོད་སྤྲིན་དུ་བཤམས་པ་ལགས། ད་སྔོན་ངེད་ཚོས་དུས་ཐུང་ནང་འབྲེལ་གནས་ཁག་རེ་ཤས་ལས་རྩོམ་བསྐུལ་ཞུས་མེད་ཀྱང་དེ་རིང་འདི་རུ་རྩོམ་ཡིག་སླེབས་གྲངས་མི་ཉུང་བ་ཞིག་ཡོང་བཞིན་འདུག་པས་ངེད་ཚོས་ལྟ་ཀློག་བདེ་ཆེད་རྩོམ་རྣམས་དུམ་བུ་གཉིས་སུ་བགོས་ནས་སྟོད་ཆ་དང་། སྨད་ཆའི་སྡེ་ཚན་གཉིས་སུ་ཕྱེས་ཡོད། དམིགས་བསལ་མཁྱེན་དགོས་པ་ཞིག་ལ་ད་སྔོན་དུས་ཆེན་འདི་དང་འབྲེལ་བའི་མཆོད་ཚིག་གནང་མཁན་རྣམས་ཀྱིས་ཇི་ལྟར་རྩོམ་བསྐུར་གནང་བ་དེ་ལྟར་ལས་ངེད་ཚོས་བཅོས་བསྒྱུར་དང་སྣོན་འཕྲི་གང་ཡང་བྱས་མེད་ཅེས་ཞུ་རྒྱུ་མ་ཟད་འདི་ལྟར་ལེགས་རྩོམ་གནང་མཁན་ལྷན་རྒྱས་ལ་ཤིན་ཏུ་ཐུགས་རྗེ་ཆེ་ཞུ། ད་དུང་དེ་མཚུངས་ཕྱོགས་ཀྱི་ཤེས་ལྡན་པ་སུ་ཡིན་ཡང་རྒྱལ་ཟླ་བ་འདིའི་མཇུག་མ་རྫོགས་བར་སངས་རྒྱས་ཀྱི་མཛད་པ་ལ་ཕུལ་བའི་ལེགས་རྩོམ་གནང་མཁན་ཡོད་ཚེ་ངེད་ཚོས་རིམ་འགོད་དང་དགའ་བསུ་ཞུ་རྒྱུ་བཅས།
མེ་ལོང་ཡེ་ཤེས་དྲ་བའི་གཙོ་སྒྲུབ་པ་ཐུན་མོང་ནས་ཕྱི་ལོ་ ༢༠༡༦ ཟླ་ ༠༡ ཚེས་ ༢༣ ཉིན་ཕུལ།
༼སྟོད་ཆ།༽
རྫོགས་པའི་སངས་རྒྱས་གཤེན་རབ་མི་བོའི་མཛད་རྣམ་རྗེས་སུ་དྲན་པའི་མཆོད་སྤྲིན།
ཁྱུང་གི་ཤེས་རབ།
༧ མྱ་ངན་འདས་ལ་བདེར་གཤེགས་ནས། གཞན་གང་དེ་རུ་འགོད་པ་ཡིས། ཐུགས་བསྐྱེད་ཟབ་མོའི་རྟེན་འབྱུང་ལས། སྐལ་ཆེན་སྟོན་པའི་སྒྲོན་མེ་འབར། ལྷ་ཀླུ་མི་ཡི་ཆེ་གཉན་ཀུན། རྒྱལ་གྱི་རུ་བ་གོང་མའི་མཚེར། སྐུ་མཚན་མཐོང་གྲོལ་རིན་པོ་ཆེ། ཕེབས་བསུ་བྱ་བའི་བསོད་ནམས་སྒྲུབ། འོལ་མོའི་གླིང་ལ་ཐུགས་གཏད་ནས། སོ་བརྒྱད་མཁར་ལ་སྐུ་འཁྲུངས་ཤིང་། ཤམ་པོ་ལྷ་རྩེར་བཀོད་པ་མཛད། སྒོ་བཞི་མཛོད་ལྔའི་འཕྲིན་ལས་འགྱེད། དེའི་ཚེ་དེ་ཡི་དུས་ཤེད་ན། རྒྱལ་བཞེད་ཡུམ་གྱི་འདི་ལྟར་བསྟོད། ༼ལེགས་སོ་ལེགས་སོ་རྒྱལ་བའི་སྐུ། ཤིན་ཏུ་ལེགས་སོ་སྲིད་པའི་འཕྲུལ། ལོ་ལ་དགོངས་པ་བྱི་བ་སྟེ། མཛད་པ་དྲུག་ཅུ་མཐར་ཕྱིན་འགྱུར། ཟླ་བ་དཔྱིད་ཟླ་ར་བ་ཡིས། ཟླ་བཅས་བདུད་དཔུང་འདུལ་བར་བྱེད། སྐར་མའི་དམ་པ་རྒྱལ་གྱི་ནི། བདུད་ལྔ་དབང་དུ་སྡུད་པར་ངེས། དེ་དག་འདུལ་དབང་ཁྱེད་ལྟ་བུ། མཚན་བཟང་ལས་སྐྱེད་སངས་རྒྱས་ནི། ཐོག་མེད་ལྕགས་ཀྱི་ཕྲིན་ལས་བསྒྲུབས། སེ་མོ་བསེ་འདྲ་ལས་སྤྲུལ་པའི། དབལ་གྱི་རྒྱལ་པོ་ལ་ཕྱག་འཚལ། སྐལ་པའི་མེའི་བསྒྱུར་བསྲིད་པ་སྐྱེད། གསང་གནས་སྦུབས་ནུབ་ལས་སྤྲུལ་པ། སྲིད་པའི་མུ་རྟེན་ལ་ཕྱག་འཚལ། འདེགས་པའི་ཤིང་གིས་ཀུན་གནས་བརྟེན། བོལ་གྷོ་འབུར་འཕང་ལས་བསྐྱེད་པ། སྟོབས་ཆེན་སྟག་འགྲོས་ལ་ཕྱག་འཚལ། གསོ་བའི་ས་ནི་ཡོངས་ཀྱི་ཟས། ཨེ་ན་ཡ་འདྲ་ལས་བསྐྱེད་པ། ལེགས་བྱིན་རྒྱལ་པོ་ལ་ཕྱགས་འཚལ། བརྩེགས་པའི་ལྕགས་ནི་རྩལ་ལྡན་པོ། འཁྲིལ་ལྡེམ་བརྗིད་བག་ལས་སྤྲུལ་པ། སྐུ་ཡི་མཚན་རྟགས་ལ་ཕྱག་འཚལ་ལོ། མདངས་འབྱིན་མེ་ནི་དབྱིངས་ལ་རྒྱས། དབུ་སྐྲ་ཨུད་དཔལ་ལས་སྤྲུལ་པ། དབུའི་མཚན་རྟགས་ལ་ཕྱགས་འཚལ། བདེ་ཚོར་ཆུ་ནི་གཏིང་དཔག་ཆེ། སྤྱན་མིག་སྐར་ཆེན་ལས་སྤྲུལ་པ། སྤྱན་གྱི་རྟགས་ཅན་ལ་ཕྱག་འཚལ། བསྒྲོད་པའི་ས་ནི་ཐམས་ཅད་ལམ། གླང་ཆེན་འགྱིང་འདྲ་ལས་སྤྲུལ་པ། ཞབས་ཀྱི་མཚན་རྟགས་ལ་ཕྱག་འཚལ། ནམ་མཁའི་ལྕགས་ནི་སྒྲ་བོ་ཆེ། གསུང་གི་འབྲུག་སྒྲ་ལས་སྤྲུལ་པ། གསུང་གི་མཚན་རྟགས་ལ་ཕྱག་འཚལ། བསྐྱེད་པའི་ཤིང་ནི་ཕན་པ་ཆེ། ཕྱག་ཞབས་འཁོར་ལོ་ལས་སྤྲུལ་པ། ཕྱག་གི་མཚན་རྟགས་ལ་ཕྱག་འཚལ། སྨན་གྱི་ཆུ་ཡི་བསོད་ནམས་རྒྱས། མགུར་གྱི་བུམ་པ་ལས་སྤྲུལ་པ། མགུར་ལྷ་བྱང་ཡུག་ལ་ཕྱག་འཚལ། བརྟན་པའི་ས་ནི་མཆོད་པའི་རྟེན། དབུ་ཡི་བུམ་པ་ལས་སྤྲུལ་པ། ཚངས་པ་གཙུག་ཕུད་ལ་ཕྱག་འཚལ། སྒྲོལ་བའི་མེ་ནི་འབྱུང་འཇུག་མང། པུས་མོ་གཤང་འདྲ་ལས་སྤྲུལ་པ། ཚིག་ལྷ་གྱུར་བུ་ལ་ཕྱག་འཚལ། བསྲིད་པའི་ཤིང་ནི་སྐྱེས་ནས་འགལ། ལྟེ་བའི་སྦུ་གུ་ལས་སྤྲུལ་པས། བསྲིད་ལྷ་འོད་ཆེན་ལ་ཕྱག་འཚལ། སྦུབ་སེལ་ཆུ་ནི་རྣམ་སྣང་འཛག། ཤངས་ཀྱི་ཐོམ་སྒོ་ལས་སྤྲུལ་པ། ཤངས་ལྷ་རུམ་པོ་ལ་ཕྱག་འཚལ། ཚོར་བྱེད་ལྕགས་ནི་གཉིས་བྲལ་འགྲོགས། སྙན་གྱི་གྲོ་ག་ལས་སྤྲུལ་པ། སྙན་ལྷ་ཧོ་སངས་ལ་ཕྱག་འཚལ། བདེ་སྐྱེད་མེ་ནི་གཞན་དོན་མཛད། ལྗགས་ཀྱི་དབང་པོ་ལས་སྤྲུལ་པ། གནམ་གྲགས་ངར་ཆེན་ལ་ཕྱག་འཚལ། བསྐྱེད་པའི་ཤིང་ནི་རྒྱས་ན་བྲལ། རྫི་མ་ཁྲ་གཤོག་ལས་སྤྲུལ་པ། རྫི་ལྷ་ཡིད་མགྱོགས་ལ་ཕྱག་འཚལ། སྐྱོབས་པའི་ས་ནི་གཞན་གྱིས་དབང་། ཡན་ལག་དབང་པོ་ལས་སྤྲུལ་པ། སྟོབས་ཆེན་རྒྱལ་པོ་ལ་ཕྱག་འཚལ། འདུལ་བྱེད་ལྕགས་ནི་ཚ་གྲང་མང་།ཚེམས་ཀྱི་དབང་པོ་ལས་སྤྲུལ་པས། ཟ་བྱེད་རྒྱལ་པོ་ལ་ཕྱག་འཚལ། བག་སྡུད་མེ་ནི་གཉེན་པོས་འཁོར། ཡ་མཆུ་ཆགས་གདབ་ལས་སྤྲུལ་པ། ལྟེ་རྒྱས་བྱིན་ཆེན་ལ་ཕྱག་འཚལ། ནམ་མཁའི་ཆུ་ནི་གཡོ་འཁྲུག་མང་། ལྗགས་ཀྱི་མཆིལ་མ་ལས་སྤྲུལ་པ། སྐྱི་འདང་མི་ཕུད་ལ་ཕྱག་འཚལ། ཤོང་ཡང་པ་ནི་འཇིགས་པ་མེད། སྐུའི་དབང་པོ་ལས་སྤྲུལ་པ། གཡུང་དྲུང་སྐོས་འཛིན་ལ་ཕྱག་འཚལ། གཅོད་བྱེད་ལྕགས་ནི་རང་གཞན་འཇོམས། ཨོག་སྐོ་ཟླ་གམ་ལས་སྤྲུལ་པ། སྔགས་ཀྱི་རྒྱལ་པོ་ལ་ཕྱག་འཚལ། སྲོག་འཛིན་ཤིང་ནི་རྒྱས་པ་སྟེ། སྟབས་ལེགས་ངང་པ་ལས་སྤྲུལ་པ། དྲང་སྲོང་རྒྱལ་བ་ལ་ཕྱག་འཚལ། རྒྱུ་མེད་ཆུ་ནི་རང་དབང་མེད། ཞབས་ཀྱི་དབང་པོ་ལས་སྤྲུལ་པ། རྒྱལ་བ་སྟོབས་ཆེན་ལ་ཕྱག་འཚལ། ཀུན་འབྱུང་ས་ནི་ཀུན་གྱིས་གསོས། སྐུ་ཡི་ནུ་མ་ལས་སྤྲུལ་པ། སྲིད་པའི་ལྷ་མོ་ལ་ཕྱག་འཚལ། མུན་སེལ་མེ་ནི་སྒྲོན་མ་འདྲ། སྐུ་ཡི་གཟི་མདངས་ལས་སྤྲུལ་པ། གསལ་བ་འོད་ལྡན་ལ་ཕྱག་འཚལ། སྦུབ་སེལ་ཤིང་ནི་གཡོ་ཞིང་བསྐྱོད། གསང་པོའི་མཁའ་ལྔ་སྤྲུལ་པ་སྟེ། བསྐྱོད་པའི་འཁོར་ལོ་ལ་ཕྱག་འཚལ། ཟད་མེད་ཆུ་ནི་རྒྱ་ཆེའི་ཀླུང་། གཟི་མདངས་ཁྲག་ལས་སྤྲུལ་པ་ཡི། གནམ་གྲགས་ངར་ཆེན་ལ་ཕྱག་འཚལ། དེ་སྐད་ཡུམ་གྱིས་བསྟོད་པའི་ངག། ཀུན་འབུམ་ཁྲ་བོའི་དབུ་ལས་སོ།། ༽ སྐྱེ་དགུའི་མངའ་བདག་བཅུ་གསུམ་གཙོས། འབྱུང་བའི་ཁམས་ལ་མངའ་དབང་ཚོའི། དྲེགས་ལྡན་རལ་པའི་ལྗོན་པའང་། གང་སྐུའི་མདུན་ན་ལྷག་པར་སྨད། གླིང་ལྔའི་ཁྱོན་ལ་དབང་སྒྱུར་བའི། སྟོན་དང་བསྟན་པ་བསམ་ཡས་ཀྱང། མ་རིག་དྲུང་ནས་བཅིལ་བའི་ཐབས། སྟོན་འདིས་ཁྱེད་དང་མ་མཚུངས་སོ། གང་ལྟར་བརྟག་པ་དེ་སྣང་དུ། སྟོང་པའི་རྟེན་ཅིང་འབྲེལ་འབྱུང་དུ། ཆེ་བའི་ཡོན་ཏན་ངེས་པས་ན། འདུལ་ཐབས་བྱེ་བྲག་བསམ་མི་ཁྱབ། ང་སོགས་ཚུར་མཐོང་བྱིས་པའི་མིག། ཇི་ཙམ་བགྲུང་བར་བལྟས་བྱས་ཀྱང་། ཁྱེད་ཀྱི་རྣམ་འགྱུར་ཆ་རེའང། བློ་ཡི་མདུན་དུ་མི་གནས་ན། ཐུགས་ཀྱི་མཐིལ་དུ་འཆག་པ་ཡི། གསང་བ་བསམ་གྱི་མི་ཁྱབ་པ། ཇི་ལྟར་མཐོང་བའི་སྐལ་པ་ཡི། འཕོངས་བར་མཐོང་ཕྱིར་ཤིན་ཏུ་སྐྱོ། དེང་དུས་བསམ་བརྗོད་ཐལ་ཆེ་བ། ཡིན་མིན་མཚན་མ་སྣ་ཚོགས་པས། གང་དག་ཚོན་དང་ཆག་འོག་ཏུ། མཇལ་བའི་ཚུལ་ལས་མྱོས་པ་སུ། དངོས་པོའི་གནད་ལ་ཐོད་གཏུག་ཅིང་། བདེན་པ་མངོན་དུ་སྟོན་མཛད་པར། ལྷ་བོན་སྒོ་བཞིའི་འཕྲིན་ལས་ཀྱི། འགྲོ་བའི་ཁ་ལོ་གྱེན་དུ་སྒྱུར། ཁྱེད་མཚན་རྣ་བར་མི་སྙན་ཡང་། བསྟན་འདི་གཤིས་དང་འདྲེས་སོང་བ། བསིལ་མོའི་ལྗོངས་ཀྱི་འགྲོ་བ་ལ། སྐྱོ་དང་མཚར་བའི་གནས་མང་ངོ་། གངས་ཀྱི་རི་བོའི་གདགས་སྲིབ་ཏུ། ཁྱེད་ཀྱི་བསྟན་པའི་མདོ་འཛིན་པ། སྲིད་པའི་གྲོང་གི་བོན་རྒན་རྣམས། གསང་འདུས་གཤེན་གྱི་གདུང་སོབ་ཡིན། གཞན་རྒྱུད་འཁྱོག་པོ་འདུལ་ཐབས་སུ། རང་རྒྱུད་མདུང་ལྟར་དྲང་སྲོང་བས། གཉིས་བརྒྱ་སུམ་བརྒྱའི་རྣམ་གྲངས་ཀྱིས། ཐ་མལ་གནས་ལས་རབ་ཏུ་སྡོམ། བདེ་སྡུག་རྩ་བ་རང་གི་སེམས། ཡན་པར་འཁྱམས་སུ་མི་འཇུག་པར། རྩ་ལག་ཁྲིམས་ཀྱི་རབ་ཏུ་གཅུན། དགེ་དྲང་ཐེག་པའི་བཅའ་བ་མཛད། རྩ་ཡི་ལམ་ལ་རླུང་དང་ལྷན། རྒྱུ་བའི་རྣམ་པར་ཤེས་པའི་ཁམས། ཏིང་འཛིན་གསུམ་གྱིས་བཙོ་སྦྱང་མཐར། གཤིས་ཀྱི་ཡིན་ལུགས་ལྷང་ལ་ཕུད། སྣང་སྲིད་སེམས་སུ་དག་པའི་ཀློང་། མཁའ་ཀློང་དབྱིངས་ཀྱི་ངོ་བོ་རུ། སྣང་ཞེན་དེ་རུ་རྒྱས་གདབ་པའི། ཡེ་གཤེན་ཐེག་པའི་འཕྲིན་ལས་གདལ། སྦྱང་དང་སྒྱུར་བ་དྲི་མའི་ཚོགས། སེམས་ཀྱི་གཤིས་སུ་མ་དམིགས་པས། བླ་མེད་ཐེག་པའི་སྐད་དུ་ན། ཀ་དག་ཅེས་པའི་གསང་མཚན་གསོལ། འབྲས་བུའི་རྟགས་ཆེན་བཅུ་གཅིག་སོགས། གང་དག་ཐོབ་བྱར་གྱུར་པ་ཀུན། བྱས་དང་རྩོལ་བའི་འདུ་བྱེད་ལས། ཤིན་ཏུ་འགལ་ཕྱིར་ལྷུན་འགྲུབ་བོ། ཨེ་མ་ངོ་མཚར་རྨད་དུ་བྱུང་། སོང་ཉིན་ནམ་ལངས་ཉི་ཤར་སྐབས། ལྷ་ཀླུ་མི་དང་བཅས་པ་ཡིས། བསོད་ཚོགས་གསོག་ལ་རྗེས་ཡིད་རངས། དུས་སྟོན་བསུ་བའི་མངོན་རྟགས་སུ། ཁྱེད་གསུང་ཆ་ཤས་ཙམ་དྲན་པ། གནམ་བདེ་སྒོ་མོའི་ཐང་ཟུར་ནས། ཁྱུང་གི་ཤེས་རབ་མིང་དེས་འདེགས།
༧ མ་རིག་འཁོར་མུན་སེལ་བའི་ཉི་མ་དང་།། སྡུག་སྔལ་སྐོམ་སེལ་བགས་ཆགས་འཁྲུ་བའི་ཆུ།། ཕན་བདེའི་འབྱུང་གནས་བསམ་འཕེལ་ཡི་བཞིན་དབང་།། དམུ་སྲས་བླ་མ་ཚེ་རབས་གཏན་གྱི་སྐྱབས།།
དགེ་མིང་བསོད་ཚུལ་པས། ༢༠༡༦_༡_-༢༢ ཉི་ཤར་དུས་སུ་བྲིས།
སྲིད་པ་ཧྲལ་བའི་མྱི་བོ།
རྟོག་རླུང་། 《སྤུ་རྒྱལ་རིག་སློབ་ཁང་།》
༧ རྨོངས་རིགས་འདུལ་ཕྱིར་རིག་བྱེད་འོད་སྟོང་འབར།། འཕྲུལ་གྱི་གླེགས་བམ་རིག་པའི་ཚལ་དུ་བསྐྱེད།། བུ་སློབ་ཁྲི་འབུམ་འཇའ་ལུས་འོད་དུ་གཤེགས།། སྐྱེས་ཆེན་མི་བོ་སྤྱི་བོའི་རྒྱན་དུ་ལོངས།། ༧ གྱེར་སྒོ་བརྒྱད་ཁྲི་བཞི་སྟོང་ཐུགས་ལ་གསལ།། དྲང་ངེས་ཐེག་པ་དགུ་བོ་ཕྱག་ན་བསྣམས།། སྲ་མཁྲེགས་གྱོང་གྱོང་འདྲ་བའི་སྲིད་པའི་གྲོང་།། ཐུགས་ཉིད་འགུལ་ཐེངས་ཤིག་གིས་ཧྲལ་གྱིས་གཤགས།། ༧ མི་མངོན་གསེར་ཞག་འཕྱུར་བའི་ཞིང་ཁམས་ནས།། དྲི་བྲལ་དར་དཀར་དགུ་ཡིས་ཡུ་བ་འཐེན།། དུག་ལྔས་གཟེར་བའི་བྱིའུ་ཆུང་བགྲང་ཡས་ཤིག། ངེས་འབྱུང་གཤོག་བཙུཊ་མཁའ་རུ་ཝལ་གྱིས་སྤུར།། ༧ ཐར་མེད་བདུད་ཀྱི་འཁོར་བའི་བཙོན་ར་ལས།། མ་རིག་དུག་ལྔས་འདྲེན་པའི་ནད་རོ་ཡིས།། འགྲོ་ཀུན་མནར་བ་སྤྱན་གྱིས་མངོན་གཟིགས་ཏེ།། རབ་མཆོག་གསོ་འབུམ་ཟུང་གཉིས་ས་ལེར་བཞེངས།། ༧ རྣམ་དཀར་པད་མོའི་ཕྲིན་ལས་ཕྱོགས་བཅུར་རྒྱས།། ཟབ་ཡངས་རྟོགས་པའི་ཉིང་དགོས་མཐར་ཐུག་ནས།། འགྲོ་དོན་ཕྱོགས་མེད་འདུལ་བའི་ཤེས་རབ་སྟེ།། སྤྲུལ་པའི་སྐུ་ཡིས་ལུས་ཅན་ཞི་ལ་ཕབ།། ༧ བསླབ་པ་གསུམ་གྱི་དམིགས་པའི་ཉེར་འབྲས་སུ།། ཚངས་པའི་སྐུ་ཡི་བསུང་ངད་ལྡང་བར་བྱེད།། སེམས་ཅན་དགོས་འདོད་འཇོ་བའི་ནོར་བུ་སྟེ།། འགྲོ་བའི་དཔྱིད་དུ་ཉི་གཞོན་ནམ་ཡང་འཆར།།བསྐལ་པའི་སྟོན་པ་གཤེན་རབ་མི་བོ།
རླུང་བུ།
༧ གངས་རིའི་ལྗོངས་སུ་བསིལ་བའི་འོད་ཅིག་འཕྲོས། །གདོལ་རྒྱུན་ཚ་བའི་ནད་གདོན་བགེགས་ཀྱིས་བཀུམས། །མཚན་དཔེ་བཟང་པོའི་འཛུམ་ཞལ་བཞད་པས་ན། །གཅམ་དང་ཕྲ་མའི་བ་མོ་རིམ་གྱིས་བཞུས།། ༧ བོན་གྱི་སྒོ་མོ་བརྒྱད་ཁྲི་བཞི་སྟོང་ཡིས། །ཉོན་མོངས་བརྒྱད་ཁྲི་བཞི་སྟོང་མཉེས་པས་ན།། ལྟ་སྤྱོད་གཟུ་བའི་ཤེས་རབ་མོད་པ་ཡི། །འཇིག་རྟེན་འགུལ་བའི་བཙད་པོ་གཅིག་པུ་ཡིན།། ༧ བསླབ་གསུམ་བརྟན་བརླིང་བརྗིད་པའི་ཉམས་གཤིས་སུ།། དམ་པ་རང་གྲོལ་དཔལ་ཡོན་ནོགས་མོའི་མཛོད། །རིས་མེད་སེམས་ཀྱིས་ཕྱོགས་སྐྱོང་འཁོར་དུ་བཏགས། །སྟོན་པའི་རྣམ་དཀར་བརྗོད་ཀྱི་བགྲང་ལས་འདས།། ༧ རྣམ་མཁྱེན་སྒྲོན་མེ་སྲིད་པའི་མུན་དུ་འཚེེར། །ལས་ཀྱི་འགྲོ་བར་ཐེག་པའི་སྒོ་ཟྭ་ཕྱེ། །རབ་འབྲིང་ཐ་ཡི་ལྡེ་མིག་རྫུ་འཕྲུལ་བསྟར། །ཁྱེད་ཀྱི་ཡོན་ཏན་སྲིད་འདིར་ཚ་བར་འབར།། ༧ དཀའ་བ་དང་བླངས་སྤྱོད་པ་རྔུལ་ཆུས་བརླན། །སེམས་ཚེགས་མཐིལ་གནན་བསྐྱེད་རྫོགས་དགོངས་པའི་རྩལ།། སྒྱུ་མའི་ལུས་སུ་རང་རྩལ་གྲུབ་པ་ཐོབ། །རང་ཤར་རྣལ་འབྱོར་ཡེ་ནས་རྩ་ལམ་གྲོལ།། ༧ རབ་དཀར་རི་བོང་གཟུགས་ཅན་ཀུན་གསལ་ནས། །རླབས་ཆེན་རིགས་པའི་ལྗོངས་རྒྱུ་འདུལ་འཛིན་པ། །ས་ལ་རྒྱལ་གསུང་མུ་ཏིག་སྙེ་མ་ལྡེམ། །འཁོར་འབངས་བྱེའུ་ཆུང་བྱེ་བ་དཔལ་ལ་འཚོས།། ༧ ཤེས་འབྱོང་བྱིན་རླབས་ཉར་མའི་བད་པ་ཡིས། །ས་ཡི་ལྷ་མོའི་སྐམ་རེངས་གཤེར་གྱིས་བརླན། །རྐང་མཐིལ་སྐོགས་ཀྱི་རི་མོ་གྱ་གྱུ་ལས། །མི་ལྡོམ་ཁྲི་ཕྲག་མདུན་གྱི་ལམ་བུ་གསལ།། ༧ འཇིགས་མེད་གསུང་གི་སྟོང་སྒྲ་གྲགས་པ་ཡིས། །ཞུམ་པའི་སྙིང་ཁང་བདུད་རྩིའི་དྲོད་དུ་ཕབ། །ཞི་དུལ་ཚངས་པའི་འདུལ་སྤྱོད་པད་མོ་ཡིས། །ཡིད་འོང་ཁབ་ཏུ་གཡོ་ལྡེམ་མཛེས་པས་བརྒྱན།། ༧ ཡངས་པའི་བློ་གྲོས་མྱུར་མགྱོགས་གློག་གི་ཡིད། །འཕྲོས་པའི་རིས་བཀྲ་མ་ཡིབ་འཕྲུལ་གྱི་གཟུགས། །འགྱུ་བའི་སྐལ་དུ་མི་ཡུལ་བདེ་ཞིང་འདུམ། །ལྷ་ཡི་ལྷ་སྲས་འཇིག་རྟེན་བསྐྱབ་པའི་མགོན།། ༧ ཁྱེད་སྐུ་གཙང་མ་གངས་ཀྱི་ཞིང་དུ་བལྟམས། །ཁྱེད་གསུང་གྲགས་པས་འགྲོ་ཀུན་བསྙམས་ཤིང་དུལ། །ཁྱེད་ཐུགས་སྙི་མོས་སེམས་ཅན་བྱམས་ཀྱིས་བསྐྱངས། །ཁྱེད་ཀྱི་མཛད་འཕྲིན་ཡར་ངོའི་ཟླ་བར་འགྲན།། ༧ རིག་བྱེད་སྟོང་གི་འོད་ཀོར་འཁྱུག་པའི་ཉིད། །དྲན་པའི་རྩལ་གྱི་སྲོལ་འབྱེད་གཡུལ་ལས་བརྒལ། །རིག་པའི་གནས་ལ་ཕུལ་བྱུང་རྒྱལ་བའི་ཐུགས། །ཡོན་ཏན་ཕྱུག་པས་ངག་ལ་འདི་ཙམ་འགུགས། །ཞེས་རླུང་བུས་བོད་རབ་བྱུང་བཅུ་བདུན་མེ་སྤྲེལ་ལོའི་རྒྱལ་ཟླ་སྲིད་པའི་སྤྱི་ལོ་ ༢༠༡༦/༡༢/༡༤ ཉིན་སྟོན་པ་རྫོགས་པའི་སངས་རྒྱས་འཁྲུངས་སྐར་གྱི་དུས་ཚོད་ཁྱད་པར་ཅན་ལ་འགངས་ནས་སུག་ཏུ་བྲིས་པའོ།། །།
གཤེན་རབ་མི་བོ་མཁྱེན་ནོ།
གཡུང་མཐར།
༧ སྲིན་པོ་གདོང་དམར་བོད་པའི་ཁྱིམ་གཞིས་ནི་དངོས་མ།། ཁ་བ་གངས་ཅན་ལྗོངས་འདིར་མ་རིག་གི་མུན་པ།། སྤྲིན་ལྟར་གཏིབས་པའི་དུས་ན་རྒྱལ་བ་ཡི་མཆོག་གྱུར།། དམུ་སྲས་གཤེན་རབ་མཆོག་གིས་སྒྲོན་མེ་ཞིག་སྤར་སོང་།། ༧ བོད་ཡུལ་མུན་པའི་གླིང་དུ་ཤེས་རིག་གི་སྒྲོན་མེ།། ཆིག་ཁྲི་བརྒྱད་སྟོང་གོང་ནས་སྤར་མཛད་ཀྱི་བཤེས་གཉེན།། འོལ་མོ་གླིང་དུ་འཁྲུངས་པའི་ཐོད་དཀར་གྱི་སྲས་པོ།། ཁྱེད་ནི་གངས་ཅན་པ་ཡི་ལྷ་སྐལ་དེ་དངོས་མ།། ༧ རིག་པ་རྣོ་བརྟུལ་མི་འདྲ་གང་ཟག་གི་བློ་ལ།། ལྟོས་ཏེ་རྒྱུ་འབྲས་སོགས་ཀྱི་ཐེག་པ་ནི་རིམ་དགུ།། སྟོན་མཛད་རྒྱལ་བའི་ཐུགས་སྲས་གཤེན་རབ་ཀྱི་མཆོག་ལ།། ཐལ་མོ་སྙིང་ཁར་སྦྱར་ནས་དད་ཕྱག་ཞིག་འབུལ་འདོད།། ༧ བཀའ་འཁོར་བར་མ་ཉོན་མོངས་དུག་ལྔ་ཡི་གཉེན་པོར།། སྒོ་བཞི་མཛོད་དང་ལྔ་ཡི་བོན་འཁོར་ཞིག་བསྐོར་ཏེ།། འཛམ་གླིང་གོ་ལ་ཟླུམ་པོར་བོན་ཆར་གྱིས་སྦངས་མཛད།། རྣམ་མཁྱེན་སྟོན་པ་གཤེན་རབ་སྙིང་དུས་ནས་བསྟོད་དོ།། ༧ སྒྲིབ་གཉིས་རྣམ་ཟད་ཚོགས་གཉིས་ཡོངས་རྫོགས་ཀྱི་བདག་ཉིད།། འཇིགས་རུང་འཁོར་བའི་མཚོ་མོའི་ཕར་རོལ་ལ་བརྒལ་ཞིང་།། སེམས་ཅན་ཐར་ལམ་སྟོན་མཁན་མུན་སེལ་གྱི་སྒྲོན་མེ།། འཚེ་མེད་ཞི་བདེའི་མངའ་བདག་ཁྱེད་ཉིད་ལས་སུ་ཞིག། གུས་གཡུང་མཐར་གྱིས་ཕུལ་ལོ།།
ཡང་མྱེས་དམུ་གཤེན།
ཞོགས་སྤྲིན། སྤུ་རྒྱལ་རིག་སློབ་ཁང་།
༧ མ་འགྲིབ་དུས་ཀྱི་བརྒྱ་པའི་འགྲོ་བ་ལ།། ཐུགས་བརྩེ་ཟབ་མོས་དྲིན་གྱིས་སྐྱོང་པ་སྟེ།། བསྐལ་ཆེན་སྟོན་པའི་ཐུ་བོ་གཤེན་རབ་མཆོག།། འདི་ནས་ཡར་བརྩིས་ལོ་ངོ་ཁྲི་གཅིག་གོང་།། བོནད་ཡུལ་དག་པའི་ཞིང་འདིར་སྐུ་མཆོག་བལྟམས།། ༧ མུན་པའི་གུར་ཁང་དགུ་བརྩེགས་འཁྲིགས་པ་ཡི།། བསིལ་ལྡན་ཁ་བ་རི་བའི་ལྗོངས་འདི་རུ།། གནམ་སར་ཤོང་དཀའའི་མཛད་ཕྲིན་བླ་མེད་དེ།། ལྔ་ཟུང་རིག་པའི་གནས་ཀྱི་འཇུག་སྒོ་ལ།། ཀ་ཁ་ག་ངའི་འཕྲུལ་ཡིག་སྲོལ་ཁ་ཕྱེས།། ༧ ནང་བསྟན་ཉི་མ་གཞོན་ནུ་འཛུམ་པའི་འོད།། འགྲོ་དྲུག་པད་མ་དཀར་པོར་འཕྲོས་པ་ཡིས།། རྨོངས་པའི་འདབ་མ་ཞལ་ཁ་ཕྱེས་པ་དང་།། ཉམས་དང་རྟོགས་པའི་རོ་བཅུད་ལྷག་རྒྱས་ཏེ།། ཐར་པའི་གོ་འཕང་ཕྱེ་ལེབ་མཁའ་རུ་འཕུར།། ༧ འགྲོ་དྲུག་སེམས་ཅན་ཀུན་ལ་འཚེ་བ་ཡི།། ཁྱབ་པ་ལ་སོགས་བདུད་རིགས་མ་ལུས་པའི།། གདུག་རྩུབ་གནོད་པའི་སེམས་ནག་བོར་བཅུག་སྟེ།། བྱམས་སྙིང་ཚད་མེད་བཞི་པོ་རྒྱུད་མངའ་བའི།། གཡུང་དྲུང་སེསམ་དཔའ་ཆེན་པོ་ཐུགས་རྗེས་བསྒྱུར།། ༧ བློ་དང་རིག་པའི་ཐེག་ཚད་ལ་ལྟོས་ཏེ།། ཐེག་པ་རིམ་དགུའི་རྣམ་གཞག་སྤྲོས་པ་དང་།། ཡང་དག་ལྟ་བར་མ་མཐོང་མུ་སྟེགས་ཀྱི།། གཞུང་ལུགས་མང་པོ་ཚར་བཅད་སྟོན་པ་ཡིས།། བོན་བསྟན་ཉི་མ་ཀུན་ལ་དྲོ་བར་བྱས།། ༧ བཟོ་དང་གསོ་བ་ནང་དོན་རིག་པ་སོགས།། གསལ་བར་སྤྲོས་པའི་གཞུང་ལུཊ་གྲངས་འདས་ཤིག། དུང་གི་ཚེམ་དང་ལྗགས་ཀྱི་དབང་པོ་ལས།། རྒྱས་པར་ང་ཅག་འགྲོ་བ་ཡོད་ཅོག་གི། རྨོངས་བླུན་དྲ་བར་དབྲལ་བའི་སྐྱེས་སུ་བཀྲམ།། ༧ ཉོན་མོངས་ཕུང་པོ་བརྒྱད་ཁྲི་བཞི་སྟོང་ལ།། གཉེན་པོར་བོན་སྒོ་བརྒྱད་ཁྲི་སྤྲོས་པ་ཡི།། སྐལ་ལྡན་སེམས་ཅན་འགྲོ་བ་གྲངས་མེད་ཅིག། ཡང་དག་ཐར་པའི་ལམ་ལ་དཀྲི་བ་དང་།། སྐལ་མེད་འགྲོ་བར་བསྟན་པར་རྗེས་སུ་བཞག། ༧ ཉོན་མོངས་དབང་ཁ་བཙན་པོ་ཤོར་སོང་བའི།། རྟག་འཛིན་སྐྱེས་བོར་མི་རྟག་དོན་སྟོན་ཕྱིར།། དགུ་པའི་གནམ་སྟོང་དུས་བཟང་ཉི་མོ་རུ།། འགྲོ་བ་དོན་གྱི་མཛད་པ་མཐར་ཕྱིན་ཏེ།། སྐུ་མཆོག་མྱ་ངན་འདས་པའི་ངང་ཚུལ་མཛད།། ༧ ཁྱེད་ཀྱི་མཛད་ཕྲིན་ནམ་མཁའི་ངང་ཚུལ་ལ།། བདག་བློ་བྱི་འུའི་གཤོག་པས་མི་ཆོད་ཀྱང་།། མོས་གུས་བློ་ཡིས་དག་པའི་ཡིད་དྲངས་ཏེ།། ཚིག་བཅད་མེ་ཏོག་འདབ་མ་དཀར་རྐྱང་ཞིག། སྟོན་མཆོག་ཁྱེད་ལ་རྗེས་འཇུག་གྲྭ་ངས་འབུལ།། ༧ ཁྱེད་ལ་མོས་པའི་ངག་གི་ཕྲེང་བ་འདིས།། མ་འགྲིབ་ཉེར་གཅིག་དུས་ཀྱི་འགྲོ་བ་ཀུན།། ལུས་ལ་ནད་མེད་ཚེ་ཐག་རིང་བ་དང་།། ཅི་བསམ་ཡིད་བཞིན་གེགས་མེད་མྱུར་འགྲུབ་ནས།། ཐར་ཐུག་བླ་མེད་ས་ཆེ་འགྲོད་ནུས་ཤོག།
དོ་དགོང་མཆོད་མེ་ཞིག་སྤར།
སྤ་སངས་རྒྱས།
༧ དོ་དགོང་གངས་མི་ཁྱུ་ཞིག་རུག །དགོང་མོ་གཅིག་ལ་མཆོད་མེ་སྤར།། ཡང་ཞིག་འདིར་འདུས་བཙུན་པ་ཚོས། །གནམ་མཐའ་གསལ་བའི་མཆོད་མེ་སྒྲོན།། ༧ གངས་ཅན་བསྟན་པའི་བདག་པོ་ཞིག །འདས་ལོ་ཁྲི་གཅིག་ཕྱིན་ན་ཡང་། །ད་དུང་སྐུ་ཡི་མཚན་སྙན་ཞིག །གནམ་སའི་བར་ནས་ལྷང་བཞིན་འདུག། ༧ དོ་དགོང་ཆོལ་གསུམ་ཕྱོགས་གཅིག་ལངས།། མཚན་ཡུག་གཅིག་ལ་སྨོན་ལམ་གྱེར།། ཡང་ཞིག་འདིར་གའི་བཙུན་མ་ཚོས།། ལྷ་གཉིད་དཀྲོག་པའི་སྨོན་ལམ་གྱེར།། ༧ མི་གཟུགས་སྤྲུལ་པའི་འགྲོ་མགོན་ཞིག །སྟག་གཟིག་ཡུལ་ལ་ཕེབས་ཀྱིན་ནས། །རྐང་རྗེས་གངས་ལ་བཞག་པས་ཀྱང་། །ད་དུང་རྐང་རྗེས་མ་ཡལ་འདུག། ༧ དོ་དགོང་བོད་འབངས་ཚོགས་ཤིག་བསྡེབས། །མཚན་ནམ་གཅིག་ལ་དད་ཕྱག་འཚལ། །ལྷག་ཏུ་འདིར་འདུས་འབྲོག་མི་ཚོས།། ས་གཞི་གཡོ་བའི་དད་ཕྱག་འཚལ།། ༧ ཞྭ་དཀར་བསྟན་པའི་རྣམ་འདྲེན་ཞིག །འོལ་མོའི་ཡུལ་ནས་ཕེབས་ན་ཡང་། །ད་དུང་ཉིད་ཀྱི་བསྟན་པ་འདི།། ས་མཐོའི་ཡུལ་ལ་དར་ནས་འདུག། ༧ དོ་དགོང་བོད་མི་ཡུལ་གཅིག་འཛོམས། །མཚན་ཐུན་གཅིག་ལ་བསྐོར་རར་འགྲོ། །ལྷག་ཏུ་དད་ལྡན་མི་སྐྱ་ཚོས། །ས་མདོག་བརྗེ་བའི་བསྐོར་བ་རྒྱག། ༧ ཞྭ་དཀར་སྟོན་པའི་མི་བོ་ཞིག །ཕེབས་ནས་མི་ལོ་ཁྲི་བརྒལ་ཡང་། །ད་དུང་དམའ་སའི་གངས་ཁྲོད་ནས།།་ཁྱེད་ཉིད་འབོད་པའི་སྐད་འཕང་འདུག །སྤ་སངས་རྒྱས་ཀྱིས་ཕུལ་ལོ།
རྒྱལ་བ་གཤེན་གྱི་འཁྲུངས་མཆོད།
ཁྱུང་ཐོག་རྒོད།
༧ རྩོད་ལྡན་བརྒྱ་པའི་མགོན་པོ་ཉིད།། ལྔ་སྙིགས་གདུལ་བྱའི་དོན་ཆེད་དུ།། འགྲོ་བ་རང་མཐུན་སྐུར་བསྟན་ཏེ།། ཞི་བའི་དབྱིངས་ནས་དོག་ལ་ཕེབས།། ༧ གདུལ་བྱའི་ཁམས་དང་མོས་པ་ནི།། མ་ངེས་དུ་མ་བགྲང་ཡས་ཕྱིར།། རང་རང་བློ་དང་གང་འཚམས་པའི།།། ཐོག་མར་ཐེག་པ་དགུ་རུ་བསྟན།། ༧ ལྷ་ཀླུ་མི་ཡི་ཞིང་ཁམས་སུ།། གདུལ་བྱ་སོ་སོའི་སྒྲ་སྐད་བཞིན།། བརྒྱད་ཁྲི་བཞི་སྟོང་བཀའ་བསྒྲགས་ཀྱང་།། བར་དུ་སྒོ་མཛོད་ལྔ་རུ་བསྡུས།། ༧ ཇི་སྲིད་འགྲོ་བ་འདུལ་ཆེད་དུ།། དེ་སྲིད་བོན་གྱི་འཁོར་ལོ་ཆེ།། རྡུལ་གྱི་གྲངས་སུ་བསྐོར་བ་དག། མཐའ་མ་ཕྱི་ནང་གསང་བར་དྲིལ།། ༧ གངྒའི་ཀླུང་གི་བྱེ་མའི་གྲངས།། ས་ཡི་རྡུལ་བཞིན་བརྗོད་འདས་པའི།། བོན་སྒོ་བསམ་འདས་དུ་མ་ཉིད།། མཐར་ཐུག་ཐིག་ལེ་གཅིག་ཏུ་བསྒྲགས།། ༧ རབས་ཆད་མ་ནིང་ངག་བཅག་ཕྱིར།། རྒྱལ་ས་ཕོ་བྲང་གླིང་བརྒྱད་དུ།། ཁབ་དང་སྲས་ཀྱི་ཚོགས་བསྐྱངས་ཏེ།། འཁོར་ལོ་བསྒྱུར་བའི་རྒྱལ་པོ་མཛད།། ༧ དྲེགས་པ་བདུད་ཀྱི་སྙིང་གཞོམ་ཕྱིར།། འཁོར་དང་རྒྱལ་སྲིད་ཀུན་སྤངས་ཏེ།། གཅིག་པུར་མེ་ཏོག་གླིང་ཁ་རུ།། དཀའ་ཐུབ་དག་པའི་རྣམ་ཐར་བསྐྱངས།། ༧ སྲིད་པའི་གདོས་ཐག་གཅོད་པའི་ཕྱིར།། འཁོར་ཚོགས་སྡེ་བཞི་ཡ་བརྒྱད་པོར།། རྣམ་དག་སོ་ཐར་སྡོམ་པ་ཕོག། སྡེ་བཅུ་བོན་གྱི་འཁོར་ལོ་བསྐོར།། ༧ ཕྱི་རབས་འགྲོ་བའི་དོན་ཆེད་དུ།།འཁོར་དུ་གཏོགས་པའི་གཤེན་རྣམས་ལ།། བཀའ་ཡི་གཉེར་གཏད་བཅོལ་ནས་སུ།། བསྟན་པ་རྣམ་གསུམ་རྗེས་སུ་བཞག། ༧ འཆི་མེད་སྐྱེས་ནས་བཙན་པ་ལ།། སྐྱེ་དང་འཆི་བའི་མིང་མེད་ཀྱང་།། གདུལ་བྱའི་རྟག་འཛིན་གཞོམ་པའི་ཕྱིར།། མི་རྟག་འཆི་བའི་ངང་ཚུལ་བསྟན།། ༧ མ་ངེས་མཛད་པ་བསམ་འདས་པ།། སྲིད་འདིར་ཤོང་པར་མི་འགྱུར་ཞིང་།། བརྗོད་ལ་དབྱངས་ཅན་ལྷ་ངལ་བས།། བདག་བློས་དཔོག་པར་ག་ལ་ནུས།། ༧ འོན་ཀྱང་མཛད་འཕྲིན་ཆུ་ཀླུང་ལས།། བདག་བློའི་སྐྱོགས་ཀྱིས་བླངས་བ་དག། འགལ་དང་ནོར་བའི་ཆ་མཆིས་ཚད་།། གཤེན་རབ་ཉིད་ལ་གུས་པས་བཤགས།། ༧ འདི་སྦྱར་ལས་བྱུང་དགེ་བ་ཡི།། བསོད་ནམས་ཕུང་པོ་མཆིས་སོ་ཅོག། འགྲོ་རྣམས་བདེ་ཆེན་ཞིང་ཁམས་ཀྱི།། གོ་འཕང་ཐོབ་པའི་རྒྱུ་རུ་བསྔོ།། བདག་ཅག་གི་འདྲེན་པ་ཆེན་པོ་རྒྱལ་བ་གཤེན་རབ་མི་བོ་མཆོག་གདུལ་བྱ་གཞན་དོན་དུ་སྐུ་མཆོག་མངོན་པར་བལྟམས་ནས་མི་ལོ ༡༨༠༣༣ འཁོར་བའི་དུས་མཆོད་ཁྱད་པར་ཅན་གྱི་ཉིན་ས་མཐའི་གྱི་ན་བ་ཁྱུང་ཐོག་རྒོད་ཀྱིས་ཀླུ་གྲུབ་རི་འདབས་ནས་བཏེགས།།
གངས་ཀྱི་ལྷ་ཆེན་པོ་ཞིག་དྲན་པ།
ཁྱུང་ཁྲི་ལྡེ།
༧ གླིང་མཆོག་འཛམ་བུ་རྩེ་མོ་རུ།། སྲིད་པ་འགྲེང་བུའི་གཙུག་གི་རྒྱན།། རིག་པའི་སྲོལ་ཆེན་འབྱེད་པའི་ལྷ།། སྟོན་མཆོག་གཤེན་རྒྱལ་མཆོག་ལ་གུས།། ༧ སྲིད་པ་རྟ་གདོང་མེ་ཡི་ཁར།། འཁོར་བའི་བྱིས་པ་སྲེག་པའི་ཚེ།། མི་བཟོད་ཆོ་ངེ་བསྒྲགས་པ་དེ།། ཁྱུད་འཁོར་སྙན་གྱི་སྲང་ལ་སིབ།། ༧ སྟེང་ཕྱོགས་ལྷ་ཡི་ཞིང་ཁམས་སུ།། དཀར་འཇམ་དར་གྱི་འབོལ་གདན་སྟེང་།། གཡོ་མེད་བཞུགས་པའི་དཀྱིལ་དཀྲུང་དེ།། ལན་གཅིག་འགྲོ་བའི་དོན་ལ་བཤིགས།། ༧ ལོ་རྒྱལ་ཤིང་ཕོ་བྱི་བ་ཡི།། དཔྱིད་ར་སྟག་གི་རྒྱལ་ཟླ་ལ།། འཛམ་གླིང་སུམ་གཉིས་ས་ཡི་དཀྱིལ།། རྟག་གཟིགས་འོལ་མོའི་གླིང་དུ་བསྐྱོད།། ༧ སྤྲིན་དཀར་གུར་གྱི་བར་གསེང་ནས།། འཇའ་རིས་མེ་ཏོག་ཟམ་བཙུགས་ཏེ།། སོ་བརྒྱད་མཁར་གྱི་ཡང་རྩེ་རུ།། ཞབས་ཟུང་རྡུལ་གྱི་སེན་ཁ་རྒོད།། ༧ མཚན་དཔེ་ན་མར་མེ་ཏོག་དེ།། སྟེང་ཕྱོགས་ལྷ་ལ་བཞད་པའི་ཚེ།། འོག་ཕྱོགས་ཀླུ་ཡི་བུ་མོ་ཚོ།། དགོད་པའི་ཟ་འགྲམ་རྣ་བར་ཐུག། ༧ ཕྲིན་ལས་ཟ་འོག་ཁ་ཕྱེས་དུས།། གདུལ་བྱའི་ལྷ་མིའི་མྱི་ཆེན་དག། འགྲམ་ཆུ་ལུད་པའི་རྦ་རླབས་ཀྱིས།། གྱིམ་ཤོང་ནག་པོ་གྱེན་དུ་འབྲུབ།། ༧ བཅུ་གཉིས་མཛད་པའི་འཁོར་ལོ་ཡིས།། སྟོང་གསུམ་དོང་ནས་སྤྲུག་པའི་ཚེ།། གྱད་ཆེན་ཁྱབ་པའི་ཨོ་ངར་རེས།། བདུད་དམག་བྱེ་བའི་འཕོང་ཤ་སྦྲིད།། ༧ ཕྱྭ་གཤེན་ཐེག་པའི་ཐེམ་སྐས་ནས།། བླ་མེད་ཐེག་པའི་མཁར་རྫོང་བར།། ཐེག་དགུ་ཤེལ་གྱི་ཐེམ་སྐས་དེ།། ཏི་སེའི་མགུལ་དུ་ཁྲིགས་སེ་བཙུགས།། ༧ ཚུལ་མཐོང་བྱིས་པའི་བློར་བབ་པའི།། གཏོ་དཔྱད་ཧོས་ཀྱི་མན་ངག་མཆོག། ཆབ་ནག་གྱེར་གྱི་དུང་སྒྲ་དེ།། སོ་བརྒྱད་མཁར་གྱི་རྩེ་ནས་བུས།། ༧ སྒྲིབ་གཉིས་དུག་གི་དྲི་ནག་དེ།། བཀྲུ་བཤལ་བྱེད་པའི་མདོ་ཡི་སྡེ།། འཕན་ཡུལ་འབུམ་གྱི་ཆུ་བོ་དེ།། ཤམ་པོ་ལྷ་རྩེའི་མགུལ་ནས་བབ།། ༧ ཐ་མལ་སྣང་ཞེན་ཕྲ་རགས་གང་།། ལྷ་དང་ཞིང་ཁམས་བསྒྱུར་བའི་འཕྲུལ།།ཆབ་དཀར་སྔགས་ཀྱི་ལག་རྩལ་དེ།། གཡུ་ལུང་ཤེལ་གྱི་བྲག་ནས་ངོམས།། ༧ རང་བྱུང་རིག་པའི་བང་མཛོད་ནང་།། སྐུ་གསུམ་ལྷུན་གྲུབ་རོལ་པ་ཡི།། དཔོན་གསས་ལུང་གི་ནོར་བུ་དེ།། ཟད་མཚམས་མེ་ཏོག་གླིང་ལ་བཀྲམ།། ༧ བཅུ་བདུན་གནས་ཀྱི་འཛུམ་མོ་ཡིས།། བསྐལ་སྲིད་ཆག་ལ་གཞལ་བ་ཡི།། མཐོ་ཐོག་མཛོད་ཀྱི་རིག་ལམ་དེ།། འོད་ཀྱི་ལྷ་རིའི་རྩེ་ནས་བསྒྲགས།། ༧ དེ་ལྟའི་རིག་པའི་གཞུང་ལུགས་ཀྱིས།། ལྷོ་རྒྱལ་འཛམ་བུའི་རྩེ་མོ་ཡི།། ཁ་དོག་གངས་ཀྱི་ལྷུན་པོ་བཞིན།། བསྒྱུར་བའི་མཛད་ཕྲིན་སྙིང་ནས་དྲན།། ༧ སྟོན་ཆེན་ཁྱེད་ཀྱི་མཛད་ཕྲིན་ཁག། ནམ་མཁའི་སྐར་དང་ས་གཞིའི་རྡུལ།། ཚུལ་བཞིན་དྲན་པའི་བློ་ཡོད་ན།། ཀླད་ཆེནའཐོར་བའི་ཉེན་ཁ་ཚ།། ༧ མཛད་པ་བྱེ་བའི་ཆ་ཤས་རེའི།། དཔྱད་བརྗོད་ཚུལ་བཞིན་འབྲི་དགོས་ན།། མི་ཚེ་རྩོམ་ལ་བསྐྱལ་ན་ཡང་།། ད་དུང་ཐོན་པའི་རེ་བ་བྲལ།། ༧ སྔ་རབས་མཁས་པའི་གླེགས་བམ་ནང་།། ཁྱེད་ཀྱིས་འགྲོ་དོན་མཛད་པའི་ཚེ།། འགུལ་བསྐྱོད་གང་ཡང་མ་བྱས་པ།། བཞུགས་པའི་ཚུལ་ཞིག་ཁ་ོབོས་མཐོང་།། ༧ ཁྱེད་ཀྱིས་མྱི་ལོ་བརྒྱད་སྟོང་རིང་།། དཀའ་དཔྱད་སྡུག་རུས་བྱས་པ་དེ།། ནག་སུབ་གཏོང་བའི་རྗེས་འཇུག་ཚོ།། ཁྲེལ་ཡོད་ཡིན་ནམ་ཁྲེལ་མེད་ཡིན།། ༧ མྱི་རྒན་ཁྱབ་པ་གཅིག་པུའི་དོན།། ཟད་མཚམས་མེ་ཏོག་གླིང་ཆེན་ལ།། ཤ་ཟད་རུས་ལ་ཐུག་པ་ཡི།། དཀའ་དཔྱད་བྱས་པའི་ཚུལ་ཨི་ཤེས།། ༧ དེ་བཞིན་སེམས་ཅན་བྱེ་བ་བརྒྱར།། ཞི་རྒྱས་དབང་གི་ཕྲིན་ལས་ཀྱིས།། བོན་སྒོ་བརྒྱད་ཁྲི་བསྟན་པ་དེ།།སྐུ་ངལ་མ་བསྐྱོན་ཅི་ཞིག་ཡིན།། ༧ ཞབས་ཀྱི་ཤ་འུ་དམར་ཆུང་དེ།། སྲིད་པའི་འཁོར་བའི་ས་རྒོད་ལ།། རེག་པ་སུ་ཡིས་མི་བཟོད་ཀྱང་།། ཁྱེད་ཀྱིས་གོམ་ཁ་གངས་ལ་བསྒྱུར།། ༧ བསྐལ་བཟང་སངས་རྒྱས་སྟོང་གི་དབུས།། སྨྱོན་པ་ང་དང་གཟའ་རོ་ཁོ།། འདུལ་བའི་ལྷག་བསམ་ཅན་པོ་དེ།། གཤེན་རྒྱལ་ཁྱེད་ལས་གཞན་ཡོད་མིན།། ༧ བོད་ཡུལ་ཐུབ་པའི་དབང་པོ་ཡི།། གདུལ་ཞིང་ཡིན་རབས་གླེང་ན་ཡང་།། རྒྱ་གར་ཚ་བའི་ལུང་པ་ལས།། བསིལ་ལྗོངས་ཞིང་ལ་ཕེབས་མ་ཕོད།། ༧ དེ་བཞིན་ཁ་ཡེའི་སྟོན་པ་སོགས།། ས་ཆ་གང་བཟང་ཕེབས་པ་ལས།། འཚོ་བའི་ཆ་རྐྱེན་ཞན་པ་ཡི།། བོད་ལ་ཕེབས་ཉན་འདོད་མི་འདུག། ༧ ང་ཚོ་མགོ་ནག་བོད་པ་ལ།། ཤ་ཚ་ངོ་མ་ཡོད་མཁན་དེ།། སྟོན་མཆོག་གཤེན་རབ་ཁྱེད་ཡིན་པ།། ཕེབས་པའི་དུས་འདི་གཅིག་པུས་ཤེས།། ༧ བསིལ་ལྡན་ཁ་བའི་ཡང་རྩེ་རུ།། རླིག་རྡོག་འཁེང་ལ་ཉེ་བ་ཡི།། གྲང་ངར་ཤིན་ཏུ་ཚ་བའི་དུས།། འོ་བརྒྱལ་ཚད་མེད་མྱོང་ནས་ཕེབས།། ༧ དེ་འདྲའི་བཀའ་སྡུག་ཉམས་མྱོང་སྟེ།། གངས་ཀྱི་རིག་གཞུང་བསྐྲུན་པ་ལ།། བཀའ་དྲིན་ལན་གཅིག་མ་དྲན་ན།། གཟའ་རོ་མིན་ན་ཅི་ཞིག་ཡིན།། ༧ ཁྱེད་ཀྱི་རྗེས་འཛིན་གཤེན་ཕྲུག་ངས།། བཀའ་ལུང་རིག་པས་ཞལ་གྲགས་པའི།། འཁྲུལ་མེད་རྒྱལ་གྱི་ཟླ་བའི་ཉིན།། རྗེས་དྲན་མཆོད་པའི་ཚོམ་འདིར་འབུལ།། ༧ རྣམ་འདྲེན་ཁྱེད་ཀྱི་སྦྱིན་བདག་སྟེ།། བལ་རྒྱལ་ཨ་ཤོའི་ས་ཡི་ཆར།། གླང་ཆེན་འགྱིང་པའི་རི་མགུལ་ནས།། ཁྱུང་གི་ཁྲི་ལྡེས་སྡུག་ལག་འགུལ།།
འཁྲུངས་མཆོད་དེ་རིང་བསུ།

༧ ཐུགས་ཉིད་ནམ་མཁའི་རང་བཞིན་ལས།། ཐབས་ཤེས་ཉི་ཟླའི་འོད་མདངས་ཀྱིས།། གདུལ་བྱའི་བློ་མུན་སེལ་མཛད་པ།། འགྲོ་འདྲེན་དམུ་རྒྱལ་སྲས་པོ་ཡི།། ཨེ་མ་འཁྲུངས་མཆོད་དེ་རིང་བསུ།། ༧ དཔྱིད་ཟླ་ར་བའི་དུས་བཟང་འདིར།། རྒྱལ་ཕུར་འཛོམས་པའི་ཉ་ཆེན་ལ།། དུས་ཀྱི་ཐོག་མ་ནམ་ལང་ཡོས།།མཚན་དཔེའི་སྐུ་མཆོག་མངོན་པར་བཞད།། དེས་ན་དེ་རིང་འཁྲུངས་མཆོད་བསུ།། ༧ བདག་ཅག་འགྲོ་བའི་དེད་དཔོན་དུ།། ཕེབས་པའི་སྐལ་བཟང་དུས་འདིར་ཤར།། ལམ་ལུགས་ཞིག་གི་སྲོལ་རྒྱུན་མིན།། བཀའ་ལུང་ཚད་མའི་དགོང་དོན་ཡིན།། དེས་ན་འཁྲུངས་སྐར་དེ་རིང་བསུ།། ༧ མཛད་མདོ་རྒྱས་པ་གཟི་བརྗིད་ལས།། གཤེགས་པའི་དུས་ལ་ངེས་མེད་ཀྱང་།། ལོ་འགོ་བྱི་བ་སྐར་མ་རྒྱལ།། ཟླ་འགོ་དཔྱིད་ར་ཚེས་བཅོ་ལྔ།། གསུངས་པས་འཁྲུངས་སྐར་དེ་རིང་བསུ།། ༧ གཤེན་རབ་ཐུགས་ཀྱི་གཉེར་དཔོན་གྱིས།། མཛད་པའི་རྩ་རྒྱུད་ཉི་སྒྲོན་ལས།། ལོ་དང་ཟླ་བ་ཚེས་གྲངས་དང་།། དུས་དང་སྐར་མ་མདོ་ལྟར་གསུངས།། དེས་ན་འཁྲུངས་སྐར་དེ་རིང་བསུ།། ༧ མཁས་གྲུབ་ཆེན་པོ་ཤྲི་ལ་དྷས།། སྟག་ཟླའི་ངོས་འཇིན་མི་མཐུན་པ།། ཡོད་ཀྱང་རྒྱ་རྩིས་ནག་རྩིས་པས།། རྒྱལ་ཉ་ཧོར་ཟླ་བཅུ་གཉིས་འདོད།། གསུངས་པས་འཁྲུངས་སྐར་དེ་རིང་བསུ།། ༧ མཁས་གྲུབ་ལུང་རྟོགས་རྒྱ་མཚོ་ཡི།། བསྟན་འབྱུང་ཀེ་ཏའི་དོ་ཤལ་ལས།། ཟླ་བ་དཔྱིད་ར་སྟག་གསུངས་ཀྱང་།། ལོ་སྐར་ཚེས་དུས་མདོ་དང་མཐུན།། དེས་ཕྱིར་འཁྲུངས་སྐར་དེ་རིང་བསུ།། ༧ སྨྲ་དབང་མི་ཡི་སེང་གེ་ཡི།། མདོ་རྒྱུད་དག་ལ་གཞི་བཅོལ་ནས།། སྣང་མཐོང་རྩིས་ཀྱིས་གཞལ་བའི་ཚེ།། འཁྲུངས་ཟླ་བཅུ་གཉིས་གྲུབ་ཚུལ་གསུངས།། དེས་ན་འཁྲུངས་སྐར་དེ་རིང་བསུ།། ༧ རྒྱལ་བའི་བཀའ་ལུང་ཟབ་མོ་དང་།། འཕགས་པའི་ལུང་ཚད་མང་དག་ཞིག། ཐུགས་དགོང་གཅིག་ཏུ་མཐུན་པའི་ཕྱིར།། གཡུང་དྲུང་བོན་གྱི་སྒོར་ཞུགས་ཚོས།། དེས་ན་འཁྲུངས་སྐར་དེ་རིང་བསུ།།
རྒྱལ་བ་གཤེན་གྱི་འཁྲུངས་སྐར་བསུ།
༧ ཉེས་ཚོགས་སྒྲིབ་པ་མ་ལུས་ཀུན་བྲལ་སྤངས་རྟོགས་ཡོན་ཏན་མཁའ་ལ་འཕྱུར།། གཟིགས་ཚད་ལྔ་དང་དགོངས་ཚད་ལྔ་བཅས་མཁྱེན་རབ་ཟབ་མོ་ཐུགས་ལ་རྫོགས།། རབ་ཆད་མ་ནིང་དབང་པོའི་སྐྱོན་བསལ་ཡང་དག་འདུལ་བའི་གཉེར་དཔོན་རྗེ།། སྟོན་མཆོག་ཁྱེད་ནི་དུས་ཀུན་འབྲལ་མེད་གཡུང་དྲུང་བོན་གྱི་མགོན་དུ་བཞུགས།། ༧ མཚན་ལྡན་གནས་ནི་བརྗོད་པར་དཀའ་བ་གཤེན་ཡུལ་འོལ་མོ་ལུང་རིང་དུ།། འཛམ་གླིང་བསྟན་པའི་རྒྱན་དྲུག་ལ་སོགས་གདུལ་བྱའི་བློ་ཚོད་ལ་བསྟུན་ནས།། ཐེག་པ་རིམ་དགུ་སྒོ་བཞི་མཛོད་ལྔ་ཕྱི་ནང་གསང་བའི་བོན་ཆར་ཕབ།། ཁྱེད་ནི་མ་བགོས་སྤྱི་ལ་བཤམས་པའི་རིན་ཆེན་གླིང་གི་ནོར་སྐལ་བཞིན།། ༧ ཁྱབ་པ་ལ་སོགས་བདུད་ཆེན་བཞི་ཡིས་འགྲན་རྩལ་དོ་ཟླ་ག་ལ་ནུས།། ཕ་རོལ་དགྲ་ཚོགས་གཡུལ་ལས་རྒྱལ་ནས་མི་འཇིགས་གདོང་ལྔའི་ཁྲི་ལ་བཞུགས།། མ་དག་སྐྱེ་བོས་དག་པའི་སྐུ་ལ་དོ་ཟླ་འགྲན་རྩལ་ཅི་བྱས་ཀྱང་།། རང་གི་ལས་འབྲས་རང་ལ་སྨིན་ནས་རང་ཉིད་ཐ་མར་དམྱལ་ཁམས་འགྲིམས།། ༧ མདོར་ན་འདི་ཕྱི་གཉིས་ཀྱི་སྐྱབས་གནས་བསླུ་མེད་དག་པ་ཁྱེད་ལས་སུ།། རྒྱལ་གཤེན་ཁྱེད་ཀྱི་འཁྲུངས་སྐར་བསུ་བའི་ཤིས་ཚིག་རེ་འགའ་ཕུལ་བའི་མཐུས།། ཉམས་ཐག་མ་ལུས་སེམས་ཅན་ཀུན་འདིར་ཚེ་འདིའི་ལུས་རྒྱ་ཞིག་པའི་ཚེ།། མཐོ་རིས་བདེ་གནས་ལམ་བཟང་རྙེད་ནས་མཐར་ཐུག་སྐུ་གསུམ་མྱུར་ཐོབ་ཤོག།
___________ལྡོང་རིག་སྨྱུག་པས་ཕུལ།
གཤེན་གྱི་ངོ་སོ་དགུང་ལ་བསྟོད།
ལི་ཁྲི་ཐིགས་པ།།
༧ ཁྲི་འདས་ལོ་ལ་སྟོང་ཕྲག་རྩེག་ཀྱང།། ད་དུང་མཚན་སྙན་འབྲུག་ལྟར་ཆེམ་པ།། གྲུབ་མཐའ་ཞིག་གི་ཡབ་མེས་ཆེན་པོ།། དམུ་གཤེན་སྟོན་པ་དུས་ཀུན་རྒྱལ་ལོ།། ༧ ཁྱེད་ཉིད་གཤེགས་པའི་ཤུལ་ལམ་རིང་མོ།། ད་ནངས་ཁ་བའི་རྗེས་ཞིག་མ་རེད།། ས་བཅུ་རིམ་པའི་ཐེམ་སྐས་དོད་པའི།། མྱང་འདས་ཐར་པའི་སྐྲས་པ་ཡིན་རེད།། ༧ མུན་པ་བཞི་ཡི་མདོ་ཆེན་དེ་རུ།། ཁ་ཕྱོགས་ངེས་མེད་འཐོམ་ནག་དེ་ཚོ།། དཀར་ངོགས་བདེ་བའི་ལམ་མཆོག་བགྲོད་ལ།། ལྔ་ཕྲག་ཐར་པའི་ལམ་ཡིག་བསྟན་ཡོད།། ༧ འཁོར་ས་དགུ་ཡི་ཁ་དབྲག་བར་ན།། བདེ་གནས་མ་རྙེད་སྡུག་རིད་འདི་ཚོ།། ནུབ་ཀྱི་བདེ་བའི་ས་རུ་གཤེགས་ལ།། བཅུ་ཕྲག་ས་ཡི་ས་ཁྲ་བརྩལ་ཡོད།། ༧ ས་རྒྱུས་ལམ་རྒྱུས་ཐལ་ལས་ཞིབ་ཞིང་།། བདེ་ཆེན་གནས་སུ་ཕ་གཞིས་བཟུང་ཡང་།། སྙིང་ཉེའི་འགྲོ་དྲུག བདེ་མགྲོན་བསུ་ཆེད།། ལྷ་མི་ཡུལ་དུ་མཛད་ཆེན་སྐྱོང་འདུག། ༧ ལྷ་ལ་ལྟོས་པའི་ལྷ་སྐད་གཙང་མ།། མི་དང་མཐུན་པའི་མི་སྐད་དག་མ།། སྐད་རིགས་མི་འདྲ་སུམ་བརྒྱ་སྤྱད་ནས།། མཁའ་ནས་དོག་ལ་བོན་འཁོར་བསྐོར་འདུག། ༧ མུ་ལ་བསྒར་ན་གཏན་ཚིག་དབེན་ཡང་།། ཁོག་ཟོན་དགོས་པའི་ལྕེ་བསྒྱུར་མཁན་ཚོས།། རིས་མེད་ཁ་ཁྱེར་རིས་སུ་ཕྱེས་ཏེ།། དབུ་འཕང་སྨད་ཞོར་ལོག་ཞིག་བཀར་སོང་།། ༧ མུ་སྟེགས་ལྟ་བའི་རྒོལ་ངན་མགོ་ལ།། གཏན་ཚིག་ངར་མའི་རིག་ཕུར་བསྣུན་ནས།། ཚ་ཐག་བཅད་པའི་ཕྱག་རྗེས་བཞག་ཀྱང་།། ད་དུང་མུ་སྟེགས་གྲལ་ལ་བཞག་སོང་།། ༧ སྒོ་བཞི་མཛོད་ལྔ་གང་ལ་བཤེར་ན།། ཐར་འདོད་སྐྱེས་བུ་ཐར་བར་གཤེགས་ལ།། ཆ་རྒྱེན་གཙང་མ་གང་དགོས་ཡོད་ཀྱང་།། ད་དུང་ཁྱེད་གསུང་སྡིག་སླད་འདྲེས་སྐད།། ༧ དེ་དང་དེ་འདྲའི་ཁ་གཏོང་བ་ཚོས།། འདུ་ཤེས་འཆོལ་བའི་ཚིག་འཆལ་དག་ནི།། རང་སེམས་མ་དག་འཛིན་སྟངས་ཙམ་ལས།། ཡིད་ཆེས་བྱེད་སའི་གནས་ཤིག་མ་ཡིན།། ༧ འགྲོ་མཐུན་ཆ་ལུགས་ཇི་ལྟར་སྤྲུལ་ཡང་།། སྐུ་ཡི་མཚན་བཟང་ཆ་ཤས་རེ་རེས།། སྲིད་ཞི་གཉིས་ཀྱི་མཐའ་འགེགས་ནུས་པའི།། ཤེས་རབ་སྙིང་རྗེའི་རང་གཟུགས་ངོ་མ།། ༧ སྐུ་བསྟན་དུས་ཀྱི་ཁྱབ་པ་འདྲ་ལེའི།། གསུང་གི་དུས་འདིར་མང་མང་ཞིག་གིས།། སྣ་ཡི་གཉེར་མ་དགུ་རིམ་རྩེགས་ཀྱང་།།
སྡིག་སྡོང་ཙམ་ལས་དགེ་ཞིག་མ་འཆིས།། ༧ བློ་ཚད་མཐོ་དམན་ཐེམ་སྐས་འདྲ་ལ།། གང་ལ་དེ་བསྟུན་ཐེག་སྒོ་སྣ་ཚོགས།། རྗེས་བཞག་ལུང་གི་བཀའ་འཁོར་རིམ་པ།། གསེར་ནག་རི་བོའི་གཏོས་ལ་འགྲན་ཡོད།། ༧ ཁྱེད་སྐུ་སྒྲུབ་དང་ཁྱེད་གསུང་མྱོང་ན།། གྲུབ་པ་སྟོང་ལ་རེས་འགའ་ཙམ་རེད།། འོན་ཀྱང་ཁྱེད་དང་ཁྱེད་གསུང་གཙང་མ།། སྨན་སྡོང་དང་ནི་རྩི་སྨན་ལོ་མ།། ༧ གསུང་གདམས་ཟབ་མོའི་འདུལ་བའི་སྒང་ལ། ཁྱེད་གསུང་བདུད་རྩི་སེམས་ཐོག་བཞེས་མཁན། གྲུབ་རིག་མང་པོའི་རྣམ་ཐར་འཇལ་ན།། ཡིད་ཆེས་དགུ་འགྱུར་སླར་ལ་འཕེལ་ཡོང་།
དད་པའི་ཀོང་བུར་འཁྱིལ་བའི་རྗེས་དྲན་མར་ཁུ།
གཙོ་ཚུལ།
༧ དང་པོ་བྱང་ཆུབ་སེམས་མཆོག་བསྐྱེད།། བར་དུ་གྲངས་མེད་ཚོགས་གཉིས་བསགས།། མཐར་ཐུག་མངོན་སངས་རྒྱས་བཞེངས་པའི།། སྟོན་པ་བླ་མེད་གཤེན་རབ་མཆོག། མཆོག་ཉིད་སླར་ཡང་འགྲོ་བ་ལ།། རྗེས་ཆགས་དམུ་རིགས་རྒྱལ་སྲས་སུ།། གཟུགས་སྐུའི་བཀོད་པ་ངོམ་པ་ཡི།། རྒྱལ་ཟླའི་བཅོ་ལྔའི་ཚེས་བཟང་སྟེ།། དི་རིང་ཉི་མའི་གདུགས་གོང་ལ།། ལུས་ཀྱིས་སྐོར་ཕྱག་གར་སྟབས་ཀྱིས།། གཤེན་རབ་སྟོན་པ་ཁྱེད་ལ་མཆོད།། ངག་སྙན་འདོན་བཟླས་འགྱུར་ཁུག་རེས།། གཤེན་རབ་སྟོན་པ་ཁྱེད་ཉིད་བསུ།། ཡིད་ཁམས་དད་འདུན་མིག་ཀོང་དུ།། གཤེན་རབ་སྟོན་པ་ཁྱེད་ཉིད་དྲན།། ༧ དང་པོ་གཞོན་ནུའི་རྣམ་རྩེད་མཛད།། བར་དུ་རྒྱལ་སྲིད་ཁུར་ཆེན་འདེགས།། མཐར་ཐུག་འཁོར་སྤངས་དགོན་པ་རུ།། གཅིག་པུའི་ལྟ་སྒོམ་བསྐྱངས་པ་ཡི།། སྐུ་ཚེའི་མཛད་རྣམ་མཇལ་ཐེངས་རེར།། སྲིད་པའི་འཁོར་བའི་ལུགས་བཟང་དང་།། མྱང་འདས་ཐར་པའི་གཤེགས་ཤུལ་ལམ།། འདི་ཞེས་བརྩེ་བས་མིག་དཔེ་རུ།། བསྟན་པའི་དྲིན་དེ་དྲན་གིན་དུ།། དི་རིང་ཉི་མའི་གདུགས་གོང་རུ།། གཤེན་རབ་སྟོན་པ་ཁྱེད་ལ་མཆོད།། ༧ རྨོངས་པའི་ལྐུགས་འབྱེད་ཡི་གེའི་འཕྲུལ།། ནད་ཀྱིས་གདུང་སེལ་སྨན་དཔྱད་རིག། གདོན་གྱིས་རྒུད་སྐྱོབ་གཏོ་ཐབས་སྒོ། ལུས་སེམས་ཀུན་བདེ་ཐེག་ཆེན་བོན།། འཕྲལ་ཕུགས་གང་ལ་གང་དགོས་སུ།། ཏི་སེའི་གངས་ནས་ཁ་འབབ་བཞིར།། ཕྱོགས་ཕྱོགས་འགྲོ་བའི་གསོས་མཆོག་ཏུ།། ལན་མེད་སྦྱིན་མཛད་དམུ་རྒྱལ་སྲས།། ཁྱེེད་རྗེས་འཇུག་པའི་ཁུར་འཆང་བའི།། བོན་འབངས་ཁྲི་མ་འབུམ་ཚོགས་ཀྱིས།། དི་རིང་ཉི་མའི་གདུགས་གོང་དུ།། ཁྱེད་ཉིད་དགྱེས་པའི་སྟོན་མོ་ཆེ།། ཚོགས་བསགས་སྒྲིབ་སྦྱོང་ལམ་སྒོ་ལ།། དད་འདུན་མོས་པས་འཇུག་བཞིན་ལགས།། ཉིད་དང་དབྱེར་མེད་མྱུར་འགྲུབ་སྨོན།། ༧ སྟོན་པ་བཀའ་དྲིན་ཅན་མཆོག་གི་འཁྲུངས་ཟླ་རུ་ལུང་གིས་བསྔགས་པའི་རྒྱལ་ཟླ་བའི་ཚེས་བཅོ་ལྔའི་ནངས་མོར་ཚིག་གི་སྒྱུ་འཕྲུལ་སྒྲོས་ཆ་མེད་ཀྱང་རྒྱུད་ཀྱི་སེམས་ཁམས་ལ་དད་པས་བངས་བའི་གཙོ་ཚུལ་པས་ཕུལ།
སངས་རྒྱས་གཤེན་རབ་མི་བོའི་འཁྲུངས་སྐར་བསུ།
སྦྲ་དྲི་བཞོན། ༼བོད་ལྗོངས།༽
སྤུ་རྒྱལ་བཙན་པོ་ཡི་དབུ་ཁྱུད་མ་བྲིས།།
མངའ་མཛད་བཅུ་དྲུག་གི་རྫོགས་ཚིག་མ་བཀོད།།
རྒྱལ་ཕྲན་སིལ་མ་བཅུ་གཉིས་ཀྱི་སྐབས་སུ།།།
ཐོད་དཀར་སྲས་པོ་ཡི་འཁྲུངས་སྐར་དེ་རིང་།།
༧ སྟག་གཟིག་འོལ་གླིང་ངམ་ཞང་ཞུང་ཡུལ་ཏེ།།
གནའ་བོའི་བོད་ཡུལ་གྱི་རྒྱལ་ཕྲན་ཞིག་ནས།།
འཚེ་མེད་ཞི་བདེ་ཡི་དགེ་རྒན་ཆེན་མོ།།
ཧོས་རྗེ་སངས་རྒྱས་ཀྱི་འཁྲུངས་སྐར་དེ་རིང་།།
༧ བརྒྱད་ཁྲི་བཞི་སྟོང་གི་ཉོན་མོངས་གཉེན་པོ།།
བརྒྱད་ཁྲི་བཞི་སྟོང་གི་བོན་སྒོའི་བྱེད་པོ།།
རྣམ་འདྲེན་བརྒྱད་པ་ཡི་ཅོད་པན་འཆང་བ།།
གཤེན་རབ་མི་བོ་ཆེའི་འཁྲུངས་སྐར་དེ་རིང་།།
༧ གཏོ་རྒྱལ་བསྟན་པ་ཡི་འགྲོ་དོན་གྲུབ་རྗེས།།
ཐུབ་པ་འཇིག་རྟེན་འདིར་མ་བྱོན་སྔ་ལོར།།
གཞི་ལམ་འབྲས་གསུམ་གྱི་ཤིང་རྟའི་སྲོལ་འབྱེད།།
རྒྱལ་བ་གཤེན་རབ་ཀྱི་འཁྲུངས་སྐར་དེ་རིང་།།
༧ བདེ་བ་སྡུག་བསྔལ་ལ་རང་དཔེ་གཞན་ལེན།།
ལྟ་བ་བརྟེན་འབྲེལ་གྱི་དེ་ཉིད་མཁྱེན་པའི།།
བསིལ་ལྡན་གངས་ལྗོངས་ཀྱི་རྟོགས་སད་དང་པོ།།
སྟོན་པ་གཤེན་རབ་ཀྱི་འཁྲུངས་སྐར་དེ་རིང་།


c: text/html

text:
མི་དམངས་དྲ་བའི་འཕྲིན། ཟླ་9ཚེས་4ཉིན། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཞ་མོན་དུ་ཀྲུང་གོར་འབོ་གསེར་རྒྱལ་ཁབ་ཀྱི་འགོ་ཁྲིད་མི་སྣའི་ཞལ་འཛོམས་་ཐེངས་དགུ་པ་དང་གསར་དར་ཁྲོམ་རའི་རྒྱལ་ཁབ་དང་འཕེལ་རྒྱས་འགྲོ་བཞིན་པའི་རྒྱལ་ཁབ་དབར་གྱི་སྐད་ཆ་ཤོད་རེས་ཀྱི་ཚོགས་འདུར་ཕེབས་མཁན་ལྷོ་ཨ་ཧྥེ་རི་ཁའི་ཙུང་ཐུང་ཙུའུ་མ་དང་མཇལ་འཛོམས་གནང་བ་རེད།
ཞི་ཅིན་ཕིང་གིས་མིག་སྔར་ཀྲུང་གོ་དང་ལྷོ་ཨ་ཧྥེ་རི་ཁ་ཕྱོགས་གཉིས་ཀྱི་མཛའ་གྲོགས་མཉམ་ལས་ལ་དགེ་མཚན་ལྡན་པའི་གྲུབ་འབྲས་ཐོབ་ཡོད་ལ། དངོས་སྒྲུབ་ཀྱི་མཉམ་ལས་ལ་བདེ་བླག་ངང་སྐུལ་མ་ཐེབས་ཡོད། དུས་མཚམས་རྗེས་མར་ཀྲུང་གོ་ཕྱོགས་ཀྱིས་ལྷོ་ཨ་ཧྥེ་རི་ཁ་ཕྱོགས་དང་མཉམ་དུ“རྒྱུད་གཅིག་ལམ་གཅིག”ཐུན་མོང་ཐོག་བསྐྲུན་རྒྱུའི་མཉམ་ལས་གྲོས་མཐུན་དང་ཀྲུང་གོ་དང་ལྷོ་ཨ་ཧྥེ་རི་ཁའི་མཉམ་ལས་གླེང་སྟེགས་གཡོད་ཧན་ནེ་སི་པའོ་དབུ་ཚོགས་ཀྱི་གྲུབ་འབྲས་དོན་འཁྱོལ་ཧུར་ཐག་བྱེད་པ་དང་རྒྱལ་ཁབ་གཉིས་ཀྱི་ཁྱབ་ཁོངས་ཁག་གི་མཉམ་ལས་ཟབ་ཏུ་བཏང་ནས་ཀྲུང་གོ་དང་ལྷོ་ཨ་ཧྥེ་རི་ཁའི་འབྲེལ་བ་རྒྱུན་ཆད་མེད་པར་སྐས་རིམ་གསར་པར་སླེབས་རྒྱུར་སྐུལ་འདེད་གཏོང་དགོས་པ་དང་། ཕྱོགས་གཉིས་པོས་ཕན་ཚུན་དབར་གྱི་ལྟེ་བའི་ཁེ་ཕན་དང་འབྲེལ་བ་ཡོད་པ་དང་དོ་ཁུར་བྱེད་པའི་གནད་དོན་གལ་ཆེན་ཐད་མུ་མཐུད་ཕན་ཚུན་བསམ་ཤེས་དང་རྒྱབ་སྐྱོར་བྱས་ནས་རྒྱལ་ཁབ་གཉིས་ཀྱི་ཆུ་ཚད་མཐོ་བའི་ཆབ་སྲིད་ཐད་ཀྱི་ཕན་ཚུན་ཡིད་ཆེས་བརྟན་དུ་གཏོང་དགོས་པ། རྒྱལ་ཁབ་གཉིས་པོའི་མཉམ་ལས་དང་ཐུན་མོང་ངོས་འཛིན་གལ་ཆེན་དོན་ཐོག་ཏུ་འཁྱོལ་བ་བྱས་ནས་རྒྱ་མཚོའི་དཔལ་འབྱོར་དང་ཐོན་ནུས་སོགས་ཁྱབ་ཁོངས་མཉམ་ལས་ལ་མཐུན་སྦྱོར་སྐུལ་འདེད་གཏོང་དགོས་པ། རིག་གནས་དང་། ཚན་རྩལ། འཕྲོད་བསྟེན། ཡུལ་སྐོར། གཞོན་ནུ། བུད་མེད། སྨྱན་སྦྱོར་སོགས་དང་སྤེལ་རེས་མཉམ་ལས་བྱ་རྒྱུར་ཤུགས་སྣོན་བརྒྱབ་སྟེ་སང་ལོ་ཀྲུང་གོ་དང་ལྷོ་ཨ་ཧྥེ་རི་ཁའི་དབར་ཕྱི་འབྲེལ་གྱི་འབྲེལ་བ་བཙུགས་ནས་ལོ་20འཁོར་བའི་སྤྱི་ཚོགས་ཀྱི་རིག་གནས་སྣང་ཚུལ་སྣ་ཚོགས་སྤེལ་རེས་དང་རྟེན་འབྲེལ་བྱེད་སྒོ་ཡག་པོ་གཉེར་དགོས་པ་བཅས་ཀྱི་ནན་བཤད་གནང་བ་རེད།

robotstxt: allowed

filter: keep


text:
ཀྲུང་གུང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གིས་རྒྱལ་ཁབ་ཚན་རིག་ལག་རྩལ་གྱི་བྱ་དགའ་སྤྲོད་པའི་ཚོགས་ཆེན་གཟབ་རྒྱས་ངང་འཚོགས་པ།
ལི་ཁེ་ཆང་གིས་གསུང་བཤད་གནང་བ། ཀྲང་ཀའོ་ལིས་གཙོ་སྐྱོང་གནང་བ། ཝང་ཧུའུ་ཉིང་ཚོགས་འདུར་ཕེབས་པ།
ཟླ་༡ཚེས་༨ཉིན་རྒྱལ་ཁབ་ཚན་རིག་ལག་རྩལ་གྱི་བྱ་དགའ་སྤྲོད་པའི་ཚོགས་ཆེན་པེ་ཅིང་མི་དམངས་ཚོགས་ཁང་ཆེ་མོར་གཟབ་རྒྱས་ངང་འཚོགས་པ་རེད། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་༢༠༡༧ལོའི་ལོ་འཁོར་གྱི་རྒྱལ་ཁབ་ཀྱི་ཚན་རིག་ལག་རྩལ་གྱི་བྱ་དགའ་ཆེ་ཤོས་ཐོབ་མཁན་ནན་ཅིང་རང་བྱུང་དང་བཟོ་སྐྲུན་རིག་པ་སློབ་ཆེན་གྱི་ཡོན་ཧྲི་ཝང་ཙེ་ཧྲན(གཡས)དང་ཀྲུང་གོ་ནད་ཡམས་སྔོན་འགོག་ཚོད་འཛིན་ལྟེ་གནས་ཀྱི་ནད་དུག་སྔོན་འགོག་ཚོད་འཛིན་ཁང་གི་ཡོན་ཧྲི་ཧོའུ་ཡུན་ཏེ(གཡོན)ལ་བྱ་དགའི་ལག་ཁྱེར་གནང་བའི་གནས་ཚུལ་ཡིན་པ།
ཟླ་༡ཚེས་༨ཉིན་རྒྱལ་ཁབ་ཚན་རིག་ལག་རྩལ་གྱི་བྱ་དགའ་སྤྲོད་པའི་ཚོགས་ཆེན་པེ་ཅིང་མི་དམངས་ཚོགས་ཁང་ཆེ་མོར་གཟབ་རྒྱས་ངང་འཚོགས་པ་རེད། ཏང་དང་རྒྱལ་ཁབ་ཀྱི་འགོ་ཁྲིད་མི་སྣ་ཞི་ཅིན་ཕིང་དང་། ལི་ཁེ་ཆང་། ཀྲང་ཀའོ་ལི། ཝང་ཧུའུ་ཉིང་བཅས་ཚོགས་ཆེན་ལ་ཕེབས་པ་དང་འབྲེལ་བྱ་དགའ་ཐོབ་མཁན་ལ་བྱ་དགའ་ཡང་གནང་ཞིང་། ཚོགས་འདུ་མ་འཚོག་གོང་ཞི་ཅིན་ཕིང་སོགས་ཏང་དང་རྒྱལ་ཁབ་ཀྱི་འགོ་ཁྲིད་མི་སྣས་བྱ་དགའ་ཐོབ་མཁན་ལ་མཇལ་འཕྲད་གནང་བ་དང་འབྲེལ་ཚང་མ་དང་ལྷན་དུ་དྲན་རྟེན་སྐུ་པར་ཡང་བསྐྱོན་པ།
ཚེས་༨ཉིན་གྱི་སྔ་དྲོ། ཀྲུང་གུང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གིས་པེ་ཅིང་དུ་རྒྱལ་ཁབ་ཚན་རིག་ལག་རྩལ་གྱི་བྱ་དགའ་སྤྲོད་པའི་ཚོགས་ཆེན་གཟབ་རྒྱས་འཚོགས་ཤིང་། ཏང་དང་རྒྱལ་ཁབ་ཀྱི་འགོ་ཁྲིད་མི་སྣ་ཞི་ཅིན་ཕིང་དང་། ལི་ཁེ་ཆང་། ཀྲང་ཀའོ་ལི། ཝང་ཧུའུ་ཉིང་བཅས་ཚོགས་ཆེན་ལ་ཕེབས་པ་དང་འབྲེལ་བྱ་དགའ་ཐོབ་མཁན་འཐུས་མིར་བྱ་དགའ་གནང་བ་དང་། ལི་ཁེ་ཆང་གིས་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་ཚབ་ཞུས་ནས་ཚོགས་ཆེན་ཐོག་གསུང་བཤད་གནང་བ། ཀྲང་ཀའོ་ལིས་ཚོགས་ཆེན་གཙོ་སྐྱོང་གནང་བ་རེད།
སྔ་དྲོའི་ཆུ་ཚོད་བཅུ་པར་རྔམ་བརྗིད་ལྡན་པའི་རྒྱལ་གླུའི་ཁྲོད་ཚོགས་ཆེན་འགོ་ཚུགས་པ་རེད། སྤྲོ་སེམས་འཁོལ་བའི་ཐལ་མོ་རྡེབ་སྒྲ་གྲགས་པ་དང་སྦྲགས་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་དང་ཐོག་༢༠༡༧ལོའི་ལོ་འཁོར་གྱི་རྒྱལ་ཁབ་ཀྱི་ཚན་རིག་ལག་རྩལ་གྱི་བྱ་དགའ་ཆེ་ཤོས་ཐོབ་པའི་ནན་ཅིང་རང་བྱུང་དང་བཟོ་སྐྲུན་རིག་པ་སློབ་ཆེན་གྱི་ཡོན་ཧྲི་ཝང་ཙེ་ཧྲན་དང་ཀྲུང་གོ་ནད་ཡམས་སྔོན་འགོག་ཚོད་འཛིན་ལྟེ་གནས་ནད་དུག་སྔོན་འགོག་ཚོད་འཛིན་ཁང་གི་ཡོན་ཧྲི་ཧོའུ་ཡུན་ཏེ་ལ་བྱ་དགའི་ལག་ཁྱེར་གནང་བ་དང་འབྲེལ་ཁོང་གཉིས་ལ་བྱམས་བརྩེའི་ངང་ཕྱག་བཏང་གནང་སྟེ་བཀྲ་ཤིས་བདེ་ལེགས་ཞུས་པ་རེད། དེ་རྗེས་ཞི་ཅིན་ཕིང་སོགས་ཏང་དང་རྒྱལ་ཁབ་ཀྱི་འགོ་ཁྲིད་མི་སྣས་རྒྱལ་ཁབ་ཀྱི་རང་བྱུང་ཚན་རིག་བྱ་དགའ་དང་། རྒྱལ་ཁབ་ཀྱི་ལག་རྩལ་གསར་གཏོད་བྱ་དགའ། རྒྱལ་ཁབ་ཀྱི་ཚན་རིག་ལག་རྩལ་ཡར་ཐོན་བྱ་དགའ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྒྱལ་སྤྱིའི་ཚན་རིག་ལག་རྩལ་གྱི་མཉམ་ལས་བྱ་དགའ་བཅས་ཐོབ་མཁན་གྱི་འཐུས་མིར་བྱ་དགའ་གནང་བ་རེད།
ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་རྒྱལ་སྲིད་སྤྱི་ཁྱབ་ཁང་གི་ཙུང་ལི་ལི་ཁེ་ཆང་གིས་གསུང་བཤད་གནང་སྐབས་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་ཚབ་ཞུས་ནས་བྱ་དགའ་ཐོབ་མཁན་ཡོངས་ལ་སྤྲོ་སེམས་འཁོལ་བའི་བཀྲ་ཤིས་བདེ་ལེགས་དང་། རྒྱལ་ཡོངས་ཀྱི་རྒྱ་ཆེའི་ཚན་རྩལ་ལས་དོན་པར་བླ་ན་མེད་པའི་གུས་འདུད་དང་ལྷག་བསམ་ཟོལ་མེད་ཀྱི་འཚམས་འདྲི། ཀྲུང་གོའི་ཚན་རྩལ་བྱ་གཞག་ནང་ཞུགས་པ་དང་རྒྱབ་སྐྱོར་བྱེད་མཁན་ཕྱི་རྒྱལ་གྱི་རིགས་གཅིག་མཁས་ཅན་ལ་སྙིང་དབུས་ནས་ཐུགས་རྗེ་ཆེ་བཅས་ཞུ་རྒྱུ་ཡིན་ཞེས་གསུངས་པ་རེད།
ལི་ཁེ་ཆང་གིས་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག་རང་རྒྱལ་གྱི་ཚན་རྩལ་བྱ་གཞག་ལ་འཕེལ་རྒྱས་མྱུར་པོ་བྱུང་ནས་དཔལ་འབྱོར་དང་སྤྱི་ཚོགས་འཕེལ་རྒྱས་ལ་སྐུལ་འདེད་གཏོང་བར་ལོ་རྒྱུས་རང་བཞིན་གྱི་གྲུབ་འབྲས་ཐོབ་པ་དང་ལོ་རྒྱུས་རང་བཞིན་གྱི་གསར་བསྒྱུར་ཡོང་བར་ལེགས་སྐྱེས་གལ་ཆེན་ཕུལ་ཡོད། དེང་སྐབས་རང་རྒྱལ་གྱི་འཕེལ་རྒྱས་ལོ་རྒྱུས་ཀྱི་འགོ་འཛུགས་ས་གསར་པའི་ཐོག་སླེབས་ཡོད་པས། དཔལ་འབྱོར་སྤུས་ཚད་མཐོ་པོའི་སྒོ་ནས་འཕེལ་རྒྱས་གཏོང་རྒྱུར་སྐུལ་འདེད་གཏོང་བ་དང་མི་དམངས་ཀྱི་ཉིན་བཞིན་ཆེ་རུ་འགྲོ་བའི་མཛེས་སྡུག་ལྡན་པའི་འཚོ་བའི་དགོས་མཁོ་སྐོང་བར་ངེས་པར་དུ་ཏང་གི་ཚོགས་ཆེན་བཅུ་དགུ་པའི་བཀོད་སྒྲིག་ལ་གཞིགས་ནས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱེད་པ་དང་གསར་གཏོད་ལ་བརྟེན་ནས་འཕེལ་རྒྱས་ལ་སྐུལ་འདེད་གཏོང་བའི་འཐབ་ཇུས་ལག་ལེན་གཏིང་ཟབ་བསྟར་ཏེ་དེ་བས་ཆེ་བ་དང་དེ་བས་ཡུན་རིང་གི་ཚན་རྩལ་གསར་གཏོད་ཀྱི་སྟོབས་ཤུགས་ཤིག་གཅིག་སྒྲིལ་ཐུབ་པ་བྱེད་དགོས་ཞེས་གསུངས་པ་རེད།
ལི་ཁེ་ཆང་གིས་ཚན་རྩལ་སྟོབས་ཆེའི་རྒྱལ་ཁབ་བསྐྲུན་རྒྱུར་ཕྱོགས་ནས་རྨང་གཞིའི་ཚན་རིག་ཞིབ་འཇུག་ལ་ཤུགས་སྣོན་རྒྱག་པ་དང་། སྣེ་མང་ཅན་གྱི་མ་འཇོག་ལམ་སྲོལ་འཐུས་སྒོ་ཚང་དུ་གཏོང་བ། རྨང་གཞིའི་ཚན་རིག་དང་རྒྱུན་མཁོའི་ཚན་རིག་ཟུང་འབྲེལ་བྱ་རྒྱུར་སྐུལ་འདེད་གཏོང་བ་བཅས་བྱས་ཏེ་ཐོག་མའི་གསར་གཏོད་ནུས་པ་ཆེ་རུ་གཏོང་དགོས། དཔལ་འབྱོར་འཕེལ་རྒྱས་ཀྱི་སྤུས་ཚད་ཀྱི་ཕན་འབྲས་ཆེ་རུ་གཏོང་རྒྱུར་ཕྱོགས་ནས་འགག་རྩའི་ཐུན་མོང་རང་བཞིན་གྱི་ལག་རྩལ་གྱི་འགག་སྒྲོལ་མགྱོགས་མྱུར་བྱས་ནས་ཐོན་ལས་འཕེལ་རྒྱས་ཀྱི་འགག་གནད་ཐག་གཅོད་ཡག་པོ་བྱེད་དགོས། དམངས་འཚོའི་བདེ་རྩ་ལེགས་སུ་གཏོང་རྒྱུར་ཕྱོགས་ནས་ནད་ཡམས་ཚབས་ཆེན་སྔོན་འགོག་དང་། བཟའ་བཅའི་བདེ་འཇགས། སྦགས་བཙོག་འགོག་བཅོས་སོགས་ཁྱབ་ཁོངས་ཀྱི་འགག་སྒོ་ལས་བསྒྲལ་ནས་མི་དམངས་ཀྱི་འཚོ་བ་སྔར་བས་མཛེས་སྡུག་ལྡན་པ་ཡོང་བ་བྱེད་དགོས། ཚན་རྩལ་གསར་གཏོད་དང་དཔལ་འབྱོར་མཉམ་འདྲེས་གཏིང་ཟབ་ཡོང་རྒྱུར་སྐུལ་འདེད་བཏང་ནས་ལག་རྩལ་གསར་པ་དང་། ཐོན་ལས་གསར་པ། ལས་རྣམ་གསར་པ་བཅས་གང་མགྱོགས་འཕེལ་རྒྱས་ཡོང་རྒྱུར་སྐུལ་འདེད་གཏོང་དགོས་ཞེས་གསུངས་པ་རེད།
ལི་ཁེ་ཆང་གིས་ཁེ་ལས་ལག་རྩལ་གསར་གཏོད་ཀྱི་བྱེད་པོར་འགྱུར་བ་བྱས་ནས་ཁེ་ལས་གསར་གཏོད་ནང་ཞུགས་རྒྱུར་རྒྱབ་སྐྱོར་བྱེད་པའི་སྲིད་ཇུས་དང་བྱེད་ཐབས་དོན་འཁྱོལ་དང་འཐུས་སྒོ་ཚང་དུ་བཏང་ནས་ལག་རྩལ་གསར་གཏོད་ཀྱི་གཞི་རྒྱུ་སྣ་ཚོགས་ཁེ་ལས་ལ་གཅིག་སྒྲིལ་ཐུབ་རྒྱུར་ཁྲིད་སྟོན་བྱེད་དགོས། ཚན་རྩལ་གསར་གཏོད་ཀྱི་རྒྱུ་རྐྱེན་གཙོ་བོ་མིར་ཐུག་པས་ངེས་པར་དུ་ཚན་རྩལ་སྒྲིག་སྲོལ་གྱི་སྒྱུར་བཅོས་ཟབ་ཏུ་བཏང་ནས་ལྕག་སྐུལ་ལམ་སྲོལ་འཐུས་སྒོ་ཚང་དུ་དང་གསར་གཏོད་བྱེད་པ་དང་། གསར་གཏོད་ཚོགས་པ་དང་སྣེ་འདྲེན་ཤེས་ལྡན་མི་སྣར་སྔར་བས་ཆེ་བའི་མི་རྒྱུ་དངུལ་གསུམ་གྱི་བཀོལ་སྤྱོད་དབང་ཆ་དང་ལག་རྩལ་ལམ་ཕྱོགས་ཀྱི་ཐབས་ཇུས་དབང་ཆ་སྤྲོད་པ། ལེགས་སྐྱེས་འབུལ་མཁན་ཚན་རྩལ་མི་སྣར་སྙན་གྲགས་དང་ཐོབ་ཐང་གཉིས་ཀ་དངོས་འབྲེལ་ཐོབ་ཐུབ་པ་བཅས་བྱས་ནས་རྒྱལ་སྤྱིའི་སྔོན་ཐོན་གྱི་གསར་གཏོད་གྲུབ་འབྲས་དེ་བས་མང་བ་ཐོན་ཐུབ་པ་བྱེད་དགོས་ཞེས་གསུངས་པ་རེད།
ལི་ཁེ་ཆང་གིས་གསར་གཏོད་ཀྱི་སྙིང་སྟོབས་དར་སྤེལ་བཏང་ནས་གསར་གཏོད་ཀྱི་མཁོ་སྤྲོད་ནུས་པ་དང་ཕན་འབྲས་ཆེ་རུ་བཏང་སྟེ་དམངས་ཀྱིས་བྱ་གཞག་སྐྲུན་པ་དང་ཀུན་གྱིས་གསར་གཏོད་བྱེད་པའི་ཆུ་ཚད་ལ་སྐུལ་འདེད་གཏོང་དགོས། རྒྱལ་ཁབ་ཀྱི་གལ་ཆེའི་ཚན་ཞིབ་རྨང་གཞིའི་སྒྲིག་ཆས་དང་། ཚན་རིག་གྲངས་གཞི། དཔྱད་ཆས་སྒྲིག་ཆས་བཅས་སྤྱི་ཚོགས་སུ་སྒོ་མོ་འབྱེད་རྒྱུར་སྐུལ་འདེད་གཏོང་དགོས། ཤེས་བྱའི་བདག་དབང་སྲུང་སྐྱོང་ལ་ཤུགས་སྣོན་རྒྱག་དགོས། རྒྱལ་སྤྱིའི་མཉམ་ལས་བྱེད་ཟབ་ཏུ་བཏང་ནས་གོ་ལ་ཧྲིལ་པོའི་གསར་གཏོད་དྲ་རྒྱའི་ནང་རང་འགུལ་ངང་མཉམ་འདྲེས་ཐུབ་པ་བྱས་ཏེ་འཛམ་གླིང་གསར་གཏོད་ཀྱི་མཐོ་ས་གཏོད་དགོས་ཞེས་གསུངས་པ་རེད།
རྒྱལ་སྲིད་སྤྱི་ཁྱབ་ཁང་གི་ཙུང་ལི་གཞོན་པ་ཀྲང་ཀའོ་ལིས་ཚོགས་ཆེན་གཙོ་སྐྱོང་གནང་སྐབས། རྒྱ་ཆེའི་ཚན་རྩལ་ལས་དོན་པས་བྱ་དགའ་ཐོབ་མཁན་མིག་དཔེར་འཛིན་ནས་མེས་རྒྱལ་སེམས་ལ་འཆང་བ་དང་། མི་དམངས་སེམས་ལ་འཆང་བ། འགན་འཁུར་ཕོད་པ། ཚད་བརྒལ་བྱེད་ཕོད་པ་བཅས་བྱས་ནས་ཚན་རྩལ་སྟོབས་ཆེན་རྒྱལ་ཁབ་བསྐྲུན་པའི་དུས་རབས་ཀྱི་ལས་འགན་ལྕི་པོ་ཕྲག་ཐོག་ཏུ་འཁུར་ཕོད་པ་བྱེད་དགོས་པའི་ཐུགས་རེ་གནང་ཡོད། ང་ཚོས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་སྔར་བས་མཐུན་སྒྲིལ་དམ་ཟབ་བྱས་ནས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱ་རྒྱུ་མཐའ་འཁྱོངས་བྱེད་པ་དང་། བློ་བརྟན་འགྱུར་མེད་ངང་ཀྲུང་གོའི་ཁྱད་ཆོས་ཀྱི་རང་བརྟེན་གསར་གཏོད་ཀྱི་ལམ་བུ་གསར་པར་སྐྱོད་པ། ཐོག་མའི་བསམ་འདུན་མ་བརྗེད་པར་འགན་འཁྲི་བློ་ལ་བརྟན་པོར་འཆང་བ་བཅས་བྱས་ཏེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་རྒྱུར་རྒྱལ་ཁ་ཕུ་ཐག་གཅོད་པ་དང་། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་རྒྱལ་ཁ་ལེན་པ། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་བཅས་བྱ་ཆེད་སྔར་བས་ཆེ་བའི་ལེགས་སྐྱེས་གསར་པ་འབུལ་དགོས་ཞེས་གསུངས་པ་རེད།
རྒྱལ་སྲིད་སྤྱི་ཁྱབ་ཁང་གི་ཙུང་ལི་གཞོན་པ་ལིའུ་ཡན་ཏུང་གིས་ཚོགས་འདུའི་ཐོག《༢༠༡༧ལོའི་ལོ་འཁོར་གྱི་རྒྱལ་ཁབ་ཚན་རིག་ལག་རྩལ་གྱི་བྱ་དགའ་སྤྲོད་རྒྱུའི་སྐོར་གྱི་རྒྱལ་སྲིད་སྤྱི་ཁྱབ་ཁང་གི་གཏན་འབེབས》སྒྲོག་སྦྱངས་གནང་བ་རེད།
ཝང་ཙེ་ཧྲན་གྱིས་བྱ་དགའ་ཐོབ་མཁན་ཡོངས་ཀྱི་ཚབ་ཞུས་ནས་གཏམ་བཤད་སྤེལ་བ་རེད།
༢༠༡༧ལོའི་ལོ་འཁོར་གྱི་རྒྱལ་ཁབ་ཀྱི་ཚན་རིག་ལག་རྩལ་བྱ་དགར་རྣམ་གྲངས་ཁྱོན་༢༧༡དང་ཚན་རྩལ་རིགས་གཅིག་མཁས་ཅན་༩དཔྱད་འདེམས་བྱས་ཡོད་པ་རེད། དེའི་ནང་རྒྱལ་ཁབ་ཀྱི་ཚན་རིག་ལག་རྩལ་གྱི་བྱ་དགའ་ཆེ་ཤོས་ཐོབ་མཁན་༢དང་། རྒྱལ་ཁབ་ཀྱི་རང་བྱུང་ཚན་རིག་བྱ་དགའ་ཁག་༣༥ཐོབ་པའི་ཁྲོད་བྱ་དགའ་རིམ་པ་དང་པོ་༢དང་བྱ་དགའ་རིམ་པ་གཉིས་པ་༣༣ཡོད་པ་དང་། རྒྱལ་ཁབ་ཀྱི་ལག་རྩལ་གསར་གཏོད་ཀྱི་བྱ་དགའ་ཁག་༦༦ཐོབ་པའི་ཁྲོད་བྱ་དགའ་རིམ་པ་དང་པོ་༤དང་རིམ་པ་གཉིས་པ་༦༢ཡོད་པ། རྒྱལ་ཁབ་ཀྱི་ཚན་རིག་ལག་རྩལ་ཡར་ཐོན་བྱ་དགའ་ཁག་༡༧༠ཐོབ་པའི་ཁྲོད་དམིགས་བསལ་བྱ་དགའ་༣དང་། བྱ་དགའ་རིམ་པ་དང་པོ་༢༡(གསར་གཏོད་ཚོགས་པའི་རྣམ་གྲངས་༣ཚུད་པ) བྱ་དགའ་རིམ་པ་གཉིས་པ་༡༤༦བཅས་ཡོད་པ། ཕྱི་རྒྱལ་གྱི་ཚན་རྩལ་རིགས་གཅིག་མཁས་ཅན་༧ལ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྒྱལ་སྤྱིའི་ཚན་རིག་ལག་རྩལ་གྱི་མཉམ་ལས་བྱ་དགའ་ཐོབ་པ་བཅས་རེད།


text: བོད་ཀྱིས་Bསྒྲ་རླབས་དང་། ཟུངས་ཁྲག་དང་། གཞི་རྒྱུ་ཞིབ་བཤེར་ཚད་ལེན་སོགས་བྱས་པ་བརྒྱུད། ཉེ་དུས་ལྗོངས་ཡོངས་ཀྱི་རྫོང(ཆུས)74ཡི་དམིགས་ཚད་མི་ཚོགས་ཚང་མར་ཐུམ་འབུའི་ནད་གྲལ་བཤེར་ལས་དོན་ལེགས་གྲུབ་བྱུང་ཡོད། མིག་སྔར། ལྗོངས་ཡོངས་སུ་ཐུམ་འབུའི་ནད་ཀྱི་གནས་གཏན་འཁེལ་གྱི་སྨན་ཁང་13བཙུགས་ནས་སྨན་བཅོས་ལས་དོན་སྤེལ་བ་དང་ལྗོངས་ནང་ཁུལ་གྱི་རིགས་གཅིག་མཁས་ཅན་གྱི་ཐུན་མོང་འབད་བརྩོན་འོག ཐུམ་འབུའི་ནད་བོད་ནས་བཅོས་ཐུབ་པའི་དམིགས་ཚད་མངོན་འགྱུར་ཡོང་བ་བྱ་རྒྱུ་ཡིན་ཞིང་། འདི་ནི་ཨན་ཧུའེ་ཞིང་ཆེན་སྨན་བཅོས་བོད་སྐྱོར་རིགས་གཅིག་མཁས་ཅན་གྱིས་ལྷོ་ཁ་གྲོང་ཁྱེར་མཚོ་སྣ་རྫོང་སླད་མོན་པ་མི་རིགས་ཤང་གི་གྲོང་མིར་གཟུགས་པོ་བརྟག་དཔྱད་བྱེད་པའི་གནས་ཚུལ་ཡིན་པ།


text:
སེམས་ཀྱི་ཉི་ཟླའི་བོད་ཡིག་དྲ་བའི་འཕྲིན། 2012 ལོའི་ཟླ་ 7 པའི་ཚེས་ 25 ཉིན། བདེ་ཆེན་རྫོང་ཀུན་ཕན་བོད་ཡིག་སློབ་གྲྭས་གསར་བསྒྲིགས་བྱས་ཤིང་། བདེ་ཆེན་ཉིན་རེའི་ཚགས་པར་ཁང་གི་ཚོན་ལྡན་པར་འདེབས་ལས་སྒོས་པར་འདེབས་པའི 《རྨང་གཞིའི་བོད་ཡིག་སྨྱན་མང་གཟུགས་ཀྱི་སློབ་ཆས》དེ་ནང་ཁུལ་དཔྱད་ཡིག་གི་རྣམ་པས་དཔེ་སྐྲུན་བྱས་པ།
བདེ་ཆེན་རྫོང་ཀུན་ཕན་བོད་ཡིག་སློབ་གྲྭ་ནི་བོད་ཡིག་སློབ་ཚན་གྱིས་གཙོས་པའི་སྒེར་འཛུགས་སློབ་གྲྭ་ཞིག་ཡིན། སློབ་གྲྭ་འཛུགས་པ་ནས་ད་བར་ཡིག་བསྒྱུར་དང་། བོད་སྨན། བཟོ་རྩལ་སྐོར་གྱི་མི་སྣ་གང་མང་ཞིག་གསོ་སྐྱོང་བྱས་ཡོད། སློབ་གཙོ་ཨ་འབྱུང་གིས་ངོ་སྤྲོད་བྱས་པ་ལྟར་ན། ད་ཐེངས་སྨྱན་མང་གཟུགས་ཀྱི་སློབ་ཆས་གསར་བསྒྲིགས་བྱས་པའི་དམིགས་ཡུལ་ནི། སྤྱི་ཚོགས་རིམ་ཁག་གི་བོད་ཡིག་སྦྱོང་འདོད་ཡོད་ཀྱང་དགེ་རྒན་བསྟེན་པར་དཀའ་བའི་གནས་ཚུལ་ལ་གཞིགས་ནས། དཔེ་ཆའི་ནང་དོན་དང་བསྟུན་པའི་སྒྲ་གཟུགས་གཉིས་ལྡན་གྱི་འོད་སྡེར་ (DVD) ཡང་འདོན་ཡོད། རྗེས་མར་གྲོང་གསེབ་དང་སྤྱི་ཚོགས་རིམ་ཁག་གི་བོད་ཡིག་སྦྱོང་འདོད་ཡོད་པའི་སྐྱེ་བོ་ཚོས་དགེ་རྒན་མེད་ནའང་ཁྱིམ་ནང་གི་ DVD ལ་བརྟེན་ནས་རང་སྦྱོང་བྱེད་ཆོག སློབ་ཆས་ཀྱི་ནང་དོན་ནི་བོད་ཡིག་སྦྱོར་ཀློག་གི་ཐབས་གཙོར་བཞག་ནས། རྒྱུན་མཁོའི་དམངས་ཁྲོད་ཤེས་བྱ་སྟེ་གཞས་ཚིག་དང་བྲོ་ཚིག གཏམ་བཤད། ལེགས་བཤད་ལ་སོགས་གོ་བདེའི་རྩོམ་ཐུང་འགའ་སྦྱོར་ཀློག་སྦྱོང་ཚན་དུ་བཀོད་ཡོད།
སློབ་གཙོ་ཨ་འབྱུང་གིས་ངོ་སྤྲོད་ལྟར་ན། སྨྱན་མང་གཟུགས་ཀྱི་སློབ་ཆས་དེའི་དཔེ་སྐྲུན་གྲོན་དངུལ་ནི་ཞང་ཀང་གྲོང་སྡེའི་རོགས་རམ་དང་ཁ་བ་དཀར་པོ་རིག་གནས་ཚོགས་པས་རོགས་སྐྱོར་བྱས་པ་རེད། སྨྱན་མང་གཟུགས་ཀྱི་སློབ་ཆས་དེ་ནང་ཁུལ་དཔྱད་ཡིག་གི་རྣམ་པས་དཔེ་སྐྲུན་ཚར་རྗེས། གཙོ་བོ་བདེ་ཆེན་རྫོང་གི་གྲོང་གསེབ་སོ་སོ་དང་སྤྱི་ཚོགས་རིམ་ཁག་གི་བོད་ཡིག་མི་སྣའི་བོད་ཡིག་སྦྱོང་འདོད་ཡོད་མིན་ལ་གཞིགས་ནས་སྨྱན་མང་གཟུགས་ཀྱི་སློབ་ཆས་དེ་རིན་པ་མི་ལེན་པར་མཁོ་སྤྲོད་བྱ་རྒྱུ་རེད།


text:
སློབ་ཁྲིད་སྒྱུར་བཅོས་ཀྱི་ཚ་རླབས་འཕྱུར་བའི་ལོ་ཟླའི་འཁོར་འགྲོས་རིང་། སློབ་ཁྲིད་སྒྱུར་བཅོས་ཀྱི་བླང་བྱ་དང་མཐུན་པའི་རྣམ་གྲངས་འདྲ་མིན་སྣ་ཚོགས་དོན་ལ་འཁྱོལ་ཕྱིར་དམིགས་སུ་བཀར་བའི་དུས་ཚོད་གཏན་འཁེལ་དང་། བྱེད་ཐབས་འདྲ་མིན་སྣ་ཚོགས་ཀྱི་བྱེད་སྒོའི་ཚ་རླབས་འཕྱུར་བཞིན་ཡོད། དེ་ཡང《བོད་ཀྱི་རིག་གནས་གོང་འཕེལ་དང་སློབ་གསོའི་རྣམ་བཤད་ཅེས་བྱ་བ་བཞུགས་སོ》ཞེས་པ་ལས་ལོ་རྒྱུས་ཀྱི་རྐྱེན་གྱིས། བོད་ཀྱི་སྲོལ་རྒྱུན་རིག་གནས་དང་དེང་རབས་རིག་གནས་དབར་ཧེ་བག་ཆེན་པོ་འདུག་པ་དེས་སློབ་གསོར་དཀའ་ཁག་ཆེན་པོ་ཞིག་བཟོས་ཡོད་ཅེས་གསུངས་པ་ནི་ད་བར་ང་ཚོའི་སློབ་ཁྲིད་བྱ་བའི་བརྒྱུད་རིམ་ནང་ལྷག་པའི་འགལ་བ་ལྟག་སྤྲོད་ཀྱི་ཚུལ་དུ་གནས་པ་ལ་ནད་ཐོག་སྙུང་བུའི་ལེགས་བཤད་ལྟ་བུ་ཡིན། འོན་ཏེ་བློ་ནང་ལ་བཀུགས་ནས་བསམ་གཞིག་ཞིབ་མོ་རེ་བྱས་ན། འགལ་སྐྱོན་གྱིས་སླད་པའམ་ཡང་ན་དཀའ་བ་འབྲས་མེད་ཀྱི་ཚུལ་ལ་གཞོལ་བའི་བྱེད་སྒོ་རེ་གཉིས་ཁོ་བོའི་མིག་ལམ་དུ་འཆར་བྱུང་། དེ་ཡང་སློབ་ཁྲིད་ཀྱི་བྱེད་སྒོའི་རྣམ་གྲངས་ཕུན་སུམ་ཇེ་ཚོགས་སུ་བཏང་ནས་སློབ་ཁྲིད་སྒྱུར་བཅོས་ཀྱི་བྱེད་སྒོའི་ཁྲོད་སློབ་ཁྲིད་པ་ཕན་ཚུན་སློབ་ཁྲིད་ཀྱི་བསམ་བློ་དང་། སྒྱུ་རྩལ་རང་བཞིན་སྣ་ཚོགས་ལ་དཔྱད་བསྡུར་གྱིས་ཕན་ཚུན་ཡར་རྒྱས་ཀྱི་གོམ་ཁ་ཆེན་པོ་ཞིག་སྤོ་ཐུབ་པའི་དམིགས་པ་བཅངས་པ་དེ་རང་ལགས།
དམིགས་པ་འདི་ཉིད་འགྲུབ་པ་ལ་ཁ་འབྲལ་ཐབས་མེད་པའི་ཉེར་ལེན་གྱི་རྒྱུ་ནི་ཕན་ཚུན་སློབ་ཁྲིད་བྱེད་པའི་བརྒྱུད་རིམ་ལ་གསན་ཞིབ་བྱེད་རྒྱུ་དེར་ཐུག་ཡོད། ཐབས་དམ་པ་འདི་ནི་རེ་བའི་དམིགས་པ་འགྲུབ་ཕྱིར་ཆེས་ཐད་ཀར་དང་། ཆེས་མྱུར་ཤོས། ཆེས་ཕན་འབྲས་ཆེ་ཤོས་སུ་སྣང་བ་མྱོང་བ་མངོན་སུམ་གྱིས་གྲུབ་པ་ལགས། དེ་ལྟར་ན་ཡང་དོན་དངོས་ཀྱི་སློབ་དུས་རེ་རེ་བཞིན་དང་། སློབ་ལོ་རེ་རེ་བཞིན་འདས་ཤིང་སློབ་ཁྲིད་པ་སོ་སོའི་སློབ་ཁྲིད་ཉན་རེས་བྱས་པའི་གྲངས་ཚད་ཀྱང་ཤིན་ཏུ་མང་དུ་འགྲོ་བཞིན་ཡོད། དེས་ན་ཁོ་བོས་རང་ཉིད་སློབ་ཁྲིད་ཀྱི་སྟེགས་བུར་ལོ་མང་བསྡད་པ་དང་། མངོན་སུམ་གྱི་མྱོང་བ་ཇི་ཡོད་ལ་གཞིགས་ནས་དེའི་སྐོར་གྱི་བསམ་ཚུལ་རེ་གཉིས་ལྷུག་པོར་བརྗོད་པར་འདོད།
གཅིག རྣམ་དཔྱོད་ཀྱི་རྩལ་ལ་ཀུན་སློང་བཟང་པོས་མཐའ་རྒྱན་དགོས།
རྣམ་དཔྱོད་སྐྱེད་བྱེད་དོགས་པ་ཡིན། དོགས་པའི་དཔྱང་ཐག་ཆོད་ན་རྣམ་རིག་ཇེ་ལེགས་སུ་འགྲོ། དེས་ཀྱང་མི་ཆོག་སློབ་མ་ལ་རང་གི་བུ་ཕྲུག་ལྟ་བུའི་འདུ་ཤེས་དང་། མཆེད་གྲོགས་ཕན་ཚུན་ནམ་ཡང་འཛུམ་གྱིས་བསུ་བའི་དམ་བཅའ་བརྟན་པོ་ཞིག་ཀྱང་དགོས། དེ་ལྟ་བུའི་སྔོན་འགྲོའི་ཆ་རྐྱེན་འཛོམས་ནས་སློབ་ཁྲིད་ཀྱི་ལས་ལ་བཞུགས་ན་རང་གཞན་གཉིས་ཀྱི་དགེ་བའི་རྩ་བ་ཇི་སྙེད་འབུར་དུ་ཐོན་ཡོང་། སློབ་ཁྲིད་གསན་པ་པོ་དག་ལ་མཚོན་ན། ཡིད་དང་བས་ཀུན་ནས་བསླངས་ཤིང་རང་སྐྱོན་ཡོངས་སུ་འདོར་བ་དང་གཞན་དགེ་གཙང་མར་ལེན་འདོད་པའི་བློ་དྲང་མོ་ཞིག་བྱུང་ན། ད་གཟོད་གཞི་ནས་གཞན་གྱི་སློབ་ཁྲིད་ཚུལ་ཇི་ལྟ་བུའི་སྒོ་ནས་ཡིན་ཚུལ་ལ་མིག་གིས་བལྟས། རྣ་བས་ཉན། ཞིབ་མོའི་སེམས་ཀྱིས་སྒྲོ་འདོགས་བཅད་ན་རང་གི་བློ་སྐྱེད་ལ་ཕན་པ་མི་དམན་པ་ཞིག་འོང་། དེར་བརྟེན་གཞན་གྱིས་བཞག་པའི་སློབ་ཁྲིད་ཀྱི་དཔྱད་བརྗོད་ལ་སློབ་ཁྲིད་པ་དག་གི་ང་རྒྱལ་གྱི་འདོད་བློ་ཁེངས་དཀའ་བའི་ཅོལ་ཆུང་གི་བསམ་བློ་ཡོངས་སུ་དོར་དགོས་ལ། སྐྱོན་དང་འཁྲུལ་བ་ཇི་ཡོད་དེ་བས་ཀྱང་དོར་ནས་རང་གཞན་ཀུན་ལ་བློ་སྐྱེད་དགོས་པར་བསམ། ལེགས་བཤད་བྱིས་པ་དག་ལས་ཀྱང་ལེན(ས་པཎ་གྱིས)པའི་ངང་ཚུལ་ལ་མ་གཞོལ་བས་རང་ཉིད་ཇེ་རྨོངས་ཇེ་སྡུག་གི་མྱ་ངམ་ཐང་དུ་འོ་བརྒྱལ་ཇེ་ཆེར་འགྲོ། རྒུད་པའི་རྩ་བ་རྨོངས་པ་ཡིན་པས་དེ་ཉིད་བསལ་བྱེད་ཤེས་བརྩོན་ཡིན། ཤེས་བརྩོན་ཟུང་དུ་འབྲེལ་བས་དགེ་བའི་ཡོན་ཏན་གྱི་ཕུང་པོ་སླར་ནས་སླར་འཕེལ་ཅིང་ཀུན་སློང་བཟང་པོའི་འཛུམ་ཟེར་རིམ་གྱིས་བཀྱེས་འོང་། དཔའ་རིས་སངས་རྒྱས་ཀྱི《དག་ཡིག་རིག་པའི་གབ་པ་མངོན་ཕྱུང》ལས། རིག་པ་སྐྱེད་བྱེད་དོགས་པ་ཡིན། དོགས་པ་གཅོད་བྱེད་དཔྱད་པ་ཡིན། དཔྱད་པ་གཏིང་མཐའ་ཆོད་པ་ན། རྨོངས་མུན་འཇོམས་པའི་ཉིན་བྱེད་འཆར་ཅེས་གསུངས་པ་ལྟར། དགེ་རྒན་ཚང་མས་སློབ་དཔྱོད་ལས་ཀའི་བྱ་ཐབས་གཙོ་བོར་གྱུར་པ། རང་གཞན་གྱི་དབར་སློབ་ཁྲིད་ཀྱི་དགེ་སྣོན་སྐྱོན་སྤངས་ཀྱི་དམིགས་ཡུལ་འདི་ངེས་པར་དོན་དུ་སྨིན་དགོས་ན་རང་གཞན་གྱི་དགེ་སྐྱོན་ཇི་སྙེད་དཔྱད་པ་གསུམ་གྱིས་བརྡར་ཤ་ཡང་ཡང་བཅད་ན་ད་གཟོད་དགེ་སྐྱོན་ལེགས་པར་ངོས་ཟིན་ཐུབ་ཅིང་། ཀུན་སློང་བཟང་པོས་མཐའ་རྒྱན་པའི་ཞི་འཇམ་ངག་གི་སྦྱོར་བས་བསྐྱངས་ན་ཉན་པ་པོ་རྣམས་ཀྱིས་ཀྱང་དགའ་འགུ་ཡི་རངས་ཡོང་སྲིད།
གཉིས། ངག་གི་སྦྱོར་བའི་སྒྱུ་རྩལ་རང་བཞིན་ལ་བྱང་དགོས།
ངག་སྦྱོར་ནི་བསམ་པའི་མཚོན་བྱེད་ཉག་ཅིག་ཡིན། བརྗོད་པར་བྱ་བའི་སེམས་ཀྱི་རྟོགས་པ་དེ་ཡང་གཙོ་བོ་རང་གི་སྐད་ཀྱི་ཐོག་ནས་འདང་རྒྱག་པ་ཡིན་པས། གཞན་གྱི་སློབ་ཁྲིད་ལ་གདེང་འཇོག་བྱེད་སྐབས་ངེས་པར་རང་གི་སྐད་དམ་ཡང་ན་ཅུང་བྱང་ཆ་ཆེ་བའི་སྐད་བརྡར་བརྟེན་ན་རང་གི་བསམ་བློ་ལེགས་པར་མཚོན་ཐུབ་ཅིང་། ཉན་མཁན་གྱིས་ཉན་ན་གོ་བདེ་བ་དང་བལྟས་ན་དོན་གསལ་བ་ཞིག་ཡོང་ཐུབ། དཔེར་ན་བོད་ཀྱི་སྐད་ཡིག་སློབ་ཁྲིད་པ་ཞིག་ལ་ཁོ་བོས་བལྟས་ན་ཁྱེད་ཀྱིས་སློབ་མར་སེམས་པ་དཀར་བའི་རྒྱུན་དེ་སློབ་ཁྲིད་ཀྱི་འགོ་མཇུག་བར་གསུམ་དུ་བཞུར་འདུག་ཅེས་པ་རྒྱའི་སྐད་ཡིག་གི་དགེ་རྒན་ཞིག་ལ་以我看来,您对学生的一颗白心始终贯穿了整个课堂ཞེས་བརྗོད་ན་མ་རྟོགས་པ་དང་། ལོག་པར་རྟོགས་པ། ཐེ་ཚོམ་སོགས་ཀྱི་རྒྱུ་རུ་འགྲོ་བ་ལས་བརྗོད་པོའི་བསམ་པ་ཚུལ་བཞིན་མཚོན་མི་ཐུབ་པས་ཕ་རོལ་པོར་དགོས་མེད་ཀྱི་བསམ་པའི་རྙོག་དྲའང་བཟོ་སྲིད། ཡང་གཅིག་བརྗོད་ན། བོད་སྐད་ཡིག་ཁྲིད་པ་པོ་ཞིག་ལ་གཏམ་གླེང་གི་ཞར་ཞོར་དུ་མགོ་བོ་ལྕོག་ལྕོག་མི་ཉུང་བ་ཞིག་བྱས་ན་དེ་དོན་ཚུལ་བཞིན་ཉན་པ་པོས་ཀྱང་གོ་བ་ལེན་ཐུབ་མོད། ཝ་རིགས(佤族)ཀྱི་དགེ་རྒན་ཞིག་ལ་དེ་ལྟར་བྱས་ན་རྦད་དེ་གོ་བ་ལོག་སྒྲུབ་ཏུ་འགྲོ་བས་ཕན་མེད་དུ་འགྲོ་བར་མ་ཟད། ཐ་ན་དགེ་རྒན་ཕན་ཚུན་དགོས་མེད་ཀྱི་འགལ་ཟླ་ལྟ་བུ་ཡང་ཡོང་སྲིད་པས་འདི་འདྲའི་ཤེས་བྱ་ཆུང་ཙག་ལའང་སྣང་ཆུང་མ་བྱས་པར་ཁོང་དུ་ཆུད་དགོས་རྒྱུ་ནི་དགེ་རྒན་ཞིག་ལ་འཛོམས་དགོས་པའི་ཆ་རྐྱེན་ཡིན་ནོ།
གསུམ། དགེ་རྒན་དབར་དུས་རྒྱུན་ནས་ཤ་ཁྲག་འདྲེས་པ་ལྟ་བུའི་བརྩེ་བ་ཟབ་མོ་ཆགས་རྒྱུར་འབད་དགོས།
ཤ་ཚའི་ཁ་ན་གཏམ་སྙན་མེད་ཅེས་པའི་གཏམ་དཔེ་ལྟར། ལེགས་བཤད་དགྲ་བོའི་ངག་ནས་ཀྱང་ལེན་པའི་བློ་སྤོབས་ཤིག་ད་ལྟའི་གནས་སྐབས་ཀྱི་རང་གཞན་ཀུན་ལ་དཀོན་པས་རྒྱུ་སྔོན་སོང་གཞན་ལ་ཁ་ཕན་ཚིག་ཕན་ཙམ་ནས་འགོ་བརྩམས་ཏེ་རང་གི་ལུས་ངག་ཡིད་གསུམ་གྱི་སྤྱོད་པ་ཡོད་དོ་ཅོག་ཕ་རོལ་པོའི་ཡིད་ངོར་འོང་བ་ཞིག་དང་། ཕལ་ཆེར་དགའ་མགུ་ཡི་རངས་བྱེད་ཡུལ་ཞིག་ཏུ་འགྱུར་ཐུབ་པ་བྱུང་ན། རང་གིས་གདེང་འཇོག་གི་ཚུལ་དུ་སྨྲས་པའི་དགེ་བའི་གཏམ་ཇི་སྙེད་དག་ཀྱང་གཞན་གྱིས་དགའ་ཞིང་སྤྲོ་བའི་ངང་ནས་དང་དུ་ལེན་པ་ཡིན་ཞིང་། དེ་ལས་ལྡོག་ན་ལྷག་བསམ་བཟང་པོས་ཇི་ལྟར་བསྐུལ་ཞིང་དགེ་ཕན་གྱི་གཏམ་ཇི་ཙམ་སྨྲས་ཀྱང་མདའ་རྒྱས་རི་བོང་གཅིག་གི་རྗེས་སུ་འགྲོ་བ་ཡིན་ནོ།
དགེ་རྒན་ཞིག་ལ་རྣམ་དཔྱོད་ཀྱི་ཀུན་སློང་བཟང་པོ་དང་། ངག་གི་སྒྱུ་རྩལ་ལ་དབང་འབྱོར་བ། མི་གཤིས་བཟང་བས་ཀུན་གྱིས་ཡིད་ཆེས་དང་བློས་ཐུབ་པ་བྱུང་བ་གཞིར་བཅས་དེའི་སྟེང་དུ་རིག་པའི་གནས་སྤྱི་དང་ཡང་སྒོས་སློབ་གསོ་རིག་པ་དང་། སེམས་ཁམས་རིག་པ་སོགས་ལ་དེ་བས་འཕྱུགས་པ་མེད་པ་ཞིག་བྱུང་ན་དམིགས་དོན་སློབ་ཁྲིད་ཉན་རེས་དང་དཔྱད་པ་གཏོང་རེས་སོགས་ཀྱིས་དགེ་རྒན་ཁྲོད་ཕན་ཚུན་བྱང་ཚད་མཐོར་འདེགས་དང་། སློབ་མར་ཁ་ཚ་དགོས་གཏུགས་ཀྱི་ཕན་འདོགས་ཐུབ། །
(རྒྱལ་རྩེ་རྫོང་ལྕང་ར་ཤང་ཆ་ཚང་སློབ་ཆུང་གི་བཀྲ་ཤིས་གཡང་འཛོམས)


text:
བོད་ཀྱི་རྩོམ་རིག་སྒྱུ་རྩལ་གྱི་བརྩམས་ཆོས་ཡིན་མིན་ནི་རྩོམ་པ་པོ་བོད་ཡིན་མིན་དང་འབྲེལ་བ་ཆེར་མེད་དེ།རྩ་བའི་རྩ་བ་བོད་མི་མང་གིས་ཀློག་ཐུབ་མིན་དེ་ཡིན… ཞིབ་ཏུ་ཀློག →
གྲོགས་པོ་མང་པོ་ཞིག་གིས་ཐང་ག་ཇི་ལྟར་བལྟ་དགོས་པའི་སྐོར་ནས་ཁ་བརྡ་ཞིག་བྱ་རོགས་ཟེར། ངོ་མ་བཤད་ན། གློ་བུར་དུ་འདི་ལྟར་དྲིས་ཡོང་ན་ང་ལའང་དམིགས་བསལ་ཞིག… ཞིབ་ཏུ་ཀློག →
དེ་སྔོན་བྲག་སྒོམ་པས་མཛད་པའི་«མདོ་སྨད་ཆོས་འབྱུང»ནང་དུ། ལྷ་མཐོང་ལོ་ཙཱ་བས་མཛད་པའི་«བལ་ཡུལ་གྱི་ལམ་ཡིག»བྱ་བ་ཞིག་ཡོད་ཚུལ་བཤད་འདུག་པས་དེའི་སྐོར་ལ་ཆ… ཞིབ་ཏུ་ཀློག →
གཅིག རྒྱ་གར་གྱི་མུ་འབྲེལ་བརྙན་འཕྲིན་ཟློས་གར«སངས་རྒྱས»ཞེས་པ་འདི་ནི། སྟོན་པ་བཅོམ་ལྡན་འདས་ཀྱི་སྐུ་ཚེའི་བྱུང་བ་བརྗོད་པ་ཞིག་སྟེ། དེ་ཡང་ཐེག་པ་ཆེན་… ཞིབ་ཏུ་ཀློག →
སྐད་ཆ་ཡིས་ཕན་ཚུན་བར་ལ་དོན་གྱི་བརྡ་སྤྲོད་པ་དང་། བསམ་བློ་དང་བརྩེ་དུང་སོགས་བརྗེ་རེས་བྱེད་བཞིན་ཡོད་མོད། དོན་ངོ་མར་བཤད་ན་ཕྱིའི་དངོས་པོ་དང་ནང་སེམས… ཞིབ་ཏུ་ཀློག →
ཡི་གེར་འགོད་མཁན། ཕག་མོ་ཚེ་རིང་། གླེང་སློང་བ། འདིར་བཞུགས་ཀྱི་སློབ་གྲོགས་རྣམ་པ་ལ་ཁམས་བདེའི་འཚམས་འདྲིར་བཀྲ་ཤིས་བདེ་ལེགས་ཞུ། ང་རང་མཚོ་སྔོན་དགེ… ཞིབ་ཏུ་ཀློག →
གནའ་རབས་བོད་ཀྱི་བཙན་པོའི་གདུང་རྒྱུད་ལ་སྤུ་རྒྱལ་དང་སྤུར་རྒྱལ་ཞེས་པའི་ཐ་སྙད་འདི་ནི་བོད་ཀྱི་རྒྱལ་རབས་ལོ་རྒྱུས་དང་འབྲེལ་བ་ཡོད་པའི་བརྡ་ཆད་ཅིག་ཡིན… ཞིབ་ཏུ་ཀློག →
དེ་རིང་བདག་གི་སྔར་ནས་གུས་བརྩི་ཡོད་པའི་རྩོམ་པ་པོ་དང་སྙན་ངག་པ། དཔྱད་བརྗོད་པ། མང་པོ་ཞིག་གིས་རང་གི་རྩ་ཆེ་བའི་དུས་ཚོད་བཏང་ནས་འདི་གར་ཕེབས་པ་དང་ང… ཞིབ་ཏུ་ཀློག →
——རིག་འདུས་ཀྱི་རང་འགྲེལ་ལྔ་བ། དེང་སྐབས་ང་ཚོས་སྤྱོད་བཞིན་པའི་སྤྱི་ཚོགས་ཞེས་པའི་ཐ་སྙད་འདི་ནི་ལ་ཏིང་ཡི་གེ་ནས་འོངས་པར་བཤད་ལ། གནའ་བོའི་ལ་ཏིང་གི་མ… ཞིབ་ཏུ་ཀློག →
དང་པོ། སྔོན་གླེང་ཐུང་ངུ་། འབུམ་རམས་པ་གཡང་མོ་མཚོ་ལགས་ཀྱིས་བརྩམས་པའི་ >ཅེས་པའི་དེབ་རྒན་འདི་ད་ལོའི་ཕྱི་ཟླ་… ཞིབ་ཏུ་ཀློག →
ས་འོག་ལྕགས་ལམ་དུ་ཆུ་ཚོད་གཅིག་དང་ཕྱེད་ཀའི་ལམ་ཐག་བརྒྱུད་དེ་ལས་ཚོགས་སུ་འགྲོ་བ་ནི་ཉི་ཧོང་གི་རྒྱལ་ས་ཐོ་ཁྱོ་རུ་མཚོན་ན་རྒྱུན་ལྡན་གྱི་སྣང་ཚུལ་ཞིག་རེ… ཞིབ་ཏུ་ཀློག →
དང་པོ། སྤྱི་ལོ ༢༠༡༧ ལོའི་ཟླ ༧ པའི་ཚེས ༣༠ ཉིན་ང་རང་ཆེད་དུ་མདོ་སྨད་གཡེར་མོ་ཐང་གི་ལྟེ་བ་བཀའ་མ་ལོག་གི་ས་ཆའམ་གཞོང་ཐང་རྫོང་དུ་ཕྱིན་ཏེ། འཇམ་མགོན་བླ… ཞིབ་ཏུ་ཀློག →
རྫིང་ཕྱིའི་གཙུག་ལག་ཁང་གི་རྗེ་བླ་མའི་འདྲ་སྐུ། ཉིས་སྟོང་བཅུ་བདུན་ལོའི་སྤྱི་ཟླ་བཅུ་པའི་ཚེས་སུམ་ཅུ་པའི་ཐོ་རངས་ཀྱི་ཆར། བྱམས་ལྡན་མ་རྒན་གྱིས་གཙོས་ང… ཞིབ་ཏུ་ཀློག →
སྤྱི་ལོ2006ཡས་མས་ཤིག་ཡིན་ནམ་སྙམ། དེ་དུས་ང་ལྷ་ས་ན་ཡོད། མཚན་ཞིག་ལ་རྒན་བསོད་དབང་དང་ངེད་གཉིས་ངལ་གསོའི་གསེང་དུ་ནང་མ་ཞིག་གི་ནང་དུ་སོང་བ་ཡིན། ནང་མ་… ཞིབ་ཏུ་ཀློག →
དེ་ཡང་མཁས་དབང་ཚེ་ཏན་ཞབས་དྲུང་ལགས་ཀྱིས་བོད་ཀྱི་ཡི་གེའི་རྣམ་གཞག་སྐོར་གླེང་སྐབས། དང་པོ་བློ་མ་རྒྱས་པའི་སྐབས་སུ་ཉེ་བར་མཁོ་བ་ཐོབ་ཐང་གི་རྣམ་གཞག་དང་… ཞིབ་ཏུ་ཀློག →
དགེ་བཤེས་ཤེས་རབ་རྒྱ་མཚོ་མཆོག་ནི་དུས་རབས་གོང་མའི་གངས་ཅན་ཡུལ་གྱི་གནད་ཆེ་འགངས་ཆེན་གྱི་མི་སྣ་ཞིག་སྟེ། སྔ་ཕྱིར་རྒྱལ་དབང་སྐུ་ཕྲེང་གཉིས་དང་པ… ཞིབ་ཏུ་ཀློག →
རྒྱལ་ལྷ་ཁང་ངམ་རྒྱལ་ལུག་ལྷས་ལྷ་ཁང་འདི་དེང་ལྷུན་གྲུབ་རྫོང་མཚོ་སྟོད་ཤང་ལྷ་སྒང་གྲོང་ཚོའི་གྲོང་དཀྱིལ་ན་ཡོད་ཅིང་།(པར་དང་པོར་གཟིགས།)འགོས་ལོ་ཙཱ་བས་ཀ… ཞིབ་ཏུ་ཀློག →
ཡུལ་གྱི་མིང་ལ་བར་མཚོ་ཟེར་བ་དང་དེ་བཞིན་ཡུལ་གྱི་ཆགས་སྟངས་ནི། སྤྱིར་འཛམ་གླིང་གི་ཡང་རྩེ་དང་རི་བོ་ཀུན་གྱི་རྒྱལ་པོ་ལྟ་བུ་ཇོ་མོ་གླང་མའི་ཉེ་འདབས་སུ་… ཞིབ་ཏུ་ཀློག →
མི་ལོ་གཉིས་གསུམ་ཞིག་གི་ཡར་སྔོན་ནས་བཟུང་བདག་གིས“གསར་བརྗེ”1ཡི་སྐོར་ལ་དོ་སྣང་བྱེད་འགོ་ཚུགས། དེ་ནི་ང་རང“གསར་བརྗེ”ལ་ཤིན་ཏུ་དགའ་བ་དང་དུངས་པ་དང་མོས… ཞིབ་ཏུ་ཀློག →
མདང་དགོང་བཙན་པོ་དྲ་བ་རུ《ས་ཁྱི་ལོའི་ལུགས་སྒྱུར་ཞེས་པའི་དཔེ་ཀློག་གི་ཟིན་ཐོ》དེ་བཀོད་རྗེས་ང་ནི་གཉིད་སྟུག་པོའི་ཞིང་ཁམས་ལ་ཕེབས་པ་ཡིན། ད་ནངས་སད་མ་ཐ… ཞིབ་ཏུ་ཀློག →
བདག་གི་དཔེ་ཆ་བཀླགས་སྟངས་ནི་ཧ་ཅང་རྩིང་བོ་ཡིན་ལ། མཚམས་ལ་རེར་དཔེ་ཆ་ཉོས་ནས་སྟེང་གི་འགྱིག་ཤོག་མ་བཀོག་པ་ཡང་ད་ལྟའི་བདག་གི་དཔེ་སྒྲོམ་ནས་མཐོང་ལ། མཚམས… ཞིབ་ཏུ་ཀློག →
དེ་རིང་དགོས་དབང་གིས་བརྡ་རྙིང་ངམ་ཐ་སྙད་གཉིས་ཀྱི་སྐོར་ནས་ཅུང་ཙམ་ཞུ། དེ་ནི་(ལིངས་) ཟེར་བ་དང་(སྐྱིན་) ཟེར་བ་གཉིས་ཡིན། ལིངས་ཟེར་བ་འདི་དེང་སང་གི་ར… ཞིབ་ཏུ་ཀློག →
1 འཇིམ་སྐུ་འདི་རིག་འཛིན་ཀློང་གསལ་སྙིང་པོའི་སྨན་སྐུ་རེད། དེང་སང་ཀཿཐོག་དགོན་ཅདུ་བཞུགས་པར་བཤད། སྐུ་འདི་ནི་རིག་འཛིན་ཀློང་གསལ་སྙིང་པོ་ཁོང་… ཞིབ་ཏུ་ཀློག →
རྒྱ་ཡིག་གི家ཡི宀 འདི་ཡིས་ཁང་པ་མཚོན་པ་དང་དེའི་འོག་གི豕འདི་ཡིས་ཕག་མཚོན། དེ་བས་ཕག་གསོ་བའི་གནས་གཞིའམ་ཁང་པ་ལ་家་ཞེས་སྦྱར་བ་དང་། བོད་ཡིག་ནི་སྒྲ་གཟུགས་… ཞིབ་ཏུ་ཀློག →
© 2018 བཙན་པོ་དྲ་བ། — Powered by WordPress — 青ICP备17000686号
Theme by Anders Noren — ཀླད། ↑


text:
ཅོ་ནེ་ཡུམ་ཚེ་རིང་གི་སྒྲུང་རིང་ཐོག་མ《སྤྲིན་ཀྱི་རྫི་བོ》ཞེས་བ་ནི་༢༠༡༤ལོ་ནས་བཟུང་བོད་རྒྱ་ཡིག་རིགས་གཉིས་ཀྱི་ལམ་ནས་གསར་རྩོམ་བྱས་འགོ་བརྩམས་ཤིང་། ༢༠༡༦་ལོའི་ལོ་མཇུག་ཏུ་རྒྱ་བོད་ཡིག་རིགས་གཉིས་ཀྱི་མ་ཕྱི་མི་འདྲ་བ་གཉིས་ལེགས་འགྲུབ་བྱུང་ཡོད། རྒྱ་ཡིག་དཔར་གཞི་ནི་༢༠༡༧ལོ་ཟླ་༣པར་ལོའུ་ཉིན་པེ་སྐྲུན་ཁང་གིས་ཀྲུང་གོའི་ཀྲུང་ཉུང་མི་རིགས་ཀྱི་བྱིས་པའི་རྩོམ་རིག་གི་དཔེ་ཚོགས་ཀྱི་གྲས་སུ་གདམས་ནས་དཔར་བསྐྲུན་འགྲེམ་སྤེལ་བྱས། མིག་སྔར་རྒྱལ་ཁབ་ཀྱི་དཔར་སྐྲུན་ལས་འཆར་དང་ལོ་ལྔའི་འཆར་གཞི་བཅུ་གསུམ་པའི་གནད་ཆེའི་དཔེ་སྐྲུན་གྱི་རྣམ་གྲངས་སོགས་སུ་ཚུད་ལ། དབྱིན་ཡིག་ལ་སོགས་སྐད་རིགས་གཞན་དང་གཞན་ལ་བསྒྱུར་བཞིན་ཡོད། ༢༠༡༧ལོའི་ཟླ་༨པར་རྩོམ་པ་པོ་ཆེད་དུ་པེ་ཅིན་ལ་གདན་ཞུ་བྱས་ཏེ་ཞིབ་འཇུག་དང་བགྲོ་གླེང་གི་ཚོགས་འདུ་འཚོགས་ཟིན། ཡིན་ནའང་རྒྱུ་རྐྱེན་དུ་མའི་དབང་གིས་བོད་ཡིག་གི་མ་ཕྱི་དུས་ལྟར་དཔར་སྐྲུན་བྱས་མ་ཐུབ་པས། ད་ལྟ་དཔར་སྐྲུན་ཁང་གང་ནས་དཔར་སྐྲུན་བྱེད་པར་གྲོས་དམོལ་དང་འཆར་བཀོད་འཐེན་བཞིན་པའི་སྒང་ཡིན་སྐད། མི་འགྱངས་བར་ཁོའི་བོད་ཡིག་གི་སྒྲུང་རིང་ཐོག་མ《སྤྲིན་གྱི་རྫི་བོ》ཞེས་པ་ཀློག་པ་པོའི་སྤྱན་ལམ་དུ་བསྟར་རྒྱུ་ཡིན་པས་ན། ཀུན་གྱིས་རྒྱབ་སྐྱོར་བྱེད་པའི་སྨོན་འདུན་ཡང་ཡང་ཞུའོ།
ཅོ་ནེ་ཡུམ་ཚེ་རིང་ནི་༡༩༧༧ལོའི་ཟླ༣པའི་ཚེས་༡༨ཉིན་ཀན་སུའུ་ཞིང་ཆེན་ཀན་ལྷོ་བོད་རིགས་རང་སྐྱོང་ཁུལ་ཅོ་ནེ་རྫོང་ཆས་བུ་གཤིས་ནས་སྐྱེས། སྔ་གཞུག་ཏུ་ལྷོ་ནུབ་མི་རིགས་སློབ་ཆེན་ནས་སྐད་བརྡ་རིག་པའི་ཤེས་རམས་པ་དང་སི་ཁྲོན་སློབ་ཆེན་ནས་མཚན་ཉིད་རིག་པའི་འབུམ་རམས་པའི་ཆེད་ལས་སོགས་སྦྱངས་ཏེ་སློབ་མཐར་ཕྱིན། ༡༩༩༦ལོ་ནས་གསར་རྩོམ་གྱི་ལམ་དུ་ཞུགས་ཤིང་།ད་ལྟའི་བར་དུ་བོད་རྒྱ་སྐད་རིགས་གཉིས་ཀྱི་ལམ་ནས་རིག་གཞུང་ཆེད་རྩོམ་དང་རྩོམ་རིག་བརྩམས་ཆོས་མང་པོ《ཆོས་ལུགས་རིག་པ་ཞིབ་འཇུག》དང《ཀྲུང་གོའི་བོད་རིག་པ》《ཏཱ་ཅ།》《ཧྥང་ཚོ》《མི་རིགས་རྩོམ་རིག》《སྦྲང་ཆར》སོགས་རིག་གཞུང་ཆེད་དེབ་དང་རྩོམ་རིག་དུས་དེབ་རྩེ་གྲས་ཀྱི་སྟེང་བཀོད། སྔ་གཞུག་ཏུ་བོད་ཡིག་བརྩམས་སྒྲུང་གཅེས་བཏུས《སྡོམ་པ་སྲུང་བ》དང《གཟན་ཤམ་གྱོན་པའི་གཡག་རྭ》། ལྷུག་རྩོམ་གཅེས་བསྡུས་དེབ《ཁང་རྙིང》རྒྱ་ཡིག་གི་སྒྲུང་རིང《སྤྲིན་གྱི་རྫི་བོ།》(རྒྱལ་ཁབ་ཀྱི་གནད་ཆེའི་དཔར་སྐྲུན་འཆར་གཞིའི་རྣམ་གྲངས་སུ་ཚུད)དང་རྒྱ་ཡིག་གི་འབུམ་རམས་པའི་དཔྱད་རྩོམ《བོད་ཀྱི་སྲོལ་རྒྱུན་རབ་རྟོག་བརྩམས་སྒྲུང་ལ་དཔྱད་པ》(རྒྱལ་ཁབ་སྤྱི་ཚོགས་ཚན་རིག་ཐེབས་རྩའི་རོགས་སྐྱོར་མ་དངུལ་ཐོབ)སོགས་དཔར་སྐྲུན་འགྲེམ་སྤེལ་བྱས། དེ་དག་ལས་བརྩམས་ཆས་སྐོར་ཞིག《རྒྱལ་ཡོངས་ཆོས་ལུགས་རིག་པའི་འབུམ་རམས་པའི་དཔྱད་རྩོམ་རྩེ་གྲས་བཅུ》དང《སི་ཁྲོན་བོད་རིག་ཞིབ་འཇུག་དཔེ་ཚོགས》《ཀྲུང་གོའི་གྲངས་ཉུང་མི་རིགས་ཀྱི་ཕུལ་བྱུང་བརྩམས་ཆས》《རྒྱལ་ཡོངས་བརྩམས་སྒྲུང་འབྲིང་བ་འདེམ་སྒྲིག》སོགས་སུ་བདམས་ཟིན་ལ།《གངས་ཅན་པ》དང་《བོད་པའི་བུ་མོ》《ཡིད་ཀྱི་དུས་ཚིགས》《ཕ་སྐད》《བརྩེ་དུང་གི་རྔོན་པ》སོགས་གླུ་ཚིག་བརྒྱ་ཕྲག་བྲིས་ཡོད་པས།བོད་ཀྱི་གླུ་ཚིག་སྒྱུ་རྩལ་ལ་བྱས་རྗེས་མི་དམན་པ་བཞག་ཡོད།དེ་མིན་ཁོང་ལ་༢༠༠༧ལོར།སྐབས་ལྔ་པའི་སྦྲང་ཆར་སྨྱུག་གསར་བྱ་དགའ་ཐོབ། ༢༠༠༨ལོར་སྐབས་དགུ་པའི་གྲངས་ཉུང་མི་རིགས་ཀྱི་རྩོམ་རིག་གསར་རྩོམ་གྱི་ཆེས་མཐོའི་བྱ་དགའ་སྟེ་རྟ་མཆོག་བྱ་དགའ་ཐོབ། ༢༠༠༩ལོར་སི་ཁྲོན་ཞིང་ཆེན་སྐབས་དྲུག་པའི་རྩོམ་རིག་བྱ་དགའ་ལས་དམིགས་བསལ་གཟི་བརྗིད་བྱ་དགའ་དང༌།སྐབས་བཞི་པའི་སི་ཁྲོན་གྲངས་ཉུང་མི་རིགས་ཀྱི་རྩོམ་རིག་བྱ་དགའ་ལས་ཕུལ་བྱུང་བརྩམས་ཆོས་བྱ་དགའ་ཐོབ། ༢༠༡༠ལོར་སྐབས་བདུན་པའི་རྒྱལ་ཡོངས་གྲངས་ཉུང་མི་རིགས་རྩོམ་རིག་ཞིབ་འཇུག་གི་གསར་རྩོམ་སྨྱུག་གསར་བྱ་དགའ་ཐོབ།༢༠༡༥ལོར་སྐབས་གསུམ་པའི་རྒྱལ་ཡོངས་གངས་རྒྱན་རྟགས་མའི་རྩོམ་རིག་བྱ་དགའ་སོགས་ཐོབ། ད་ལྟ་སི་ཁྲོན་རླུང་བརྙན་འཕྲིན་ཁང་གི་ཞུས་ཆེན་གཞོན་པ་དང་ཀྲུང་གོའི་རྩོམ་པ་པོའི་མཐུན་ཚོགས་ཀྱི་ཁོངས་མི་ཡིན་ལ།སི་ཁྲོན་སློབ་ཆེན་གྱི་རྩོམ་རིག་སློབ་གླིང་དུ་ཀྲུང་གོའི་དེང་རབས་དང་ད་ལྟའི་རྩོམ་རིག་ཆེད་ལས་ཀྱི་འབུམ་རམས་པ་ཕྱི་མར་སློབ་གཉེར་བྱེད་བཞིན་ཡོད།
འཕྲིན་སྟེགས། weikangba


text:
གཅིག གླེང་གཞི།
སྤྱིར་རྩོམ་རིགས་སྒྱུ་རྩལ་ནི་མིའི་རིགས་ཀྱི་སེམས་ན་ཚད་གཞི་ཅུང་མཐོ་བའི་སྒྱུ་རྩལ་གྱི་བྱེ་བྲག་ཅིག་ཡིན་ཏེ། ཁོ་བོའི་བཤེས་གཉེན་མཁས་པ་ཆེན་པོས་ཀྱང་འཛམ་གླིང་ཤར་ནུབ་ཀྱི་སྐྱེ་བོ་ཀུན་གནའ་དང་མ་ཞིག་ལ་ཆེད་དུ་གྲོས་བྱས་པ་མེད་ཀྱང་ཤར་ནུབ་ཀྱི་སྐྱེ་བོ་མཐའ་དག་ཚུལ་འདི་ལ་དགའ་བ་འདི་ལས་ཀྱང་སྙན་ངག་གི་དགེ་མཚན་ཞིག་ཤེས་ཐུབ་པ་ཡིན་ཞེས་གསུངས་པ་ལྟར་རྩོམ་རིགས་སྒྱུ་རྩལ་འདི་ནི་དངོས་གནས་མིའི་རིགས་ཤེས་རིག་ཁྲོད་གོ་གནས་ཧ་ཅང་མཐོ་བ་ཞིག་ཏུ་བསླེབས་འདུག ཡིན་ན་ཡང་འཛམ་བུ་གླིང་གི་སྐྱེ་འགྲོ་ཀུན་གྱི་རིག་གནས་སེམས་ཁམས་དང་འཚོ་བའི་གོམས་གཤིས་ཀྱི་དབང་གིས་སྒྱུ་རྩལ་གྱི་མཛེས་པ་འཚོལ་སྟངས་དང་མཛེས་དཔྱོད་ཀྱི་འདུ་ཤེས་དེ་ནི་ཤར་ནུབ་ལྟར་འགལ་བའི་ཆར་གྱུར་པ་མང་ལ་ཡང་གའུ་ཁ་སྦྱར་བ་ལྟར་མཐུན་པའི་ཆ་ཡང་མི་ཉུང་བ་ཞིག་ཡོད་པ་འདི་ལས་ང་ཚོས་སྒྱུ་རྩལ་གྱི་ཡང་སྙིང་གི་མཛེས་པ་དང་རིན་ཐང་གཞལ་དགོས་པར་འདོད། དེ་བཞིན་སྙན་ངག་གཅིག་པུར་མཚོན་ན་ཡང་མཐའ་གཅིག་ཏུ་དེང་རབས་རིང་ལུགས་པ་དང་དེང་རབས་ཕྱི་མའི་རིང་ལུགས་པ་མང་བོས་འདོད་པ་ལྟར་ཕྱིའི་ཁོར་ཡུག་འཕྱོར་འབྲི་བྱེད་པ་ནི་སྲོལ་རྒྱུན་ནམ་རྙིང་བ་དང་། ནང་ཀུན་རྟོག་གི་འཕྲོ་འདུ་ཕྲ་མོ་ཙམ་ཁོ་ན་གཙིགས་སུ་འཛིན་པ་ནི་མཆོག་གྱུར་ཏུ་རློམ་མཁན་དང་། ཡང་བོད་ཀྱི་སྔོན་བྱོན་དྲན་དབང་སྤྱི་དང་ཡང་སྒོས་འཛམ་གླིང་རྩོམ་རིག་གི་བང་མཛོད་ཁྲོད་འོད་སྟོང་འཚེར་བཞིན་པའི་རྒྱ་ནག་ཐང་རྒྱལ་རབས་ཀྱི་སྙན་ངག་སོགས་མང་བོ་ཞིག་ནི་ཕྱིའི་ཁོར་ཡུག་འཕྱོར་འབྲི་བྱེད་པ་གཙིགས་སུ་འཛིན་ཅིང་། རྒྱ་རྣམས་ད་དུང་དེ་ལ་(借景抒情)ཁོར་ཡུག་ལ་བརྟེན་ནས་དུངས་སེམས་མཚོན་པའི་རྩོམ་སྟངས་ཞེས་ཐང་གི་སྙན་ངག་དང་སུང་གི་ཚིག་ལྷུག་གང་ལ་ཡང་དེའི་རྣམ་པ་ཤུགས་ཆེ་བར་མ་ཟད། ཉེ་སྔོན་འདིར་རྒྱའི་ཤེས་ཡོན་པ་མང་བོས་ཀྱང་སྔར་གྱི་སྲོལ་འདི་ག་རང་་ལས་རྒྱ་མིའི་ཁྱད་ཆོས་ཤིག་མ་ལོན་ཚེ་ལྔ་བཞིའི་ལས་འགུལ་རྗེས་ཀྱི་རྩོམ་སྟངས་ཤིག་ལ་བརྟེན་པ་ཡིན་ན་རྒྱ་མི་རིགས་ལ་ནམ་ཡང་ནོར་ཝེའི་རྩོམ་རིག་གི་བྱ་དགའ་རེག་ཐབས་མི་འདུག་ཅེས་ཀྱང་གླེང་དང་གླེང་བཞིན་ཡོད་མོད། མཐའ་གཅིག་ཏུ་འདི་ཡིན་དེ་མིན་གྱི་ཁ་ཚོད་སུས་ཀྱང་མི་ཐུག་པས་ རྩོམ་པ་བོ་དང་ཀློག་པ་བོ་རང་རང་གི་མོས་པ་ལྟར་འཛིན་རྒྱུ་གལ་ཆེའོ།།
དེས་ན་སྙན་ངག་སྤྲིན་གྱི་ཕོ་ཉ་འདི་ཡང་གཙོ་བོ་ཕྱིའི་ཡུལ་ལྗོངས་འཕྱོར་འབྲི་བྱེད་པའི་རྩོམ་སྟངས་དེ་ཉིད་གཙིགས་འཛིན་གནང་ཡོད་པ་ཞིག་ཡིན་པས་བོད་ཀྱི་ན་གཞོན་མང་བོ་ཞིག་འདི་ལ་དོན་གཉེར་ཡང་མེད་ཚོད་དུ་འདུག་ལ། ཡང་གཅིག་བཤད་ན་གཞུང་འདི་ནི་འགྱུར་རྩོམ་ཡིན་ཞིང་འགྱུར་ཅུང་གོ་དཀའ་བས་སླ་ཆོས་ལ་དགའ་མཁན་མང་བོ་ཞིག་ངང་ངམ་ཤུགས་ཀྱིས་འཛམ་གླིང་རྩོམ་རིགས་ཁྲོད་འོད་སྟོང་འཕྲོ་བའི་བརྩམས་ཆོས་འདི་དང་བར་ཐག་ཇེ་རིང་དུ་འགྲོ་བཞིན་འདུག་བའི་སྣང་ཚུལ་བྱུང་བས་ཁོ་བོས་ཀྱང་གངས་ལྗོངས་ཤེས་རིག་ནོར་བུའི་གླིང་གི་༢༠༡༡ལོའི་མཐོ་གཅིག་འཛིན་གྲྭར་གཞུང་འདི་ཉིད་ཅུང་གོ་བདེ་བའི་ལམ་ནས་འཆད་ཁྲིད་ཅིག་ཞུ་ཁུལ་བྱས་པ་ཡིན་མོད། འོན་ཀྱང་འདིའི་སྒྱུ་རྩལ་གྱི་ཆ་མང་བོ་ཞིག་སློབ་མའི་བློ་ངོར་འདོན་མ་ཐུབ་པ་ནི་ནམ་ཡང་སེམས་ཀྱི་སྟོང་ཆ་ལྟ་བུ་ཞིག་ཏུ་གྱུར་ཡོད། དེ་བས་ཁོ་ཚོས་ཀྱང་ད་རེབ་སླར་ཡང་གཞུང་འདིའི་སྒྱུ་རྩལ་ཁྱད་ཆོས་ཀྱི་སྐོར་ངོ་སྤྲོད་ཉུང་བསྡུས་ཤིག་བྲི་དགོས་ཞེས་བསྐུལ་མ་ལན་ཁ་ཡར་བྱུང་བ་བཞིན་འདིར་མཛུབ་མོས་རི་སྟོན་གྱི་ཚུལ་དུ་ཅུང་ཟད་སྤྲོ་བར་འདོད་དོ། །
གཉིས། རྩོམ་པ་བོ།
དེ་ཡང་སྙན་ངག་མཁན་ཆེན་མོ་ནག་མོ་འཁོལ་ཞེས་འཛམ་བུ་གླིང་ ན་ཉི་ཟླ་ལྟེ་གྲགས་པའི་མཁས་པ་ཆེན་མོ་ཁོང་ཉིད་དུས་ནམ་ཞིག་ལ་འཁུ་པའི་ཐད་འཛམ་བུ་གླིང་གི་མཁས་པ་རྣམས་ལ་བཞེད་པ་གཅིག་མཐུན་ཞིག་མེད་པར་ཁ་ཤས་ཀྱང་སྤྱི་ལོའི་སྔོན་གྱི་དུས་རབས་བཞི་བར་འཁྲུངས་ཟེར་ལ། ཡང་ལ་ལས་སྤྱི་ལོའི་དུས་རབས་བཞི་བར་འཁྲུངས་ཟེར་བ་སོགས་བཤད་ཚུལ་དུ་མ་ཡོད་པ་ལས་སྤྱི་ལོའི་དུས་རབས་བཞི་བར་འཁྲུངས་ཞེས་པ་ནི་ཅུང་ཚད་ལྡན་ཞིག་ཏུ་མཐོང་ལ། ཁོང་ནི་དེང་ཐོག་བྲམ་ཟེར་མཆོག་སྲེད་ཀྱིས་སྲས་མོ་དཔྱིད་ལྡན་མ་ལ་ནོད་ལན་སྐྱེལ་བའི་ཆེད་དུ་འཇིག་རྟེན་ན་བླུན་པོའི་མཐར་ཐུག་ཅིག་འཚོལ་བར་འདོད་དེ་བཙལ་བས་རྙེད་པ་ཞིག་ཡིན་མོད། ཕྱིས་ཕོ་བྲང་དུ་སོང་ནས་ཡུན་རིང་མ་སོང་བར་ཀུན་གྱིས་བླུན་པོ་ཉིད་དུ་ཤེས་ནས་བརྙས་ཏེ་བ་གླང་གི་རྫི་བོར་བཅོལ་བས་ནམ་རྒྱུན་ཕོ་བྲང་གི་ཉེ་འཁོར་གྱི་ནགས་འབ་སུ་ཤག་ཏུ་ལྷ་མོ་ནག་མོའི་རྡོ་སྐུ་ཞིག་ཡོད་པ་དེར་དངོས་གྲུབ་སྩོལ་ཅིག་ཅེས་ཕྱག་རེ་བྱས་པ་ལ་ནམ་ཞིག་གཡོག་མོ་ཞིག་རྡོ་སྐུའི་རྒྱབ་ཏུ་བསྐུངས་ཏེ་ཁོང་གིས་ཕྱག་འབུལ་བཞིན་པའི་སྐབས་དེར་གློ་བུར་སྐུའི་རྒྱབ་ནས་ཤིང་འབྲས་ཤིག་རྡོའི་མཆོད་སྟེགས་སུ་གཡུགས་པ་མཐོང་བས་ལྷ་མོས་དངོས་སུ་དངོས་གྲུབ་གནང་བུཡང་་སྙམ་པའི་མོས་པ་ཆེན་པོས་དེ་ཉིད་ཁར་བཅུག་པས་དད་པའི་སྟོབས་ཀྱིས་ལྷ་མོའི་བྱིན་རླབས་ཞུགས་ཤིང་དེ་མ་ཉིད་དུ་སྒྲ་དང་སྙན་ངག་སོགས་ལ་མཁས་པའི་བློ་གྲོས་རབ་ཏུ་རྒྱས། དེར་ཕོ་བྲང་ནང་ནས་ཀྱང་ཚུལ་དེ་ཤེས་པས་དགའ་བའི་སྟོན་མོ་དང་བཅས་གོང་དུ་བཀུར་ཏེ་མཛོད་གཉེར་དུ་བསྐོས། འོན་ཀྱང་ནམ་ཞིག་རྒྱལ་བོས་རི་མོ་མཁན་ཞིག་བོས་ཤིང་བཙུན་མོའི་མཛེས་བྱད་རི་མོར་བྲིས་ཏེ་སློབ་དཔོན་ནག་མོ་འཁོལ་དང་བཅས་པའི་བློན་པོའི་ཚོགས་ལ་བསྟན་པར་སློབ་དཔོན་གྱིས་རི་མོ་ནི་ལེགས་ཀྱང་འདིའི་བརླ་ངོས་ན་སྨེ་བ་ཞིག་ཡོད་པ་དེ་བྲིས་མི་འདུག་ཅེས་སྨྲས་པས་ཀུན་ཡིད་མི་ཆེས་པར་གྱུར། དེ་ནས་རྒྱལ་བོས་ཀྱང་ལྐོག་ཏུ་བཙུན་མོར་བརྟག་པས་དངོས་གནས་བརླ་ངོས་སུ་སྨེ་བ་ཞིག་ཡོད་པ་མཐོང་བས་སེམས་སུ་སློབ་དཔོན་གྱིས་ཚུལ་མིན་བྱས་པ་གོར་མ་ཆག་སྙམ་དུ་ཐུགས་རབ་ཏུ་ཁྲོས་ཏེ་བཀའ་ལུང་དྲག་པོས་རཱ་མའི་རི་བོར་སྤྱུགས་ཤིང་ལོ་གསུམ་གྱི་ཡུན་དུ་དེར་འདུག་དགོས་པའི་བཀའ་ཆད་ཕབས། དེ་ནས་ཁོང་གིས་ལག་པ་ཕྲ་བར་གྱུར་ནས་གསེར་གྱི་གདུ་བུ་དག་ཀྱང་དཔུང་བར་རྒྱུ་བའི་བར་དུ་དཀའ་བ་སྤྱད་དེ་རི་བོ་དེར་ཕྱིན་པ་དང་། དྲི་ལྡན་མེ་ཏོག་རྒྱང་རིང་ཡང་། །བུང་བ་སྤྲིན་གྱི་ཚོགས་བཞིན་འཁོར། །ཞེས་པའི་དཔེ་བཞིན་སློབ་མའི་ཚོགས་མང་དུ་འདུས་ཤིང་། རིམ་གྱིས་སློབ་མའི་ཚོགས་དེ་དག་ཀྱང་ཕྱོགས་མེད་རྒྱལ་ཁམས་ཡོངས་ལ་ཁྱབ་པ་དང་སྔོན་གྱི་རྒྱལ་བོའི་ཕོ་བྲང་དུ་ཡང་མཁས་པ་མང་བོ་ཕེབས་པ་རྣམས་ལ་གཏམ་དྲིས་པས་དེ་དག་གིས་རཱ་མའི་རི་ནས་སློབ་དཔོན་མཁས་པ་ཆེན་པོ་ནག་མོ་འཁོལ་གྱི་དྲུང་དུ་སློབ་གཉེར་གནང་ཚུལ་དང་། སློབ་དཔོན་དེ་ལ་མཁས་པའི་ཡོན་ཏན་འདི་དང་དེ་ལྟ་བུ་ཡོད་ཅེས་མང་དུ་གླེང་བས་གནོད་སྦྱིན་རྒྱལ་བོ་དེ་ཡང་སྔར་གྱི་བྱ་བ་ལ་འགྱོད་ཅིང་། སློབ་དཔོན་སླར་གདན་འདྲན་པར་དགོངས། དེ་ལ་ཡང་སློབ་དཔོན་གྱི་ཆེ་བ་གླིང་ལ་ཁྱབ་པ་ཞིག་བྱས་ནས་གདན་འདྲེན་སྙམ་དུ་ཕྱོག་སྨང་བོར་སློབ་དཔོན་གྱིས་མ་གཏོགས་མི་ཤེས་པའི་དྲི་བ་ཞིག་སྟེ། འདམ་ལ་སྐྱེས་པའི་པདྨ་དེ། །འདར་བར་བྱེད་པའི་རྒྱུ་གང་ཞིག།ཅེས་བྲིས་ཤིང་། གལ་ཏེ་འདི་ལ་ལན་ཐེབས་པའི་མཁས་པ་རེ་ཡོད་ན་རྒྱལ་བོའི་ཕོ་བྲང་གི་དཀོར་ནོར་ཕྱེད་ཀྱི་བྱ་དགའ་ཡོད་ཅེས་སྨྲས་པས་མཁས་བླུན་མང་བོ་ལན་འདྲ་མིན་མང་དུ་ཕུལ་ཡང་དོན་ལ་མ་འབྱོར། སྐབས་དེར་སློབ་དཔོན་འདི་རཱ་མའི་རི་འདབས་ཀྱི་ཆང་ཁང་ཞིག་ཏུ་སོང་བ་ན་དེར་ཡང་དྲི་བ་དེ་ཡོད་པ་མཐོང་བས་དེ་མ་ཉིད་དུ། ཉི་མ་ནུབ་ཚེ་བུང་བ་ཞིག །འཕུར་བར་འདོད་པ་འདར་བའི་རྒྱུ། །ཞེས་བྲིས་པས་ཆང་འཚོང་མ་དག་བྱ་དགའི་བདག་རྐྱེན་ལ་སྲེད་པའི་དབང་གིས་སློབ་དཔོན་ཆང་གིས་བཟི་བའི་གླགས་དང་བསྟུན་ཏེ་དབུ་བཅད་ནས་བཀྲོངས་ཤིང་། དྲིས་ལན་དེ་རྒྱལ་བོར་ཕུལ་བས་རྒྱལ་བོས་ཀྱང་དེ་ཆང་འཚོང་མ་དག་གིས་བྲིས་པ་ཞིག་མིན་པར་མཁྱེན་ཏེ་བརྩད་བཅད་པས་ཆང་ཁང་གི་རྒྱབ་ཀྱི་དོང་ཞིག་ཏུ་ཕུང་བོ་བསྐུངས་ཡོད་པ་རྙེད། འགའ་རེ
ས་དེར་ཚངས་པ་དངོས་སུ་བྱོན་ཅིང་འཇིག་རྟེན་དུ་འདི་ལྟ་བུའི་མཁས་པ་འབྱོན་དཀོན་ཞེས་བདེན་ཚིག་བརྗོད་དེ་སླར་གསོས་པར་བཤད་མོད། གང་ལྟར་སྐུ་ཚེ་ཧྲིལ་བོར་དེ་འདྲའི་བདེ་ལེགས་ཤིག་བྱུང་མེད་པ་འདི་ནི་ཁོང་གི་བླ་ན་མེད་པའི་སྒྱུ་རྩལ་གྱི་མཛེས་པའི་འབྱུང་རྐྱེན་ཞིག་ཏུ་ཡང་བདག་འཁུམས་སོ། །
གསུམ། བརྩམས་ཆོས་ཀྱི་རྒྱབ་ལྗོངས།
དུས་རབས་སོ་སོའི་རླབས་ཆེན་གྱི་རྩམ་པ་བོ་དང་བརྩམས་ཆོས་མང་ཤོས་ཤིག་ནི་ཕལ་ཆེར་འཚོ་བའི་འགྱུར་ལྡོག་དང་དུས་འགྱུར་གང་རུང་གི་འཐབ་རྩོད་ལས་ཐོན་པ་འབའ་ཞིག་ཏུ་སྣང་ལ། སྙན་ངག་ཆེན་པོ་སྤྲིན་གྱི་ཕོ་ཉ་འདིའང་ཚུལ་དེ་ལས་མ་འདས་པར་སྙམ། དེ་ཡང་བརྩམས་ཆོས་འདིའི་ནང་གི་མི་སྣའི་ཐད་བཞེས་པ་མི་མཐུན་པ་ཡོད་ན་ཡང་ཁོ་བོས་བསམ་ན་སློབ་དཔོན་ཁོང་རང་ཉིད་ཀྱི་མྱོང་བ་དངོས་དེ་བྲིས་ཡོད་པར་སྙམ། དེ་བས་བརྩམས་ཆོས་ཀྱི་རྒྱབ་ལྗོངས་ཡང་གོང་དུ་སོང་མ་ཐག་པའི་སློབ་དཔོན་གྱི་མི་ཚེའི་འགྱུར་ལྡོག་གི་ལོ་རྒྱུས་དང་ཁ་འབྲལ་ཐབས་མེད་པ་ཞིག་རེད། སྟབས་བདེར་བཤད་ན། སྤྲིན་གྱི་ཕོ་ཉ་འདི་འཚབཧ་སྐབས་ཀྱི་རྩོམ་པ་བོ་ནི་ནག་མེད་ཉེས་འགེལ་གྱིས་རང་གི་དགའ་བའི་ཆུང་མ་དང་གཅེས་པའི་ཁྱིམ་ནོར་སོགས་དང་བཙན་ཐབས་ཀྱིས་ཁ་དབྲལ་ཅིང་རྒྱུས་མེད་པའི་བས་མཐའ་ཞིག་ཏུ་སྤྱུགས་ཏེ་དཀའ་སྡུག་མང་དུ་མྱངས་ཏེ་ཕྱི་ཡི་ལུས་དང་ནང་སེམས་གང་གི་ཆ་ནས་ཀྱང་ཉམ་ཐག་པའི་གནས་སུ་གྱུར་བ་ཞིག་ཡིན་པ་ནི་བརྩམས་ཆོས་ཀྱི་མགོ་མཇུག་ཧྲིལ་བོར་བལྟས་པ་ཙམ་གྱིས་མཐོང་ཐུབ་པ་ཞིག་སྟེ། རྗེ་བོ་ཁྲོས་པའི་ཤིན་ཏུ་ལྕི་བའི་བཀའ་ལུང་དག་གིས་གཟི་བརྗིད་ཉམས་པར་བྱས་གྱུར་ཅིང་།། ཞེས་དང་། འདོད་ལྡན་དེས་ནི་མཛེས་མ་ས་སྤངས་ཤིང་ཟླ་བ་འགའ་ཡིས་རི་བོ་དེར་ནི་ཕྱིན་བྱས་པས། །ལག་པ་ཕྲ་བར་གྱུར་ནས་གསེར་གྱི་གདུ་བུ་དག་ནི་དཔུང་བའི་བར་དུ་རྒྱུ་བར་བྱེད།། ཅེས་རང་ཉིད་ཐོག་མར་རཱ་མའི་རི་བོར་སྤྱུགས་པའི་རྒྱུ་རྐྱེན་དང་སྐབས་དེའི་གནས་བབས། དེ་ནས་ལམ་གྱི་དཀའ་ངལ་སོགས་ཞིབ་ཏུ་བྲིས་ཡོད་ལ། དེ་ནས་གནོད་སྦྱིན་རྒྱལ་བོའི་རྗེས་འབྲངས་དེ་ལྟར་གནས་དེ་མདུན་དུ་ཀེ་ཏའི་མེ་ཏོག་རྒྱས་སྟོབས་ཀྱིས། །ནང་དུ་ཡིད་ལ་རབ་ཏུ་གདུང་བའི་མཆི་མ་ཡུན་རིང་དག་ཏུ་ཅི་ཡང་བྱུང་གྱུར་ཏེ། །ཞེས་པས་ཀྱང་སྐབས་དེའི་རྩམ་པ་བོའི་སེམས་ཁམས་མཐའ་དག་གསལ་གྱི་ལེར་བསྟན་ཡོད། དེ་ལྟ་བུའི་ལོ་རྒྱུས་ཀྱི་རྒྱབ་ལྗོངས་འོག་ཏུ་ད་གཟོད་ཕུལ་དུ་བྱུང་བའི་བརྩམས་ཆོས་འདི་ལྟ་བུ་ཞིག་འབྱུང་གི ད་ལྟའི་མང་བོ་ཞིག་དང་འདྲ་བར་རྩོམ་པ་བོ་རང་ཉིད་བརྩམས་ཆོས་ལས་ལོགས་སུ་གྱེས་པའམ། གཞན་གྱི་མྱོང་བ་རང་གིས་འབྲི་ཁུལ་གྱིས་ན་ཟུག་མེད་པའི་འཁུན་སྒྲ་འབྱིན་མཁན་དག་ལ་ནི་ནམ་ཞར་ཡང་འདི་ལྟ་བུའི་བརྩམས་ཆོས་ཕུལ་དུ་བྱུང་བ་ཞིག་འཁྱོངས་པའི་གནས་མེད་པར་སེམས།དེས་ན་ང་ཚོས་འདི་ལྟར་བསམ་འོས་ཏེ། རྒྱལ་བོའི་མཛོད་གཉེར་ཞིག་ལ་སྐབས་དེའི་ཕོ་བྲང་ནང་གི་འགལ་བ་སྣ་ཚོགས་ཀྱི་ཁྲོད་གཞན་གྱི་གནོད་འཚེ་ཐེབས་ཤིང་། རང་བཞིན་དྲང་ཞིང་བློ་རིག་རྒོད་པའི་ཉེར་ལེན་གྱིས་རང་ཉིད་རྒྱལ་བོའི་་ཐུགས་དང་འགལ་བར་གྱུར་ཏེ་རང་དབང་ཅི་ཡང་མེད་པར་བརྩན་བརྗིད་ཅན་གྱི་བཀའ་ལུང་ཐོག་ལྟ་བུ་ཞིག་གིས་ཡུལ་གྱི་ཆུང་མ་དང་རྒྱུ་ནོར་ལོངས་སྤྱོད་གང་ལ་ཡང་ལོངས་སྤྱོད་དབང་མེད་པར་གཅིག་པུར་ཚེ་འདས་ཀྱི་རྣམ་ཤེས་བར་དོར་འཁྱམས་པ་བཞིན་གཤེད་མའི་གདུག་རྩུབ་ཀྱི་རྗེས་འདེད་འོག་ཟླ་བ་འགའི་ལམ་དུ་སོང་ཞིང་། མཐར་འཚོ་བའི་ཆ་རྐྱེན་སོགས་གང་ཐད་ནས་ཧ་ཅང་ཞན་ཐག་ཆོད་་གནས་ཤིག་སྟེ་རཱ་མའི་རི་བོར་བསྐྲད། (སྤྱོད་པས་གནས་བར་གྱིས་ཞེས་པ་ལས་འཚོ་བའི་ཆ་རྐྱེན་སོགས་ལ་ཚོད་དཔག་བྱེད་ཐུབ་པ་ཞིག་ཡིན་ཏེ། སྤྱོད་པ་ནི་དཀའ་ཐུབ་ཀྱི་སྤྱོད་པ་ལ་གོ་དགོས་པར་འགྲེལ་བ་དག་ལས་གསུངས་པས་སོ། །)སྐབས་དེའི་སྤྱི་ཚོགས་ཀྱི་རྣམ་པ་དང་ཕོ་བྲང་ནང་ཁུལ་གྱི་འགྲན་རྩོད། ད་དུང་ཤེས་རྨོངས་ཀྱི་དབང་ཤེད་སོགས་ཀྱིས་རྩོམ་པ་བོའི་སེམས་ཁམས་ཧྲིལ་བོར་སྨྲེང་བའི་ན་བུན་དཀྲུགས་ཡོད་ལ། ཐ་ན་ནམ་རྒྱུན་སྐད་ཅིག་ལ་ཡང་འབྲལ་བར་མི་བཟོད་པའི་ཁྱིམ་གྱི་ཆུང་མ་དཔྱིད་ལྡན་མ་དང་ཡང་དུས་ཡུན་རིང་བོའི་བར་ཏུ་གསོན་བྲལ་བྱུང་བས་དྲན་པའི་གདུང་བ་རྒྱ་མཚོའི་རླབས་ལྟར་འཕྱུར་བ་དེ་ཡང་འཆད་སའི་མི་ཞིག་ཀྱང་མེད་པར་རང་གཅིག་པུས་སྡུག་བསྔལ་ཉམས་སུ་མྱོང་དགོས་པ་བྱུང་ཡོད་ཚུལ་ནི་སྙན་ངག་རང་དུ་ཡང་། འདོད་པའི་དོན་དུ་མཁས་དང་མི་མཁས་རྣམས་དང་སེམས་ལྡན་སེམས་མེད་རྣམས་ལ་ཞུ་བར་བྱེད། །ཅེས་ཐ་ན་ཕ་རོལ་བོ་སེམས་མེད་སྤྲིན་དང་མེ་ཏོག་ལྟ་བུ་ལ་ཡང་ནང་གི་དྲན་པའི་གདུང་ལ་ལྷུག་པོར་བརྗོད་པའི་ཚུལ་བསྟན་ཡོད་ལ། ཕོ་ཉར་མངའ་གསོལ་རྒྱུ་ཡང་སེམས་མེད་སྤྲིན་གྱི་དུམ་བུ་ཞིག་ཡིན་པ་ལ། བརྩེ་ལྡན་དགའ་མའི་སྲོག་ཀྱང་དྲན་པའི་གདུང་བས་འཕྲོག་འགྲོ་བར་དོགས་པའི་བྲེལ་སྟབས་ཤིག་གིས་དབུགས་ཐེངས་ཤིག་ལ་འཕྲིན་པ་འདི་ཉིད་འབྲི་བར་མཛད་པ་ནི་ཇི་འདྲའི་ཐབས་ཀྱིས་དབུལ་བའི་བྱེད་ཐབས་ཤིག་ཨང་སྙམ་དུ་རང་དབང་མེད་པར་སེམས་ཁམས་ཧྲིལ་བོར་སྐྱུར་དྲི་ཐུལ་ལེར་གྱུར་འགྲོ
ལྷག་པར་ཡང་སྐབས་དེར་འགྲིམ་འགྲུལ་སྟབས་མི་བདེ་བས་ད་གཟོད་རྩོམ་པ་བོ་རང་ཉིད་ཀྱང་རཱ་མའི་རི་ཡི་བར་དུ་ཟླ་བ་འགར་ཡོང་བ་ཡིན་པས་རང་ཉིད་བདེ་བར་འཚོ་བའི་གཏམ་འདི་བསྐུར་སའི་འགྲུལ་བ་ཞིག་ནི་ཕལ་ཆེར་མ་རྙེད་ཅིང་། ཁོང་ནི་རྒྱལ་ཁྲིམས་དང་འགལ་ཏེ་སྤྱུགས་པ་ཞིག་ཡིན་པས་གལ་ཏེ་འགྲུལ་བྲོ་གརཕ་གཉིས་འགྲོ་འོང་ཡོད་པའི་དབང་དུ་བཏང་ནའང་ཉེས་ཅན་གྱི་འཕྲིན་འཁྱེར་ཕོད་པའི་ཕོ་ཉ་སྙིང་སྟོབས་ཅན་ཞིག་ག་ལ་རྙེད། དེ་བས་ཁོང་གིས་སྙིང་གཏམ་ཁྱེར་བའི་ཕོ་ཉར་ཆུ་འཛིན་ཞིག་གདམས་པ་འདི་ལས་ཀྱང་སྐབས་དེའི་སྤྱི་ཚོགས་ཀྱི་ཟུར་ཆུང་ཆུང་ཞིག་མཐོང་བར་ནུས་སོ། །
བཞི། སྙན་ངག་གི་སྒྱུ་རྩལ་ཁྱད་ཆོས།
དེ་ཡང་སྤྲིན་གྱི་ཕོ་ཉའི་རིན་ཐང་དེ་སྤྲིན་གྱི་ཕོ་ཉ་རང་སྟེང་གི་སྒྱུ་རྩལ་ཁྱད་ཆོས་ལས་འཚོལ་དགོས་པ་ཞིག་ཡིན་པས་ཚིག་ཉུང་གིས་མཚོན་པར་མི་ནུས་མོད། ད་རེབ་ཚགས་པར་ཞིག་གི་སྟེང་དུ་འགོད་པ་ལ་མང་ཉུང་གི་ཚད་བཀག་ཅུང་ཆེ་བས་འདིར་རང་གི་ལྟ་ཚུལ་ཉུང་བསྡུས་ཤིག་མཛུབ་མོ་རི་སྟོན་གྱི་ཚུལ་དུ་བཀོད་ན། སྙན་ངག་འདི་ལ་ཤོ་ལོ་ཀ་བརྒྱ་དང་ཉི་ཤུ་མ་ལོངས་ཙམ་ཡོད་པ་ལས་ཕྱེད་ཀ་ལྷག་ཅིག་ཕོ་ཉ་རང་གི་ཡུལ་དུ་མངགས་པའི་ལམ་གྱི་བཀོད་པ་ངོ་སྤྲད་པ་ཤ་སྟག་ཡིན་པས་རྩོམ་གྱི་སྒྱུ་རྩལ་གཙོ་བོ་ཡང་ཡུལ་ལྗོངས་འཕྱོར་འབྲིའི་སྟེང་ན་ཡོད། འོན་ཀྱང་ཡུལ་ལྗོངས་དེ་ཡང་རྩོམ་པ་བོས་རང་གི་མིག་གིས་ཇི་ལྟར་མཐོང་བ་ཇི་བཞིན་འཕྱོར་འབྲི་བྱས་པའི་རི་མོ་ལྟ་བུ་ཞིག་ཀྱང་མ་ཡིན་པར། རི་མོ་ལ་བརྩེ་དུང་གིས་ཁྱབ་པར་བྱས་པ་ནི་རས་ལ་སྣུམ་བྱུགས་པའི་དཔེ་ལྟར་ཚིག་རེ་རེའི་ཤུགས་ནས་ཀྱང་རྩོམ་པ་བོའིནང་སེམས་ཀྱི་དུངས་པ་དང་འགྱུར་པ་མཐའ་དག་གཟུགས་ཅན་བཞིན་མཐོང་ཐུབ་ལ། འདི་ནི་རྒྱ་ནག་གིས་གཙིགས་ཆེན་དུ་འཛིན་པའི་(借景抒情)ཁོར་ཡུག་ལ་བརྟེན་ནས་དུངས་སེམས་མཚོན་པའི་རྩོམ་སྟངས་ཞེས་པ་ལས་ཀྱང་བླ་ལྷག་ཏུ་མཐོ་བའི་ནུས་པ་ཞིག་ཐོན་ཡོད་པར་སེམས། འཛམ་གླིང་ན་སྙན་གྲགས་ཆེ་བའི་རྩོམ་པ་བོ་ཞིག་གིས་བརྩམས་ཆོས་གྲགས་ཅན་གང་ཡིན་ཡང་དེ་ལ་ཐུན་མོང་གི་ཁྱད་ཆོས་ཤིག་ཡོད་པ་ནི་ཀློག་པ་བོའི་ཡིད་སེམས་དབང་མེད་དུ་འགུག་པའི་གདོན་ཤུགས་ཤིག་ཡོད་ཅེས་པ་བཞིན་སྤྲིན་གྱི་ཕོ་ལ་འདི་ལ་ཡང་ཆེས་འབུར་དུ་ཐོན་པའི་ཡིད་འགུག་གི་ནུས་པ་ཞིག་ཡོད་པ་ནི་སྤྲིན་གྱིས་ལམ་བར་ནས་ཡུལ་ལྗོངས་དང་སྲོག་ཆགས་སོགས་ཅི་ཞིག་མཐོང་ཡང་དེ་དག་ཐམས་ཅད་རྩོམ་པོ་བོའི་ནང་གི་འགྱུར་བས་རྡོ་ལ་གསེར་འགྱུར་གྱི་རྩི་ཞུགས་པ་ལྟར་ཁྱབ་ཡོད་པས་སྙན་ངག་ནང་གི་ཟླ་བ་དང་ནམ་མཁའི་དབྱིངས་ཀྱི་ཟླ་བ་གཉིས་མི་འདྲ་ཞེས་ཡང་འདི་འདྲ་ཞིག་ལ་བཤད་པ་ལོས་ཡིན་སྙམ་པའི་ངོས་ཟིན་ཞིག་ངང་ངམ་ཤུགས་ཀྱིས་སྟེར་ཡོང་།
དེ་ལ་ཞིབ་ཏུ་བཤད་ན་སྙན་ངག་ཧྲིལ་བོ་དཔེར་བཀོད་དེ་བཤད་ཆོག་པར་ཡོད་ཀྱང་འདིར་ནི་ས་བཅད་མ་སྟོངས་ཙམ་ཞུས་ན། ཀྭ་ཡེ་གྲོགས་པོ་ད་ནི་བདག་གི་དགའ་མའི་དོན་ལ་མྱུར་དུ་འགྲོ་སྙམ་ཡོད་ན་ཡང་། །ཀ་ཀུ་བྷ་ཡི་དྲི་ལྡན་རི་བོ་རྣམས་ལ་ཡུན་རིང་ཐོགས་པར་བདག་གིས་ཤེས། །གཙུག་ཕུད་ཅན་གྱི་འདེན་བྱེད་ཆུ་དང་བཅས་པས་ལེགས་པར་འོངས་སམ་བྱས་ནས་ཡུན་རིང་གནས་པར་འདོད། །དེ་སླད་ཁྱོདན་ནི་ཤིན་ཏུ་མྱུར་བར་འགྲོ་བར་འགྱུར་བར་དག་ཀྱང་ཇི་ལྟར་ཡིན། །ཞེས་པ་འདི་ཡང་ཕར་བལྟས་ཚོད་ལ་ཆུ་འཛིན་ཁྱོད་རི་ངོས་ཤིག་ཏུ་བསླེབས་པ་ན་དེར་ཅུང་ཐོགས་པར་འགྱུར་ཞིང་། སྐབས་དེར་རྨ་བྱ་དག་ཀྱང་མཐོང་བར་འགྱུར་ཞེས་པ་ལྟ་བུར་འདུག་མོད། ཞིབ་ཏུ་བསམ་ན་དེ་ཙམ་ཞིག་མ་ཡིན་པར་ད་དུང་དེའི་ཤུགས་སུ་ཆུ་འཛིན་དང་རྨ་བྱ་འཕྲད་པ་ལས་ཕན་ཚུན་ཡུན་རིང་བྲལ་བའི་གདུང་བ་དང་ལྡན་པའི་རྨ་བྱའི་ཚོགས་ཀྱིས་དྲན་གདུང་གི་མཆི་མ་མིག་མཐར་བཟུང་སྟེ་ཁྱོད་ལ་ལེགས་པར་འོངས་སམ་ཞེས་སེམས་ཁུར་དང་བཅས་འཚམ་འདྲི་བྱེད་པར་འགྱུར་ལ། སྐབས་དེར་ཁྱོད་ཀྱིས་ཀྱང་རང་གི་དགའ་མ་དེ་བསྐྱུར་ནས་མྱུར་དུ་བདག་གི་དོན་ལ་འགྲོ་བར་ག་ལ་ནུས་ཞེས་རྩོམ་པ་བོ་རང་ཉིད་ཀྱི་ལས་དབང་ལ་གཞིགས་པའི་སྣང་བརྙན་ཞིག་རྟོག་བཟོ་བྱས་ཡོད་པ་འདི་ལས་ང་ཚོས་རྩམ་པ་བོས་རང་ཉིད་ཀྱི་དྲན་གདུང་དེ་ཕྱིའི་ཁོར་ཡུག་གི་མཐོང་ཐོས་མཐའ་དག་ལ་ཡང་སྦྱར་ཡོད་པ་མཐོང་ཐུབ་ལ། སྤྲིན་གྱི་ཕོ་ཉའི་བླ་མེད་ཀྱི་ཕས་པ་ཡང་འདི་ལྟ་བུ་ལས་འཚོལ་དགོས་པ་ཡིན་པས་གསར་དུ་ཀློག་མཁན་ཞིག་ལ་མཚོན་ན་དོ་སྣང་བྱེད་དགོས་པ་གཙོ་བོ་ཞིག་རེད། གཞན་ཡང་ཚིག་གི་སྒྱུ་རྩལ་ལམ་མཚོན་སྟངས་ཀྱང་གཞན་དང་མི་མཚུངས་པ་ཞིག་ཡོད་པ་ནི། དཔེར་ན་དབྱར་དུས་ཟླ་བ་གཉིས་པ་འོངས་པར་གྱུར་ཚེ་བརྩེ་ལྡན་མ་ཡི་ཆེད་དུ་སྲོག་འཆང་བ། །ཞེས་པ་འདི་ལས་ཀྱང་ཅུང་རྟོགས་ནུས་ཏེ། སྤྱིར་ཡིན་ན་རྩོམ་པ་བོ་རང་ཉིད་ནི་གཟི་བརྗིད་ཡོངས་སུ་ཉམས་པར་གྱུར་པས་ད་ནི་གསོན་པའི་རེ་བ་ཡང་མེད་མོད། འོན་ཀྱང་རང་ཉིད་ཤི་བར་གྱུར་ཚེ་མཛའ་དུངས་འགྱུར་མེད་ཀྱི་དགའ་མ་དཔྱིད་ལྡན་མ་ཡང་ངེས་པར་འཚོ་བར་མི་འགྱུར་བ་ཉིད་དུ་ངེས་སོ་ཞེས་ཕན་ཚུན་གྱི་ཡིད་ཆེས་དང་བརྩེ་བ་མཐའ་དག་མཚོན་པར་བྱེད་སླད་བརྩེ་ལྡན་མ་ཡི་ཆེད་དུ་སྲོག་འཆང་བ་ཞེས་བྱུང་ལ། མདོར་ན་རྩོམ་པ་བོ་རང་ཉིད་འཇིག་རྟེན་དུ་དབུགས་ཀྱི་རྒྱུ་བ་མ་ཆད་པར་འཚོ་བ་འདི་ཡང་ཁོ་མོའི་ཆེད་དུ་ཡིན་པར་བསྟན་ཡོད། དེ་དང་འདྲ་བར་ལག་པ་ཕྲ་བར་གྱུར་ནས་གསེར་གྱི་གདུ་བུ་དག་ཀྱང་དཔུང་བའི་བར་དུ་རྒྱུ་བར་བྱེད། །ཅེས་པས་ཀྱང་རང་ཉིད་ཀྱི་ཉམ་ཐག་པའི་སྣང་ཚུལ་མཐའ་དག་ཚིག་ཉུང་ངུས་ང་ཚོའི་མིག་ལམ་དུ་གཟུགས་རིས་བཞིན་སྣང་དུ་ཡོད་པ་ཞིག་བྲིས་ཡོད་པ་འདི་ནི་སྤྲིན་གྱི་ཕོ་ཉའི་ཁྱད་ཆོས་དང་། བོད་འགྱུར་མ་ཁོ་ནས་ལས་མཐོང་ཐུབ་པའི་སྤྲིན་གྱི་ཕོ་ཉའི་སྒྱུ་རྩལ་གྱི་མཛེས་པ་རེད། གཞན་ཡང་། དེ་ན་བདག་པོའི་གནས་སུ་མཆོག་གི་བཙུན་མོ་རྣམས་ནི་རབ་དགའ་སྙེག་པར་བྱེད་པ་བཞིན། །མཚན་མོའི་མུན་པ་སྟུག་པོ་རྣམས་ཀྱིས་མི་ཡི་བདག་པོའི་ལམ་གྱི་སྣང་བ་འགོག་བྱེད་པས། །ཁྱོད་ཀྱི་གློག་འོད་གསེར་མདོག་འོད་ཀྱིས་སྣང་བས་ས་གཞིའི་ལམ་ནི་ཀུན་ནས་བསྟན་པར་མཛོད། །ཆུ་ཆར་འབྲུག་དབྱངས་སྒྲ་ཆེན་མང་བོ་མ་བྱེད་མཛེས་མ་དེ་རྣམས་སྐྲག་ཅིང་འཆི་བར་འགྱུར། །ཞེས་པ་ལས་ཀྱང་རྩོམ་པ་བོས་རང་གི་དགའ་མ་དྲན་ཚུལ་རྣམས་ཚིག་གི་ངོ་གདོང་ལ་དངོས་སུ་མ་བཏོན་པར། བུད་མེད་གཞན་གྱི་བདེ་སྡུག་སོགས་ལ་སེམས་ཞིབ་མོས་སེམས་ཁུར་བྱས་ཡོད་པ་འདི་ལས་རྩོམ་པ་བོས་ཚིག་གིས་དངོས་སུ་བདག་གིས་དགའ་མ་དྲན་ནོ་ཞེས་བྲིས་པ་ལས་ལྡབ་བརྒྱ་འགྱུར་གྱིས་ལྷག་པའི་ཡིད་འགུག་གི་ནུས་པ་ཞིག་ཐོན་ཡོད་པར་སེམས་སོ། ། དེ་དང་དེས་མཚོན་ད་དུང་མང་ན་ཡང་འདིར་ཚིག་ཚོགས་མང་དུ་དོགས་ནས་མ་སྤྲོས་སོ། །
ལྔ། མཇུག་བསྡུ།
མདོར་ན་སྤྲིན་གྱི་ཕོ་ཉའི་སྒྱུ་རྩལ་གྱི་རིན་ཐང་དང་མཛེས་པ་ནི་ཚིག་གི་གསེབ་ནས་ཤུགས་ན་བསྐུངས་ཡོད་པས་ང་ཚོས་བམ་ཀློག་བྱས་པ་ཙམ་གྱིས་སྙན་ངག་འདིའི་ཁྱད་ཆོས་ཅི་ཡང་ཚོར་མི་ཐུབ་ལ། ཚིག་གི་སྒྱུ་འཕྲུལ་ཁོ་ན་མ་ཡིན་པར་དོན་གྱི་ཉམས་འདོན་སྟངས་དང་། ཁོར་ཡུག་གི་ཡུལ་ལྗོངས་ཀྱང་འཕྲིན་ཡིག་དང་འབྲེལ་མེད་དོན་གཞན་དུ་གྱུར་པ་གཅིག་ཀྱང་མེད་པར་ཐམས་ཅད་རྩོམ་པ་བོའི་ནང་གི་དྲན་གདུང་མཚོན་བྱེད་ཤ་སྟག་ཏུ་གྱུར་ཡོད་པ་ནི་ཁོར་ཡུག་གདམས་གསེས་ཀྱི་ཁྱད་ཆོས་རེད། དེ་བས་ཀྱང་སྙན་ངག་འདི་འདི་ལྟར་ང་ཚོས་མྱོང་ཐུབ་པ་ནི་ང་ཚོའི་བོད་འགྱུར་མའི་དགེ་མཚན་གལ་ཆེན་ཞིག་ཡིན་་སེམས་ཏེ། སྤྱིར་འགྱུར་ཀུན་གྱི་ཐོག་མ་ཡང་བོད་འགྱུར་འདི་ཡིན་ལ།འགྱུར་གཞན་པ་སྟེ། ཁོ་བོས་ཅིན་ཁེ་མུ་ཡི་འགྱུར་སོགས་དང་བསྡུར་ནས་ཀྱང་བལྟས་མྱོང་ལ། ཅིན་ཁེ་མུ་ཡི་རྒྱ་འགྱུར་འདི་ནི་པ་ལིའི་སྐད་གཞིར་བྱས་ཤིང་དབྱིན་འགྱུར་སོགས་ལ་ཟུར་བལྟ་བྱས་ཏེ་བསྒྱུར་བ་ཡིན་འདུག་མོད། ནང་དོན་ཕལ་ཆེར་བོད་འགྱུར་དང་མཚུངས་པ་ལ་སྒྱུ་རྩལ་གྱི་མཛེས་པ་འདི་དག་གི་ཆ་ཤས་ཙམ་ཡང་མྱོང་དུ་མེད་པས་འདི་ལས་ང་ཚོས་རང་གི་ཡབ་མེས་སྐུ་དྲིན་དག་གི་རྣམ་དཔྱོད་ཀྱི་ཟབ་ཚད་ཅིག་ཀྱང་ཞར་རམ་ཤུགས་ལ་རྟོགས་ཡོང་བར་འདུག་གོ། །


text:
Saturday, December 17, 2011
དམིགས་བསལ་ལས་ཀ་གང་ཡང་མེད་པའི་ཉིན་མོ།
ཞོག་པ་ཆུ་ཚོད་བདུན་པའི་སྐབས་སུ་འཆར་ཅན་ལྟར་ལངས་ནས་ཞོག་འདོན་རྣམས་ཚར་བར་བྱས་ཤིང་། ཐབ་ཚང་དུ་སོང་ནས་ཞོག་ཟས་ལ་རོལ་བཞིན་པའི་སྐབས་སུ་ད་ནང་གི་རྨི་ལམ་དེ་རྣམས་ཡིད་ལ་འཁོར་བྱུང་།
ད་ནུབ་རྨི་ལམ་ཞིག་ཏུ་ངོས་ནི་བོད་ཀྱི་འབྲོག་པའི་ས་ཆ་ཞིག་ཏུ་སླེབས་འདུག ཐང་ཆེན་པོ་ཞིག་གི་དཀྱིལ་དུ་མི་མང་སྟོང་ཕྲག་མང་པོ་འཁྲུགས་འཛིང་འདྲ་བྱེད་ཀྱི་འདུག ངས་བསམ་པར་བོད་རིགས་སྤུན་ཟླ་གཅིག་པ་ནང་འཁྲུགས་བྱེད་ནས་ཧ་ཅང་ཐབས་སྡུག་རེད་བསམ་ནས་ཟུར་ནས་མི་ཞིག་ལ་ག་རེ་བྱས་ནས་ཁོང་ཚོ་འཁྲུགས་པ་ཤོར་བ་རེད། ང་ཚོ་ཚང་མ་བོད་རིགས་སྤུན་ཟླ་གཅིག་པ་མ་རེད་པས་ཟེར་དུས། ཁོང་ནས་ཁྱོད་རང་མིག་གིས་ཅེ་རེ་བལྟ་བཞིན་དུ་ག་རེ་ཟེར་གྱི་ཡོད། འཁྲུགས་པ་ཤོར་ས་འདི་རྣམས་བོད་རིགས་མ་རེད་རྒྱ་རིགས་རེད་ཟེར། ངས་ཡང་ལྟ་ཞིག་བྱས་དུས་དེ་ནི་ངོ་མ་རྒྱ་དང་བོད་གཉིས་རེད་འདུག ངས་བསམ་པར་དེ་རིང་གཡུལ་ས་འདི་ཡི་ནང་དུ་ཤི་ནའང་འགྱོད་པ་མེད་བསམ་ནས་ལག་ཏུ་མཚོན་ཆ་སོགས་གང་ཡང་མེད་ཀྱང་ཁུ་ཚུར་དམ་བཅངས་བྱས་ནས་མི་མང་ཁྲོད་དུ་མཆོང་གི་འདུག་པས་གློ་བུར་དུ་ཟུར་ནས་མི་ཞིག་གིས་ངོས་ཀྱི་རྒྱབ་ལ་གྲི་བཙུགས་བྱུང་བས་དེའི་སྔངས་སྐྲག་གིས་རྐྱེན་ནས་གཉིད་སད་བྱུང་། དེ་ནི་བག་ཆགས་སད་སྟོབས་རྐྱེན་པའི་དབང་གིས་ལུས་ཡིན་བསམ་བྱུང་། གང་ཡིན་ཞེ་ན་ཁར་ནུབ་མ་གཉིད་པའི་སྔོན་ནས་དྲ་རྒྱའི་བརྒྱུད་ལམ་ཁག་ནང་ཟི་ཁྲོམ་ཞིང་ཆེན་ལྕགས་ལམ་བཟོ་སྐྲུན་གྱི་སར་རྒྱ་རིགས་སློབ་མ་སྟོང་ཕྲག་ཁ་ཤས་ནས་བོད་རིགས་སློབ་མ་སུམ་བརྒྱ་ཙམ་ལ་རུབ་རྒྱབ་ནས་གཅར་རྡུང་བྱས་པའི་གནས་ཚུལ་དེ་ལྟས་ཚར་མ་ཐག་གཉིད་ཁུག་པ་དེས་རེད། གློ་ཁུག་ནང་ནས་ཁ་པར་གྱི་ཏིར་སྒྲ་ཞིག་ཡོད་པ་དེ་ངོས་ཀྱི་སློབ་མ་ལིའི་སྰེ་རེད་འདུག མོ་རང་ནས་གསུངས་ན་དེ་རིང་དགོང་མོ་དུས་ཚོད་ཡོད་ན་ཟ་མ་མཉམ་དུ་བཟའ་དགོས་ཟེར། ང་ནི་ཟ་མ་ལྟོ་འབྲང་ཞིག་གི་ཆེད་དུ་ཐག་རིང་པོ་ཞིག་ཏུ་ཁུར་འགྲོ་བ་དེ་ལས་སུན་སྣང་ཆེ་བ་ཞིག་མི་འདུག་སྟབས་དེ་རིང་ངོས་ཅུང་ཙམ་དཀའ་ལས་ཁག་གི་འདུག བདུན་ཕྲག་རྗེས་མར་ག་འདྲ་འདུག་ཞེས་ལབ་པས་མོ་རང་ནས་མོས་མཐུན་བྱུང་། དེ་ནས་ཐོག་ཁར་ཡོང་ཞིང་ཉོས་ནས་ལོ་བརྒྱད་སོང་བའི་ལག་ཁྱེར་རྩིས་འཁོར་རྙིང་པ་གོབ་ཏོ་དེ་ཁ་བྱེས་ནས་དྲ་རྒྱ་ཁག་ནང་འཛུལ་ཞུགས་བྱས་པས། གནས་ཚུལ་གསར་པ་ཞིག་ལ་བོད་ནས་བྲོས་བྱོལ་དུ་ཕེབས་མཁན་བོད་རིགས་བུ་མོ་གསུམ་དང་། བུ་བཅུ་གཅིག་སྡོམ་པས་མི་གྲངས་བཅུ་བཞི་རྒྱ་ནག་གི་ས་མཚམས་གཡུ་སར་ཞེས་པའི་ས་ཆ་རུ་མཚན་མོ་ཆུ་ཚོད་བཅུ་གཉིས་སྐབས་སུ་རྒྱ་མིའི་ས་སྲུང་དམག་མི་ཡིས་འཛིན་བཟུང་བྱས་ཞེས་རྒྱངས་བསྲིང་བྱེད་ཀྱི་འདུག ས་མཚམས་སུ་བོད་རིགས་རྒྱ་མིའི་འཛིན་བཟུང་དང་དཀའ་ངལ་ཞེས་གླེང་དུས་ངོས་ཀྱི་སྙིང་ལ་སོས་མེད་ཀྱི་རྨ་ཁ་གསར་པ་བྱེད་ཀྱི་ཡོད། གང་ཡིན་ཟེར་ན་ངོས་ཀྱང་༡༩༩༧་ལོའི་ནང་མི་གྲངས་ཞི་བཅུ་ཞེ་གཉིས་དང་ལྷན་དུ། སྤྲིན་དཀར་པོ་དེ་ཐོད་ལ་བཅིངས། ས་ནག་པོ་དེ་འདོམ་ལ་འཇལ་ནས་བསམ་རྒྱུ་དྲན་རྒྱུ་ལ་སྐྱབས་མགོན་ཡིད་བཞིན་ནོར་བུ་ལས་མེད་པར་བསམ་ནས་ཡོང་བའི་སྐབས་སུ། བལ་པོའི་ས་མཚམས་ཊམ་ཟེ་ཞེས་པ་དེ་ནས་བལ་པོའི་མཐའ་སྲུང་དམག་མིས་བཙོན་ཁང་དུ་བཅུག་ནས། ཁ་ཡི་གྲོ་ཆད། རྐང་གི་ལྷྭམ་བུག ལུས་ལ་ནད་ཀྱིས་མནར་བ་སོགས་དཀའ་ངལ་འཕྲད་པ་དེ་རྣམས་ད་ལྟ་དྲན་ཐེངས་རེར་སྙིང་དམར་པོ་འདི་ལ་སྦར་ཤད་རེ་བྱེད་ཀྱི་ཡོད། དེ་ནས་དགོང་ཟས་སུ་ཐུག་པ་ཞིག་འཐུང་ནས་དེ་རིང་ཟིན་བྲིས་མདོར་བསྡུས་ཞིག་གཏང་ཞིང་ཉལ་སར་སོང་ནས་གཉིད་དུ་ཡུར།
Subscribe to: Post Comments (Atom)


text:
ཆིག་ལབ་ཁག་གཉིས།
ཆིག་ལབ། ༡
༡
མདང་དགོང་གྲོགས་པོ་གཉིས་དང་མཉམ་དུ་སྤྲོ་སྐྱིད་གླིང་ཞིག་ཏུ་ཨེ་བཟི་རེལ་གྱི་འཁྲབ་ཁྲིད་པNati Baratzཡིས་འཁྲབ་པའི«ཆུང་སྲིད་འཁྲུལ་བྲལ»༼Unmistaken Buddha ༽ཞེས་པའི་དངོས་བཤུས་གློག་བརྙན་དེར་བལྟར་ཆས་པ་ཡིན། པར་རིས་ཀྱི་གཡོ་བསྐྱོམས་དང་གཏམ་རྒྱུད་ཀྱི་གོ་བསྐོན་རང་བཞིན། མི་སྣའི་གདོད་ནས་སད་པའི་དག་སྣང་། གློག་བརྙན་གྱི་མགོ་ནས་མཇུག་བར་སྒྱུ་འཕྲུལ་ལམ་དད་ཞེན་ཞིག་ལྟར་འཕྱོ་གྱིན་པའི་མི་རིགས་རང་མཚན་པའི་ཆོས་དག་གིས་བརླན་གཤེར་གྱི་ཐིགས་པ་འགའ་ཡང་མཁུར་ངོས་ནས་འགྲིལ་ཙམ་བྱུང་། གློག་བཀར་ཐེངས་དེར་རང་ལ་བྱབས་ཁྲུས་ཐེངས་ཤིག་བྱས་སོང་སྙམ་པའི་བློ་བདེ་བག་ཕེབས་ཤིག་བྱུང་བས་སེམས་པ་དགའ་བས་མི་ནོན་པ་ཞིག་བྱུང་ན་ཡང་། རྒྱ་མི་དེ་ཚོས་བགྲོ་གླེང་བྱ་ཞེས་ཡར་བཤད་མར་བཤད་གསེར་ཉ་རྡོ་ཐོག་ཏུ་བཞག་པ་ལྟ་བུ་ཞིག་བྱ་ཚུལ་ལས། མཐུན་ཐབས་མེད་པའི་འདུ་ཤེས་སྟེང་གི་གཡང་གཟར་དང་། འདྲིས་ཆ་མེད་པའི་རིག་གནས་སྟེང་གི་མུ་སྟེགས། རོལ་མྱོང་གི་ཆུ་ཚད་མེད་པའི་སྒྱུ་རྩལ་གྱི་ཕྲ་ཕུང་ཤི་བོ་དེ་དག་མཐོང་མུར་ལོགས་ན་ཡོད་པ་འདི་ཚོར་ཞེ་མེར་མེར་ཞིག་བྱུང་ཞིང་། དེ་མུར་ཡར་ལངས་དེ་སྒོར་བུད་པ་དེ་ནི་ཁོ་ཚོར་བརྒྱབ་པའི་གཟུགས་མེད་ཀྱི་འགྲམ་ལྕག་ཅིག་གོ
༢
དེ་རིང༢༠༡༡ལོའི«གངས་རྒྱན་མེ་ཏོག»དེབ༣པ་དེ་མཐོང་བས། བམ་ཀློག་ཐེངས་ཤིག་བྱས་པས་བལྟས་དང་མ་བལྟས་ཁྱད་མི་འདུག་སྙམ་པ་ཞིག་བྱུང་། ལྷག་ཏུ་སྙན་ངག་སྐྱོན་བརྗོད་ཀྱི་སྐོར་ལ་ཞེ་ཐག་པ་ནས་ཁོ་ཆད་པ་ཞིག་བྱུང་སྟེ། སླར་ཡང་སྙན་ངག་ཐུང་ཐུང་ག་གེ་མོར་ཕྲན་དཔྱད་བྱ་བ་ལྟ་བུས་ཁྱབ་འདུག ཕྲན་དཔྱད་བྱ་བ་འདི་བདུད་ལྷ་རྒྱལ་གྱི«རྩོམ་རིག་གསར་བའི་བརྩམས་ཆོས་བདམས་བཀོད་དང་དེ་དག་གི་དཔྱད་པ»ཞེས་པས་འཕྲོས་སོང་བ་ལྟ་བུ་ཞིག་ཏུ་མངོན་ལ། དེ་ཙམ་མ་ཟད་དེང་ཡང་ཕྲན་དཔྱད་ཀྱི་སོ་ན་གནས་འདུག་པ་ནི་དཔྱད་བརྗོད་པ་ཚོའི་སྒྱིད་ལུག་དང་ཤེས་མེད་ཀྱི་ཆ་གཙོ་བོ་ཞིག་རེད། ཕྲན་དཔྱད་ཡང་བོད་ཕྲུག་དག་གིས་བཟོ་བཞིན་པའི་བརྙན་ཐུང་འགའ་དང་འདྲ་བར་གཏམ་རྒྱུད་ཀྱི་བོངས་ཆེན་པོ་གོང་བུ་གཅིག་ཏུ་བསྡུ་མ་ཐུབ་པར་གཅལ་དུ་བཀྲམ་པ། ལྷུག་བརྗོད་དང་རྣམ་སྟངས་གང་ཐད་ནས་ཀྱང་བལྟ་རི་བ་མེད་པར་པར་རིས་ཀྱི་རྩེད་མོ་ཙམ་དུ་སོང་འདུག་པ་གཉིས་ཁྱིམ་མཚེས་སུ་སོང་བས། ཕྲན་དཔྱད་ཡིན་པ་གཞིར་བཅས ༡༽དོན་གྱི་གནད་ཀ་ཕྲ་ལམ་མེར་སྟོན་ཐུབ་པའི་ཚིག་རྐང་མེད་པ། ༢༽མགོ་བཙུགས་མ་ཐག་ནས〝བོད་ཀྱི་རྩོམ་རིག་ནི… … … …〞ཞེས་བསྐལ་བ་ཡ་ཐོག་ཅིག་ནས་འཆད་པའི་གྲབས་གཤམས་པ། ༣༽སྙན་ངག་གི་སྒྲིག་གཞི་བཀྲོལ་བ་དང་བརྡ་ཆད་ཀྱི་ལག་ཐབས་མེད་པར་བག་ཆགས་བརྗོད་པའི་དཔྱད་པ་གཏོང་ཚུལ་དུ་སོང་བ། ༤༽སྙན་ངག་རྐྱང་བ་རྩོམ་ཆོས་ཁེར་ཚུགས་སུ་བལྟས་ཏེ་ཐུབ་ཚོད་ལྟ་བུ་ཞིག་བྱས་པ་སོགས་མདོར་ན་བྲིས་བཏང་ན་ཚང་མ་མིག་ཆུའོ།།
༣
ཁ་སང་དེ་རིང་འཚོ་བའི་ན་གཞོན་མང་ཤོས་ཤིག་གིས«མཚོ་སྔོན་བོད་ཡིག་གསར་འགྱུར»ཞེས་པ་ཞིག་གོ་མྱོང་མེད་ངེས། མྱོང་ཀྱང་རྩོམ་མང་པོ་ཀློག་ཡོད་མཁན་མེད་ངེས། ངས་བཤད་དེ་དེ་ནི་གྱོང་གུན་གནམ་གྱིས་ཀྱང་གསབ་མི་ཐུབ་པ་ཞིག་གོ ཧཱུྃ་ཆེན་ཚགས་པར་འདི་ཉིད་ཀྱི་རྩོམ་སྒྲིག་པར་བསྡད་པ་ནས〝རིག་རྩལ་གཞོགས་བཀོད〞སོགས་ལེ་ཚན་བཟོས་ཏེ་བོད་ཀྱི་རྩོམ་རིག་གི་ཞིང་ས་གཤིན་པོ་ཞིག་ཏུ་བཅོས་འདུག དུས་སྐབས་དེའི་རྩོམ་འབྲི་བ་ཕལ་ཆེར་ཀྱང་ལྗང་བུ་ནས་མགོ་བརྩམས་ཏེ་ལོ་རབས་དྲུག་ཅུ་བ་དང་བདུན་ཅུ་བའི་ནང་སྐྱེ་ཞིང་འཚར་བའི་མི་དག་སྟེ་ཁོ་ཚོས་རིང་ལུགས་ཤིག་ཤོད་པ་ལས་ཚོར་བ་ཞིག་བྲིས་འདུག་ལ། སྟ་གྲི་ཞིག་ཐོགས་པ་ལས་རྒྱང་མཐོང་ཞིག་ཐོགས་འདུག་པས་ཁོ་ཚོའི་དུས་སྐབས་ཀྱི་རྩོམ་ལ་བལྟས་ན«སྦྲང་ཆར»དང«གངས་རྒྱན་མེ་ཏོག» «ཟླ་ཟེར»སོགས་ནི་གསོན་ཤུགས་དང་ཤ་སྟོབས་མེད་པའི་ཨེ་ཐེ༼ET༽རེ་རེ་དང་ཅིས་མི་འདྲ།
ཨོ། ཧཱུྃ་ཆེན་ནི་སྟག་ཕྲུག་ཅིག་རེད་ལ་ནམ་ཞིག་བོད་ཀྱི་གཟེངས་ཐོན་རྩོམ་སྒྲིག་པ་ཞིག་གདམ་དགོས་ཚེ་དེ་ནི་ཁོ་ལ་གནང་དགོས་པ་འདུག་གོ
2011/10/25
ཆིག་ལབ༢
༡
ན་ནིང་གི་ལོར་ཁོ་བོ་པེ་ཅིན་སློབ་ཆེན་དུ་ལོ་གཅིག་རིང་རྩོམ་རིག་དང་འབྲེལ་བའི་སློབ་ཁྲིད་མང་དག་ཅིག་ལ་ཞུགས་མྱོང་། ཁོ་ཚོའི་སློབ་ཁྲིད་དེ་ཤེས་བྱ་མང་པོའི་ཧྲག་བསྒྲིགས་ཐེངས་ཤིག་དང་འདྲ་བར། སློབ་ཁྲིད་དུས་ཚོད་གཉིས་ཁོ་ནའི་ཡུན་ལ་ཡང་ཞི་བདེ་རྒྱ་མཚོ་ཕར་བརྒལ་ཚུར་བརྒལ། སློབ་ཁང་ནང་ནས་ཕྱི། ཁྲིད་སྟེགས་སྟེང་ནས་འོག་སོགས་བེ་ཅོན་ཞོན་པའི་ཧལ་པོ་ཐྲེ་རེ་རེ་དང་འདྲ་བར་ཡར་རྒྱུགས་མར་རྒྱུགས་ལྟ་བུ་ཞིག་བྱས་ཡོང་། སློབ་དཔོན་ཆེན་པོའི་མིང་བྱང་དེ་མཚམས་རེར་མདུག་ཅོག་སྟེང་ཤེད་ཀྱིས་གླན་ནས་སློབ་མ་ཚོར་སྐྲག་ལྟ་བུ་ཞིག་བསླངས་ཡོང་ལ། ས་སྨྱུག་གི་རྡུལ་སྙིགས་དྭངས་རྗེས་སྡོམ་ཚིག་མཁྲེགས་པོ་རེ་ཡང་སྐྱག་པ་སྐམ་པོ་ཞིག་ལྟར་ཤུལ་དུ་བསྐྱུར་འདུག༼སློབ་མ་ལ་ལས་དེའི་སྟེང་ཁ་ཤེད་ཀྱིས་གདངས་འདུག༽ ཆེད་ལས་ལ་འབྱིངས་འདུག་པས་ཁྱོད་ལ་ཤེས་བྱ་མང་པོ་ཞིག་སྤྲོད་ཡོང་བ་མ་ཟད་སློབ་ཁྲིད་གྲོལ་རྗེས་ཁྱོད་ལ་རང་ཉིད་སློབ་གྲྭའི་ནང་ཤོང་གིན་མི་འདུག་སྙམ་པའི་འཁྲུལ་སྣང་རྡོག་རྡོག་རེ་བྱིན་ཡོང་བས་མགོ་བོ་ཡང་འབུར་ཤེལ་ནང་བཞག་པ་བཞིན་ལྡབ་འགའི་ཇེ་ཆེར་བུད་འགྲོ ད་དུང་དགའ་ས་ཞིག་ལ་ཁོ་ཚོས་སློབ་ཁྲིད་ཀྱི་ཞོར་ནས་གློག་བརྙན་མང་པོ་ངོ་སྤྲོད་པ་དང་མྱོང་ཚོར་བརྗོད་པ་སྟེ། མདོར་ན་ཁོ་ཚོས་མིག་ཤེལ་ཏུའུ་དགུ་བརྒྱ་གྱོན་པའི་སློབ་མ་དེ་ཚོར་སྒྱུ་མའི་ཟློས་གར་ལྟ་བུ་ཞིག་འཁྲབ་ཏེ་དུས་ཚོད་གཉིས་ཀྱང་སེ་གོལ་གཏོགས་པའི་ཡུན་ཙམ་དུ་བསྒྱུར་ཐུབ་པ་བསམ་ན། བོད་ཀྱི་དགེ་རྒན་ཚོའི་སློབ་ཁྲིད་སྟེང་བོད་ཕྲུག་མང་པོ་ཡིད་སུན་ཏེ་གཉིད་ལོག་རྒྱག་གིན་པ་འདི་ལ་ཁབ་ལྟ་བུ་ཞིག་རྒྱག་དགོས་ཚེ། རྒྱའི་དགེ་རྒན་འདི་ཚོའི་འཁྲབ་རྩལ་གྱི་ཕྱེ་མའི་སྨན་རྫས་འདི་ཚོ་ནང་དུ་བསྲེས་པའི་དགོས་པ་འདུག
༢
ས་འོག་ལྕགས་ལམ་ནང་ནས་མགྲིན་པ་གཡས་དཀྱོགས་གཡོན་དཀྱོགས་ཤིག་བྱས་ན་ཡང་། Iphoneབཟུང་མེད་མཁན་ཕལ་ཆེར་མི་འདུག ཞིས་ཏན་དང་ལྦང་ཧྥོ་ཅིན་སོགས་སུ་འཆམ་འཆམ་སྒོས་མིག་ཟུང་མདུན་དང་རྒྱབ་གང་རུང་དུ་བཞག་ན་ཡང་། ཚོང་རྟགས་གྲགས་ཅན་གྱི་གོན་པ་གྱོན་མེད་མཁན་ཞིག་ཕལ་ཆེར་མི་འདུག མི་ཚང་མ་གསར་འགྱུར་དང་རྒྱུགས་ཆེ་ཤོས་དེར་དགའ་བོ་ཡོད་པ་ལས། ཁོ་ཚོས་གོ་རིམ་དེར་བསམ་བློ་གཏོང་གིན་མེད་པ་ཡིན་ནམ། དཔེར་ན་ས་བཅུ་ལམ་ལྔ་ལྟ་བུ། ཧུ ཧུ གྲོང་ཁྱེར་ནང་གི་མི་ཚོ་མྱུར་ཚད་ལ་དཔེ་མི་སྲིད་པའི་དགའ་བོ་འདུག ཁོ་ཚོ་ལྡེམ་ཤིང་དུ་སྡོད་པ་ལས་རྐང་བ་སྤོ་རྒྱུར་རྔམ་ལ། དེ་ལས་ལྕགས་རྟ་དང་དེ་ལས་སྤྱི་སྤྱོད་རླངས་འཁོར། དེ་ལས་ས་འོག་ལྕགས་ལམ་དང་དེ་ལས་འཇེབ་འཁོར། འདི་ནི་ཕྱི་དོན་གྱི་སྟེང་ནས་བརྗོད་པར་བསམ་ན། རང་རིག་གི་ངོས་ནས་ཀྱང་བག་ཕེབས་པོར་སྡོད་མི་བཟོད་པ། ཁེར་རྐྱང་དང་ལྷིང་འཇགས་བསྲན་མི་ཐུབ་པ། སེམས་བྱུང་གི་མཐའ་གཉིས་སུ་ལྷུང་སླ་བ་སོགས་ཅི་རིགས་ཡོད་པས། འདི་ལས་བསྐྱེད་དེ་ནད་གཞི་གསར་པ་མང་པོ་ཞིག་ཀྱང་མི་རེ་རེས་ཕྱིར་འཕོ་བཞིན་འདུག འོན་ཀྱང་གྲོང་ཁྱེར་དུ་གད་སྙིགས་བསྡུ་གསོག་རྒྱག་མཁན་གྱི་རླངས་འཁོར་དེ་ལྟར་དུ་ནད་གཞི་འདི་རིགས་ནངས་མོར་བསྡུས་ཏེ་ཐག་རིང་དུ་དབོར་འགྲོ་མཁན་ཞིག་མེད་པས། མི་རེ་རེས་རང་གི་ནད་གཞི་བརྩིགས་རེས་དང་བཤིགས་རེས་བྱེད་ཀྱིན་འཚོ་བ་རོལ་བསྡད་ཡོད་པ་རེད། ངས་ཀྱང་སྐྱོབ་ཐབས་མེད་པའི་ཨེ་ཙེའི་ནད་ཅིག་ཁོག་ཏུ་བཟུང་སྟེ་གྱང་ངོས་ཀྱི་ལི་ཐོའི་ཤོག་བུ་དག་ལ་མིག་འབུར་ཚུགས་སུ་ཅེར་ནས་བསྡད་ཡོད།
༣
འཇིག་རྟེན་འདི་ཙམ་མ་ཟད། མི་ཚེ་ཡང་སྒྱུ་མའི་ཟློས་གར་ཐེངས་ཤིག་ལགས་པས། མི་རེ་འགས་སྲ་འཐས་ཀྱི་བསམ་བློ་ཅག་ཅག་རེ་བཟུང་སྟེ་འཇིག་རྟེན་འདིའི་ངོ་གདོང་དུ་ཚོན་རྩི་སྣ་ཚོགས་ཚོགས་ཤིག་འབྱུག་གིན་པ་ནི་ཇི་འདྲའི་མཚར་མཚར་བོ་ཞིག་རེད་ཨང་། འདི་སྣང་གི་བསམ་བློ་ཡན་ཡན་པོ་འདི་ཡང་མིག་རྡེབ་ཙམ་གྱི་ཡུན་ལ་ཕ་རོལ་བ་ཞིག་གིས་བསླུས་ཏེ་ང་ཚོར་མིག་འཕྲུལ་དང་ཆོ་འཕྲུལ་བདེན་ཅོག་ཅོག་ལྟ་བུ་ཞིག་བསྟན་ཡོང་བས། ཁོག་གི་འདི་དང་ཁྱོད་ཀྱི་དེ་ལ་ཚད་མས་བཟུང་བའི་བློ་ཞིག་འཇོག་རྒྱུ་གཏན་ནས་མི་རྙེད་ན། སྣང་ངོ་ཅོག་ཀྱང་ལྦུ་དཀར་ཚོམ་བུ་ཞིག་དང་ཅིས་མི་འདྲ། ནངས་མོ་གཉིད་ལས་སད་སོང་བའི་བཀའ་དྲིན་ལ། འབབ་རྒྱུན་དྲག་པའི་ཆུ་རྒྱུན་འདིའི་ཁ་ནས་ང་ཚོས་རང་ཉིད་ལྦུ་དཀར་གྱི་མེ་ཏོག་རེ་རེར་བཏང་རྗེས། འབབ་རྒྱུན་བཟློག་པའི་ངར་སེམས་ཀྱིས་དཔུང་བ་བསྒྲིགས། སྐེ་རགས་བཅངས། ཨམ་གཙིགས་བསྡམས་རྒྱུ་ནི་ཡིན་ཚོད་འདུག་ན་ཡང་། སྐད་ཅིག་མའི་ཡུན་ལ་ཁྱོད་ཀྱང་ཆུའི་ཟེགས་མ་གཅིག་གིས་བཅིལ་མི་འགྲོ་བའི་ངེས་པ་ནམ་ཡང་མེད།
2011/11/24
རྩོམ་ཁུངས། ངེད་དྲ་བ།


text:
མཚོ་སྔོན་གསར་འགྱུར་དྲ་བའི་འཕྲིན། ཟླ11པའི་ཚེས11 ཉིན་ནས་ཚེས11ཉིན་ལ་མཚོ་སྔོན་ཞིང་ཆེན་བཟོ་ཚོང་མཉམ་འབྲེལ་ལྷན་ཚོགས་དང་། ཞིང་ཆེན་ཚོང་ཚོགས་ཀྱིས་གཙོ་གཉེར་བྱས་པའི་ཞིང་ཆེན་གྱི་སྤྱི་ལ་མི་དབང་བའི་ལམ་ལུགས་ཀྱི་དཔལ་འབྱོར་ཁྱབ་ཁོངས་ཀྱིས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་བསྟར་གསོ་སྦྱོང་འཛིན་གྲྭ་ཟི་ལིང་དུ་འཚོགས་པ་རེད་། ཞིང་ཆེན་གྱི་ཧྲིན་ཀྲང་གཞོན་པ་དང་། ཞིང་ཆེན་བཟོ་ཚོང་མཉམ་འབྲེལ་ལྷན་ཚོགས་ཀྱི་ཀྲུའུ་ཞི་ཁོང་ཡུང་གསབ་སྦྱོང་འཛིན་གྲྭ་ལ་ཞུགས་པར་མ་ཟད་ད་དུང་སློབ་ཁྲིད་བྱས། ཞིང་ཆེན་མཉམ་འབྲེལ་ཁེ་ལས་མཁས་ཅན་ཀྲུའུ་ཞི་གཞོན་པ་དང་། ཞིང་ཆེན་ཚོང་ཚོགས་ཀྱི་ཚོགས་གཙོ་གཞོན་པ། ཞིང་ཆེན་མཉམ་འབྲེལ་ལག་བསྟར་ཨུ་ཡོན་ལྷན་ཁང(རྒྱུན་ལས) ། གྲོང་ཁྱེར་དང་། ཁུལ།རྫོང་ཁག་གིས་བཟོ་ཚོང་ལས་རིགས་མཉམ་འབྲེལ་ལྷན་ཚོགས་ཀྱི་འགན་འཁུར་བློ་མཐུན་དང་དེ་བཞིན་ཁོངས་གཏོགས་རྫོང་། ཚོང་ལས( གྲོས་མོལ) མཐུན་ཚོགས་ཀྱི་འགན་འཁུར་བ་བཅས་མི་གྲངས་200 ལྷག་ཙམ་སྦྱོང་བརྡར་འཛིན་གྲྭར་ཞུགས་པ།
ད་ཐེངས་ཀྱི་གསོ་སྦྱོང་འཛིན་གྲྭ་ལས་འགན་གཙོ་བོ་ནི་ཞིང་ཆེན་ཡོངས་ཀྱི་སྤྱི་ལ་མི་དབང་པའི་དཔལ་འབྱོར་ཁྱབ་ཁོངས་སུ་ཕྱོགས་ཡོངས་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་བརྒྱུད་བསྒྲགས་བྱས་ཏེ་བསམ་བློ་དང་བྱ་སྤྱོད་གཉིས་ཞིང་ཆེན་ཏང་ཨུའི་བླང་བྱའི་ཐོག་གཅིག་གྱུར་ཡོང་བ་བྱས་ནས་ཚད་མཐོའི་ཆབ་སྲིད་ཀྱི་འགན་འཁྲིའི་འདུ་ཤེས་དང་དགོས་གཏུག་འདུ་ཤེས་ལ་བརྟེན་ཏེ། མཐུན་ཆ་གཅིག་འདུས་དང་སྡོམ་ཤུགས་ཆགས་པ་དང་། ཐུན་མོང་གི་སྟོབས་ཤུགས་གཅིག་ཏུ་བསྒྲིལ་ཏེ་དཔལ་འབྱོར་གཞན་སྒྱུར་དང་མཆོང་སྐྱོད་ལྟ་བུའི་འཕེལ་རྒྱས་དང་། སྤྱི་ཚོགས་འཆམ་མཐུན་དང་བརྟན་ལྷིང་འཕེལ་རྒྱས། མི་རིགས་མཐུན་སྒྲིལ་དང་དར་རྒྱས་གོང་འཕེལ། ལྗང་མདོག་སྐྱེ་ཁམས་རྒྱུན་མཐུད་འཕེལ་རྒྱས་ཀྱི་མཚོ་སྔོན་གསར་བ་འཛུགས་སྐྲུན་བཅས་ཚོགས་ཆེན་བཅུ་དགུ་པའི་འཐུས་མི་ཅུས་ཁེ་ཀྲུང་གདན་ཞུས་ལྟར་ཆེད་དོན་ཟུར་ཁྲིད་གནང་བ་རེད་།
ཁོང་ཡུང་གིས་ཞིང་ཆེན་ཡོངས་ཀྱི་རིམ་ཁག་བཟོ་ཚོང་མཉམ་འབྲེལ་རྩ་འཛུགས་ཀྱིས་རྒྱ་ཆེའི་དམངས་གཉེར་ཁེ་ལས་ཀྱིས་ཏང་གི་ཚོགས་ཆེན་བཅུ་དགུ་པའི་དགོངས་དོན་ལ་སློབ་སྦྱོང་ནན་ཏན་དང་། དགོངས་དོན་གྱི་ངོ་བོར་གོ་བ་གཏིང་ཟབ་ལེན་དགོས་དང་།ཏང་གི་ཚོགས་ཆེན་བཅུ་དགུ་པའི་དགོངས་དོན་ལ་བརྟེན་ནས་བཟོ་ཚོང་མཉམ་འབྲེལ་ལྷན་ཚོགས་ཀྱི་བྱ་གཞག་གི་ཁྱོན་ཡོངས་གཅིག་འདོམས་དང་། རྒྱ་ཁྱབ་ཏུ་སྤྱི་ལ་མི་དབང་བའི་ལམ་ལུགས་ཀྱི་དཔལ་འབྱོར་མི་སྣའི་སྟོབས་ཤུགས་གཅིག་བསྡུས་བྱས་ཏེ། “ སྐྱོན་བྲལ་གཉིས” ལ་སྐུལ་འདེད་གཏོང་གང་ཐུབ་བྱེད་དགོས་པ་དང་། བཟོ་ཚོང་ལས་རིགས་མཉམ་འབྲེལ་ལྷན་ཚོགས་ཀྱི་ལས་དོན་ཚན་རིག་ཅན་དུ་འགྱུར་བའི་ཆུ་ཚད་ཟམ་མི་ཆད་པར་མཐོ་རུ་གཏོང་དགོས་པའི་བླང་བྱ་བཏོན།
བསམ་བློ་གསར་པ་ལག་ལེན་མཐར་ཕྱིན་བྱ་དགོས་ཤིང་། བཟོ་ཚོང་ལས་རིགས་མཉམ་འབྲེལ་ལྷན་ཚོགས་ཀྱི་བྱ་གཞག་འཕེལ་རྒྱས་ཀྱི་ཁ་ཕྱོགས་ཡང་དག་པ་འགན་ལེན་བྱེད་དགོས་པ་དང་། འདུ་ཤེས་གསར་པ་ལག་བསྟར་བྱེད་ནས་སྤྱི་ལ་མི་དབང་པའི་ལམ་ལུགས་ཀྱི་དཔལ་འབྱོར་སྐྱོན་བྲལ་ངང་གོང་དུ་འཕེལ་བར་སྐུལ་འདེད་གཏོང་དགོས་པ་དང་། བྱེད་ཐབས་གསར་པར་ཤུགས་བརྒྱབ་ནས་འབད་བརྩོན་ཆེན་པོས་དམངས་གཉེར་ཁེ་ལས་ཀྱི་སེམས་ཁྲལ་དང་དཀའ་ངལ་སེལ་བ་དང་། གཟུགས་བརྙན་གསར་པ་འཛུགས་ཏེ་ཤུགས་ཆེན པོས་ཁེ་ལས་པའི་སྙིང་སྟོབས་དར་སྤེལ་གཏོང་དགོས་ཞེས་བསྟན།
ལོ་ཙཱ་བ། གཡང་སྐྱིད།


text:
བོད་ཀྱི་དུས་བབ་གསར་ཁང་ནས་ཕྱི་ལོ་ ༢༠༡༧ ལོའི་བཙན་བྱོལ་བོད་མིའི་གནས་ཚུལ་ཆེ་ཁག་བཅུ་ཕྱོགས་བསྡུས་བྱས་པ།
གཅིག
ཕྱི་ཟླ་དང་པོའི་ཚེས་ ༣ ནས་ ༡༣ བར་གནས་མཆོག་རྡོ་རྗེ་གདན་དུ། དབུས་བོད་མིའི་སྒྲིག་འཛུགས་ཀྱི་གོ་སྒྲིག་དང་སྦྱིན་བདག་གི་གཙོ་བོ་གནང་སྟེ། ༧གོང་ས་རྒྱལ་བ་རིན་པོ་ཆེ་མཆོག་ནས་དཔལ་དུས་ཀྱི་འཁོར་ལོའི་དབང་ཆེན་ཐེངས་ ༣༤ པ་བསྩལ་གནང་ཡོད་པ་དང་། བཀའ་དབང་སྐབས་འཛམ་གླིང་གི་རྒྱལ་ཁབ་ཁག་ ༩༠ ལྷག་ནས་ཆོས་ཞུ་བ་འབུམ་ ༢ ཙམ་འཛོམས་པ་དང་། བོད་ནང་ནས་གནས་མཇལ་ཆོས་ཞུ་བ་སྟོང་ཕྲག་བརྒལ་བ་འབྱོར་ཡོད་ཀྱང་། རྒྱ་ནག་གཞུང་གིས་དུས་དབང་དབུ་འཛུགས་མ་གནང་སྔོན་ལ་ཕྱིར་ཕ་ཡུལ་དུ་མ་བསླེབ་ཚེ། གཞུང་ཞབས་ལས་བྱེད་པའི་གོ་གནས་མེད་པ་བཟོ་རྒྱུ་དང་། སློབ་གྲྭའི་ནང་ཡོད་པའི་བུ་ཕྲུག་ཕྱིར་འཕུད། གོང་རིམ་གྱི་བཀའ་ལ་མ་རྩིས་པའི་ཉེས་ཆད་ལྗིད་པོ་གཅོད་རྒྱུ་ཡིན་པ་སོགས་ཀྱི་བཀའ་རྒྱ་བསྒྲགས་པ་མ་ཟད། རྒྱ་གར་དུ་ཕེབས་མཁན་བྱུང་བའི་དགོན་གྲོང་རེ་རེ་བཞིན་འདྲི་རྩད་ཞིབ་བཤེར་བྱས་ཏེ་ཉེན་བརྡ་བཏང་བར་བརྟེན། གནས་མཇལ་ཆོས་ཞུ་བ་ཧ་ཅང་མང་པོ་ཞིག་ཐོངས་མཆན་གྱི་དུས་ཡུན་མ་ཟིན་གོང་ཛ་དྲག་ངང་ཕྱིར་ལོག་དགོས་བྱུང་།
གཉིས།
ཕྱི་ཟླ་ ༢ པའི་ཚེས་༢༡ ནས་ ༢༣ བར་བཞུགས་སྒར་བོད་ཀྱི་སྨན་རྩིས་ཁང་གི་ཚོགས་ཁང་དུ། བོད་མིའི་སྒྲིག་འཛུགས་ནང་སྲིད་ལས་ཁུངས་ཀྱི་བུད་མེད་ནུས་སྟོབས་གོང་སྤེལ་ཚན་པའི་གོ་སྒྲིག་འོག བོད་ཀྱི་བུད་མེད་ནུས་སྟོབས་གོང་སྤེལ་གྱི་ཚོགས་ཆེན་ཐེངས་དང་པོ་སྐོང་ཚོགས་གནང་ཡོད་པ་དང་། ཚོགས་ཆེན་ཐོག་སྲིད་སྐྱོང་བློ་བཟང་སེང་གེ་མཆོག་ནས་ལོ་རེའི་ཕྱི་ཟླ་ ༣ ཚེས་ ༡༢ དེ་བོད་ཀྱི་བུད་མེད་ཉིན་མོར་གཞུང་འབྲེལ་སྲུང་གཙི་གནང་རྒྱུ་ཡིན་པ་གསལ་བསྒྲགས་གནང་ཡོད་པ་ལྟར། འདི་ལོར་བོད་ཀྱི་ལོ་རྒྱུས་ནང་བོད་ཀྱི་བུད་མེད་ཉིན་མོ་ཞེས་པ་གཞུང་འབྲེལ་ཐོག་སྲུང་གཙི་ཐེངས་དང་པོ་གནང་། འོན་ཀྱང་། ཉིན་མོ་དེ་ལོ་རྒྱུས་ཀྱི་རིན་ཐང་ལྡན་པའི་བོད་ཀྱི་བུད་མེད་སྒེར་ལངས་ཉིན་མོར་འཁེལ་ཡོད་སྟབས། བོད་ཀྱི་བུད་མེད་ལྷན་ཚོགས་ནས་བཀའ་ཤག་ལ་མྱ་ངན་རྗེས་དྲན་ཞུ་བའི་ཉིན་མོ་དེ་སོར་འཇོག་དགོས་པའི་སྙན་ཞུ་ཕུལ་ཡོད་པ་དང་། བོད་མི་མང་སྤྱི་འཐུས་གྲོས་ཚོགས་ནང་དུའང་བུད་མེད་ཉིན་མོ་ཟེར་བ་ཞིག་ངེས་པར་དུ་དགོས་པ་མེད་པས་བུད་མེད་སྒེར་ལངས་ཉིན་མོ་སོར་འཇོག་དགོས་པའི་དགོངས་ཚུལ་བྱུང་།
གསུམ།
ཕྱི་ཟླ་ ༣ ཚེས་ ༩ ཉིན་རྒྱ་གར་བྱང་ཕྱོགས་པུར་ཝ་ལ་༧དཔལ་ས་སྐྱའི་མ་དགོན་དུ། ས་སྐྱ་༧གོང་མ་རིན་པོ་ཆེའི་གདུང་སྲས་བགྲེས་པ་འཁོན་གདུང་རཏྣ་བཛྲ་རིན་པོ་ཆེ་མཆོག་ས་སྐྱའི་ཁྲི་འཛིན་ ༤༢ པའི་མཚན་གསོལ་ཞུས་ཏེ། ཆོས་ཕྱོགས་དང་ཕྱི་ལུགས་ཀྱི་གསེར་ཁྲིར་མངའ་གསོལ་མཛད་ཡོད་པ་དང་། གསེར་ཁྲི་མངའ་གསོལ་གྱི་མཛད་སྒོ་དང་སྟབས་བསྟུན་དད་ལྡན་སེར་སྐྱ་མང་ཚོགས་ནས་ས་སྐྱ་གོང་མ་རཏྣ་བཛྲ་རིན་པོ་ཆེ་མཆོག་ལ་བརྟན་བཞུགས་བསྟར་འབུལ་ཞུས་པ་དང་། དེ་བཞིན་མཛད་སྒོའི་ཉིན་མཐའ་མར་༧སྐྱབས་མགོན་༧གོང་མ་བདག་ཁྲི་ ༤༡ པ་ཆེན་པོ་མཆོག་ལ་བཀའ་དྲིན་རྗེས་དྲན་གྱི་བརྟན་བཞུགས་བསྟར་འབུལ་ཞུས།
བཞི།
ཕྱི་ཟླ་ ༣ ཚེས་ ༡༤ ནས་ ༢༥ བར་སྐབས་བཅུ་དྲུག་པའི་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་གསུམ་པ་ཚོགས་ཡོད་པ་དང་། བཀའ་ཤག་ནས་བཙན་བྱོལ་བོད་མིའི་སྒྲིག་འཛུགས་ཀྱི་ལས་ཁུངས་མ་ལག་དང་བཅས་པའི་རྩིས་ལོ་ ༢༠༡༧།༡༨ ལོའི་འགྲོ་གྲོན་ཁྱོན་ཧིན་སྒོར་ས་ཡ་ ༢,༤༣༩,༨༠ ལྷག་འཆར་འབུལ་ཞུས་ཡོད་ཀྱང་། སྤྱི་འཐུས་ལྷན་ཚོགས་ཀྱི་ཚོད་དཔག་འཆར་རྩིས་ཚོགས་ཆུང་དང་གྲོས་ཚོགས་ནས་ཞིབ་འཇུག་གོ་བསྡུར་གནང་བ་བརྒྱུད། ཧིན་སྒོར་ས་ཡ་ལྔ་དང་ཆིག་འབུམ་གཅོག་ཆ་གནང་རྗེས་ཁྱོན་ཧིན་སྒོར་ས་ཡ་ ༢,༤༣༤,༦༡༨,༧༤༧ བཀའ་འཁྲོལ་གཏན་འབེབས་གནང་ཡོད་པ་དང་། རྩིས་ལོའི་ནང་སྔོན་རྩིས་མ་དངུལ་ནས་སྒོར་ས་ཡ་ ༦༠༢,༩༢༠,༥༦༦ དང་ཟུར་བཀོལ་ནས་སྒོར་ས་ཡ་ ༡,༨༠༤,༨༩༤,༤༡༢ བཅས་ཁྱོན་ཧིན་སྒོར་ས་ཡ་ ༢,༤༠༧,༨༡༤,༩༧༨ ཡོང་འཆར་འདུག
ལྔ།
ཕྱི་ཟླ་ ༤ པའི་ཚེས་ ༢༢ ཉིན་རྒྱ་གར་གྱི་མཚན་མོའི་ཆུ་ཚོད་ ༡༡ དང་སྐར་མ་ ༤༥ སྟེང་། འཇམ་མགོན་རྒྱལ་བའི་རྒྱལ་ཚབ་དགའ་ལྡན་ཁྲི་ཐོག་ ༡༠༣ པ་རྗེ་བཙུན་བློ་བཟང་བསྟན་འཛིན་མཆོག་ལྡི་ལིའི་མེག་སི་སྨན་ཁང་(Max Hospital)དུ་དགོངས་པ་ཆོས་དབྱིངས་སུ་འཐིམས། ཕྱི་ཟླ་ ༦ པའི་ཚེས་ ༢༤ ཉིན་༧གོང་ས་མཆོག་ནས་སེར་བྱེས་བྱང་རྩེ་ཆོས་རྗེ་བློ་བཟང་བསྟན་འཛིན་དཔལ་བཟང་པོ་མཆོག་དགའ་ལྡན་ཁྲི་ཐོག་ ༡༠༤ པར་བསྐོ་བཞག་གི་བཀའ་ཡིག་ཕྱག་རྟགས་བསྩལ་གནང་ཡོད་པ་ལྟར། ཕྱི་ཟླ་ ༨ ཚེས་ ༤ ཉིན་ཆོས་རྗེ་བློ་བཟང་བསྟན་འཛིན་དཔལ་བཟང་པོ་མཆོག་གསེར་ཁྲིར་མངའ་གསོལ་མཛད།
དྲུག
ཕྱི་ཟླ་ ༧ ཚེས་ ༡༤ ཉིན་གྱི་སྔ་དྲོར་ཝཱ་ཎ་མཐོ་སློབ་ཀྱི་བུའི་ཉལ་ཁང་སྒོ་འགྲམ་དུ། རང་ལོ་ ༢༠ ཡིན་པའི་སློབ་ཕྲུག་བསྟན་འཛིན་ཆོས་དབྱངས་ལགས་ཀྱིས་རང་ལུས་མེར་བསྲེགས་གནང་ཡོད་པ་དང་། དེ་མ་ཐག་སྨན་ཁང་དུ་བསྐྱལ་ཏེ་སྨན་བཅོས་བྱས་ཡོད་ཀྱང་ཕྱི་ཚེས་ ༢༢ ཉིན་གྱི་ཕྱི་དྲོའི་ཆུ་ཚོད་ ༤།༥༠ ཐོག་ལྡི་ལིའི་(Safjdarjung Hospital) སྨན་ཁང་དུ་སྐུ་གྲོངས། ཚེས་ ༢༥ ཉིན་སྐུ་ཕུང་བཞུགས་སྒར་དུ་གདན་འདྲེན་ཞུས་ཏེ་ཕྱི་ཚེས་ ༢༦ ཉིན་ལྷ་རྒྱལ་རིར་མྱ་ངན་གུས་འདུད་ཞུ་བའི་མཛད་སྒོ་ཚོགས་རྗེས། སྐུ་ཕུང་དྷ་སྟེང་བོད་ཁྱིམ་ལམ་གྱི་ཕུང་སྲེག་ཁང་དུ་གདན་འདྲེན་ཞུས་ཏེ་ཞུགས་འབུལ་གནང་།
བདུན།
ཕྱི་ཟླ་ ༧ ཚེས་ ༢༩ ཉིན་བཞུགས་སྒར་དྷ་སའི་རྒྱབ་ལོགས་ལྷ་རྒྱལ་རིར་ནོར་གླིང་ཤིང་ཚོན་སྡེ་ཚན་གྱི་ལས་བྱེད་དོན་འགྲུབ་ལགས་ཀྱིས་བོད་དོན་ཆེད་རང་ལུས་མེར་བསྲེགས་གནང་ཡོད་པ་དང་། ཕྱི་ཟླ་ ༨ པའི་ཚེས་ ༡ ཉིན་གྱི་ཞོགས་པར་ལྷ་རྒྱལ་རིར་སྐུ་ཕུང་གདན་འདྲེན་ཞུས་ཏེ་མྱ་ངན་གུས་འདུད་ཞུ་བའི་མཛད་སྒོ་ཚོགས་རྗེས། དྷ་སྟེང་བོད་ཁྱིམ་ལམ་གྱི་ཕུང་སྲེག་ཁང་དུ་སྐུ་ཕུང་ཞུགས་འབུལ་གནང་ཡོད་པ་དང་། དོན་འགྲུབ་ལགས་ནི་དགུང་ལོ་ ༤༩ ཡིན་ཞིང་། ཕ་ཡུལ་རྒྱལ་རྩེ་ནས་ཡིན་པ་རེད།
བརྒྱད།
ཕྱི་ཟླ་ ༩ ཚེས་ ༡༤ ཉིན་གྱི་སྔ་དྲོའི་ཆུ་ཚོད་ ༦།༢༥ སྟེང་བོན་གྱི་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་གི་བླ་བྲང་དུ། སྨན་རིའི་ཁྲི་འཛིན་ ༣༣ པ་༧སྐྱབས་རྗེ་ལུང་རྟོགས་བསྟན་པའི་ཉི་མ་རིན་པོ་ཆེ་མཆོག་དགོངས་པ་བོན་དབྱིངས་སུ་འཐིམས། ༸རྒྱལ་བ་སྨན་རི་བའི་ཁྲི་འཛིན་ ༣༤ པ་རྟགས་སྒྲིལ་ཆེད་དགེ་བའི་བཤེས་གཉེན་རྣམ་པའི་མཚན་གཞུང་བསྡུས་ཏེ། ཕྱི་ཟླ་ ༡༢ པའི་ ༢༧ ཉིན་གྱི་ཞོགས་པར་དངོས་གཞིའི་རྟགས་སྒྲིལ་དང་པོ་གནང་ཡོད་པ་དང་། འཆར་ལོའི་ཕྱི་ཟླ་དང་པོའི་ཚེས་ ༡ སྟེ། འཕྲོད་སྦྱོར་ཐམས་ཅད་དགེ་ཞིང་ཤིས་པ་ཕྱི་ལོ་གསར་ཚེས་ཀྱི་ཉིན་མོར་དངོས་གཞིའི་རྟགས་སྒྲིལ་མཐའ་མ་གནང་རྒྱུ།
དགུ།
ཕྱི་ཟླ་ ༡༠ ཚེས་ ༦ ནས་ཉིན་གསུམ་རིང་བཞུགས་སྒར་དྷ་རམ་ས་ལའི་ཉེ་འཁྲིས་སུ་ཡོད་པའི་ཕཱ་ཝི་ལོན་གསོལ་མགྲོན་ (Hotel Pavilion) དུ། བོད་མིའི་སྒྲིག་འཛུགས་ཀྱི་ལྔ་དང་ལྔ་བཅུའི་ཚོགས་འདུ་བསྐོངས་ཡོད་པ་དང་། ཚོགས་ཐོག་ཏུ་གདན་ཞུའི་ཚོགས་བཅར་བ་རྒྱལ་སྤྱིའི་བོད་དོན་རྒྱབ་སྐྱོར་བ་གནད་ཡོད་མི་སྣ་དང་། བཙན་བྱོལ་བོད་མིའི་བཀའ་ཟུར་དང་སྐུ་ཚབ་དོན་གཅོད་རྣམ་པ། དེ་བཞིན་བོད་མི་དོ་འཁུར་ཅན་ཁག་ཅིག་གི་གཙོས་ཁྱོན་མི་གྲངས་ ༡༨༠ ལྷག་འཛོམས་ཏེ། བཙན་བྱོལ་བོད་མིའི་སྒྲིག་འཛུགས་ནས་ལོ་ ༥ ནང་ག་རེ་གནང་དགོས་པ་དང་ག་རེ་གནང་ཐུབ་པ། དེ་བཞིན་ལོ་ ༥༠ ནང་ལ་འཆར་གཞི་ག་རེ་བཟོ་དགོས་པའི་སྐོར་ལ་གོ་བསྡུར་གནང་།
བཅུ།
ཕྱི་ཟླ་ ༡༡ ཚེས་ ༧ ཉིན་བཀའ་ཤག་གིས་བྱང་ཨ་རིའི་སྐུ་ཚབ་གཅོད་དོན་འཕོ་འགྱུར་བཏང་བའི་གསལ་བསྒྲགས་གནང་ཡོད་པ་དང་། སྤྱི་ཚོགས་ནང་དོན་གཅོད་འཕོ་འགྱུར་གྱི་རྒྱུ་མཚན་རྒྱབ་ལྗོངས་ཐད་ལབ་གླེང་མང་པོ་བྱུང་བར་བརྟེན། ཕྱི་ཚེས་ ༩ ཉིན་སྲིད་ཚབ་ཆོས་རིག་བཀའ་བློན་མཆོག་ནས་དེའི་ཐད་གསར་འགོད་པར་གསལ་བཤད་དང་གསར་འགོད་པའི་དྲི་བ་ཁག་ཅིག་ལ་ལན་འདེབས་གནང་། ཡང་ཕྱི་ཚེས་ ༡༨ ཉིན་བཀའ་ཤག་ནས་དོན་གཅོད་སྤེན་པ་ཚེ་རིང་ལགས་ནས་ལས་དོན་མ་འགྲུབ་མ་སྒྲུབ་པ་དང་། འཛིན་སྐྱོང་བྱ་སྤུ་གནོན་གྱི་གོ་རིམ་ལ་ལྟོས་མེད་གནང་ཡོད་སྐོར་གྱི་གསལ་བཤད་དོན་ཚན་ ༡༠ ཅན་ཞིག་སྤེལ་གནང་ཡོད་པ་དང་། སྲིད་སྐྱོང་མཆོག་ནས་ཀྱང་ཕྱོགས་ཕེབས་སྐབས་དེའི་སྐོར་ལ་སྔ་གཞུག་ཏུ་གསལ་བཤད་གནང་རྗེས། ཕྱི་ཟླ་ ༡༢ ཚེས་ ༥ ཉིན་དྷ་ས་ནོར་བུ་མགྲོན་ཁང་དུ་དོན་གཅོད་ཟུར་པ་སྤེན་པ་ཚེ་རིང་ལགས་ནས་གསལ་འགོད་ལྷན་ཚོགས་ཤིག་བསྐོངས་ཏེ། བཀའ་ཤག་གི་གསལ་བཤད་ལ་ཤོག་ངོས་ ༩༧ ཡོད་པའི་གསལ་བཤད་ཅིག་གནང་། བཀའ་ཤག་ནས་སྔ་རྗེས་སུ་གནང་བའི་གསལ་བཤད་ཁག་རྒྱུ་མཚན་ཡང་དག་མིན་ལུགས་བརྗོད་དེ་མི་མང་གི་འདོད་པ་མ་ཁེངས་བར་བརྟེན། སྲིད་སྐྱོང་མཆོག་ཕེབས་ཡུལ་ཁེ་ན་ཌ་དང་ཨ་རིའི་ནེའུ་ཡོག ཝ་ཤིང་ཊོན་ཌི་སི། བཞུགས་སྒར་དྷ་རམ་ས་ལའི་གངས་ཅན་སྐྱིད་གཤོངས་བཅས་སུ་མི་མང་གིས་ཞུ་འབོད་ལས་འགུལ་སྤེལ་ཡོད་པ་མ་ཟད། དགའ་ལྡན་ཕོ་བྲང་ཡིག་ཚང་དང་། ཆེས་མཐོའི་ཁྲིམས་ཞིབ་ཁང་། བཀའ་ཤག ཚོགས་དྲུང་ལས་ཁུངས་སོགས་སུ་སྙན་ཞུ་ཁག་ཅིག་ཕུལ་བ་དང་མཚན་རྟགས་བསྡུ་རུབ། སྤྱི་ཚོགས་དྲ་ལམ་དུ་བོད་དབྱིན་གཉིས་ཀྱི་ཐོག་ནས་རྩོམ་ཡིག་ཧ་ཅང་མང་པོ་སྤེལ།
གསར་འགོད་པ། སྐལ་བཟང་སྦྱིན་པ།


c: application/xml

text:
479
༢༢ རྨ་རིན་ཆེན་མཆོག ༣༣ གཙང་ས་ལའི་བུ་རིན་ཆེན་ལེགས་གྲུབ། ༢༤ ཅྭཱརྨ་ཨཱ་ལོ་ཀ། ༣༥ དྲན་པ་
ནམ་མཁའ། ༣༦ དགྲ་བཅོམ་རིན་ཆེན་སྡེ། ༣༧ རྣམ་པར་མི་རྟོག་པ། ༣༨ ཤཱཀྱ་འོད། ༣༩ ལྕེ་ཁྱི་འབྲུག
[ལྕེ་ཁྱི་འབྲུག་ནི་རྒྱལ་རབས་བཞི་བཅུ་ཞེ་གཅིག་པ་རྒྱལ་པོ་ཁྲི་རལ་པ་ཅན་གྱི་སྐུ་དུས་ཀྱི་ལོ་ཅཱབ་ཞིག་ཡིན། ཕྱི་ལོ་ ༨༧༧ ཡས་མས་
ལ་བྱུང་།] ༣༠ ཉང་ཁམས་པ་གོ་ཆ། ༣༡ ཇུ་ན་དེ་ཝ་ཀོ་ཥ། ༣༣ ཞང་རྒྱལ་ཉེན་ཉ་བཟང་། ༣༣ འགོས་
ཆོས་གྲུབ། ༣༤ སྟོང་ཙ་ཨཱར། ༣༥ ཅྭཱརྨ་ཏ་ཤི་ལ། ༣༦ ཀླུའི་རྒྱལ་མཚན། ༣༧ དཔལ་བརྩེགས་རཀླི་ཏ།
༣༨ རཏྣ་རཀླི་ཏ། ༣༩ ཡེ་ཤེས་སྡེ། ༤༠ ཛ་ཡ་རཀླི་ཏ། ༤༡ མཐུ་བྲི་ཝརྨ། ༤༣ རཏྣེ་དྲ་ཤི་ལ། ༤༣
བཟང་སྐྱོང་། ༤༤ ལྷའི་ཟླ་བ། ༤༥ དཔལ་གྱི་ལྷུན་པོ། ༤༦ དཔལ་འབྱོར། ༤༧ ཡེ་ཤེས་སྙིང་པོ། ༤༨
རྒྱལ་བ་ཤེས་རབ། ༤༩ ཤཱཀྱ་བཤེས་གཉེན། ༥༠ དགེ་བ་ད་པལ། ༥༡ ལེགས་ཀྱི་སྡེ། ༥༣ གནུབས་ནམ་
མཁའི་སྙིང་པོ། ༥༣ ཡི་གེ་པ་དགོན་གླིང་རྨ། ༥༤ གཞོན་ནུ་སྲུང་བ། ༥༥ ནམ་མཁའ་སྐྱོང་། ༥༦ རིན་
ཆེན་བཟང་པོ། [ཐོ་རངས་སྐར་ཆེན་དུ་གྲགས།] ༥༧ གྲགས་འབྱོར་ཤེས་རབ། [ལུས་མ་སུངས་པར་མཁའ་སྤྱོད་ལ་
གཤགས།] ༥༨ འབྲོ་སེང་དཀར་ཤཱཀྱ་འོད། ༥༩ རྔོག་ལེགས་པའི་ཤེས་རབ། [གསང་ནེའུ་ཐེག་བཏབ།] ལྷ་
བླ་མ་ཞི་བ་འོད། [མངའ་རིས་རྒྱལ་པོ] ༦༣ རྒྱ་བརྩོན་འགྲུས་སེང་ག [རྔོ་བོ་རྗེ་སྤྱན་འདྲེན་པ་པོ་ཡིན།] ༦༣ ནག་
འཚོ་ཚུལ་ཁྲིམས་རྒྱལ་བ། [ཇོ་བོ་རྗེ་སྤྱན་འདྲེན་པ་པོ་ད་ང་། ནག་འཚོའི་འགྱུར་ཞེས་པའི་ནག་འཚོ་དེ་ཡིན།] ༦༣ ཁུ་
དངོས་གྲུབ། ༦༤ ཆོས་ཀྱི་ཤེས་རབ། ༦༥ མར་ཐུང་དད་པ་ཤེས་རབ། ༦ རྨ་དགེ་བའི་བློ་གྲོས། ༦༧
ག་རོད་ཚུལ་ཁྲིམས་འབྱུང་གནས། ༦༨ ཤཱཀྱ་བློ་གྲོས། ༦༩ འབྲོམ་རྒྱལ་བའི་[དགེ་བསྙིན] འབྱུང་གནས།
༧༠ ཁྱུང་པོ་ཆོས་ཀྱི་བརྩོན་འགྲུས། ༧༡ སྟག་ལོ་ཙཱ་བ། ༧༣ འགར་ཆོས་[རི་བོ་རྩེ་ལྔ་ལ་གཤེགས།] ཀྱི་བཟང་
པོ། ༧༣ ཤེའུ་བཛྲ་དེ་ཝ། ༧༤ རབ་ཞི་བཤེས་གཉན། ༧༥ ངོག་བློ་ལྡན་ཤེས་རབ། ༧༦ ཟངས་དཀར་
འཕགས་པ་ཤེས་རབ། ༧༧ གཉན་དར་མ་གྲགས། ༧༨ གཟུ་དགའ་བ་རྡོ་རྗེ། ༧༩ གྱི་ལྗང་དབུ་དཀར།
༨༠ ཆོས་ཀྱི་ཡོན་ཏན། ༨༡ ཆོས་ཀྱི་རིན་ཆན། ༨༣ ལྷོ་བྲག་མར་པ་ཆོས་ཀྱི་བློ་གྲོས། [རྗེ་མི་ལའི་བླ་མ། རྔེ་
ཙོང་ཁ་པ་ཆེན་པོའི་གསང་འདུས་ཀྱི་སྐོར་གྱི་མན་ངག་གིཁུངས་གཏུགས་སའི་བོད་ཀྱི་བླ་མ་གལ་ཆེ་ཤོས་གཉིས་ཡོད་པའི་ནང་ནས་
གཅིག་ཡིན། གཅིག་ཤོས་ནི་འགོས་ཁུག་པ་ལྷ་བཙས་ཡིན།] ༨༣ འབྲོག་མི་ཤཱཀྱ་ཡེ་ཤས། ༨༤ འགོས་ཁུག་པ་ལྷ་
བཙས། [རྔེ་ཅོང་ཁ་པ་ཆེན་པོའི་འདུས་པའི་མན་ང་ག་གི་ཁུངས་གཏུགས་ས་ཡིན།] ༨༥ གྱི་ཅོ་ཟླ་བའི་འོད་ཟེར། ༨
ཀློག་སྐྱ་ཤེས་རབ་བརྩེགས། ༨༧ མལ་ཀྱོ་བློ་གྲོས་གྲགྲོས། ༨༨ སེ་རྩ་བ་བསོད་ནམས་རྒྱལ་མཆན། [སྨན་
ལུང་བཏབ།] ༨༩ རོང་པ་ཆོས་བཟང་། ༩༠ ཡོལ་ལྕགས་རྡོ་རྗེ་དབང་ཕྱུག ༩༡ མང་འོར་བྱང་ཆུབ་ཤེས་
་ རབ། ༩༣ ཙ་མི་སངས་རྒྱས་གྲགས། [རྒྱ་གར་ལ་བྱོན།] ༩༣ ཁེའུ་གད་པ་འཁོར་ལོ་གྲགས། ༩༤ སྤོང་ཞོ་


text:
མིའི་ལུས་ཕུང་དང་ཕྱི་རོལ་ཁོར་ཡུག ནམ་ཟླ་སོགས་ལ་འབྲེལ་བ་ཧ་ཅང་དམ་པོ་ཡོད་པས་ཕྱིའི་ནམ་ཟླའི་འགྱུར་ལྡོག་གིས་མིའི་ལུས་ཕུང་ལའང་ཤུགས་རྐྱེན་གང་མང་བཟོ་བཞིན་ཡོད། དཔེར་ན་ང་ཚོས་དུས་རྒྱུན་མཐོང་ཐུབ་པ་ནི་ནམ་ཟླའི་འགྱུར་བས་ལུས་ཀྱི་དྲོད་གྲང་ཆ་མ་སྙོམས་པས་ཆམ་པ་ཕོག་པ་དང་རུས་ཚིགས་ན་བ་སོགས་འབྱུང་བ་ལྟ་བུ་རེད། མི་སུ་དང་གང་ཡིན་ཀྱང་དུས་ཚིགས་དང་བསྟུན་ནས་དུས་རྒྱུན་གྱི་སྤྱོད་ལམ་ལ་མཉམ་འཇོག་བྱ་དགོས། རང་རེའི་བོད་ཀྱི་གསོ་རིག་ལས་ཀྱང་ནད་མ་བྱུང་བའི་སྔོན་གྱི་འགོག་སྲུང་ལ་དུས་རྒྱུན་གྱི་སྤྱོད་ལམ་གལ་ཆེན་དུ་བསྟན་ཡོད་པ་དང་དུས་རྒྱུན་གྱི་སྤྱོད་ལམ་ལེགས་པོ་ཞིག་འོང་ན་གསོ་རིག་གི་གཞུང་ནས་བཤད་པའི་ནད་འབྱུང་བའི་རྐྱེན་བཞི་ལས་རྐྱེན་གཅིག་ཇེ་ཉུང་གྱུར་བ་ཡིན་པས་གཤམ་ནས་དུས་ཚིགས་བཞི་དང་འབྲེལ་ཏེ་རྒྱུན་ལྡན་གྱི་སྤྱོད་ལམ་བཤད་རྒྱུ་ཡིན།
༡.དཔྱིད་ཀའི་ཐོག་མའི་དུས་སུ་ཉི་འོད་ཀྱིས་ཕྱི་ནང་ཀུན་དྲོས་པས་ལུས་ཀྱི་གྲང་བ་དྲོད་དུ་འགྱུར་བ་དང་ཡུན་གྱིས་ཉི་མ་བྱང་བགྲོད་ཀྱི་མཐར་ཐུག་པ་ཡིན་པས་ཉི་འོད་རབ་ཏུ་ཚ་བ་ཡིན་ལ་དེ་དང་འབྲེལ་ནས་ལུས་ཕུང་ཕྱི་ནང་གི་ཚ་བའི་མེ་དྲོད་ལྷག་པར་སྐྱེས་ཏེ་ལུས་ཟུང་སྐེམས་པའི་ཚུལ་གྱིས་ལུས་གྱི་སྟོབས་འཕྲོག་ཅིང་ཉམས་པར་བྱེད་པས། དུས་འདིར་རོ་མངར་བ་དང་སྣུམ་པའི་རིགས་ཟས་བསྟེན་དགོས་ཏེ་དཔེར་ན། བུ་རམ་དང་མར། ཤ་དང་ཤ་ཁུ་སོགས་བསྟེན་དགོས་ལ་ཤིང་ཏོག་དང་བ་མོའི་ཞོ་ལྟ་བུ་བསིལ་བའི་རིགས་ཀྱི་བཟའ་བཏུང་ཀྱང་གཙོ་བོར་བྱས་ན་བཟང་། དེ་ལས་ལྡོག་སྟེ་རོ་ལན་ཚ་དང་སྐྱུར་བའི་རིགས་ཏེ་ཚྭ་ཤིན་ཏུ་ཁ་བའི་བསྙལ་བའི་ཚོད་མ་དང་ཆང་སྐྱུར་སོགས་བསྟེན་མི་ཉན་ལ་སྤྱོད་ལམ་ཤིན་ཏུ་དྲག་པོ་སྟེ་ས་བརྐོ་རྡོ་སློག་དང་ཉལ་བོ་སྤྱད་དྲགས་ནས་ལུས་པོ་ཧ་ཅང་ཐང་ཆད་དྲགས་པ། ཉི་འོད་འོག་ཏུ་ཡུན་རིང་འདུག་པ་སོགས་ཀྱིས་ལུས་ཟུངས་འཛད་ཅིང་གནོད་པར་བྱེད་པས་ཧ་ཅང་མི་འོས། གཞན་ཡང་དཔྱིད་དུས་ནི་དུས་གྱི་ངོ་བོ་ཚ་བར་གཏོགས་པས་མཁྲིས་ཚད་སོགས་ཚ་བའི་ནད་རིགས་སྣ་ཚོགས་འབྱུང་སླ་བས་གངས་ཆུ་དང་རྫ་ཆུ་ལྟ་བུ་ཤིན་ཏུ་བསིལ་བའི་ཆུ་གཙང་གིས་ལུས་པོ་ཡང་ཡང་བཀྲུ་བ་དང་གྱོན་པ་སྲབ་ལ་ཡང་བའི་རིགས་ཏེ་དཔེར་ན་རས་དང་ཐེར་མ་ལྟ་བུ་གོན་དགོས་པར་མ་ཟད། ཁང་བའང་བསིལ་གྲིབ་ལྡན་ལ་དྲི་བཟང་གི་སྤོས་ཆུས་ཆག་ཆག་བཏབ་ནས་བསྡད་ན་བཟང་ཞིང་ཤིང་གྲིབ་དང་ཆར་རླུང་གི་ཟེགས་མ་ཡོད་སར་ངལ་གསོས་ན་བཟང་བར་བཤད།
༢.དབྱར་ཁའི་དུས་སུ་རང་བཞིན་གྱིས་ནམ་མཁར་སྤྲིན་འདུས་ཤིང་ཆར་འབབ་པས་ས་གཞི་ཕལ་ཆེར་ཆུ་ཁམས་ཀྱིས་བརླན་གཤེར་ཆེ་ཞིང་རླུང་དང་གྲང་བའི་རེག་བྱ་ལྷག་པར་རྒྱས་ཤིང་། ས་རླངས་དང་བཏུང་ཆུ་རྣམས་ཀྱང་ཅུང་ཟད་རྙོག་མ་ཅན་དུ་གྱུར་བའི་དབང་གིས་ལུས་གྱི་མེ་དྲོད་ལ་གནོད་པར་འགྱུར་བས་མ་ཞུ་བའི་ནད་རིགས་ཏེ་དཔེར་ན། གྲང་འཁྲུ་དང་རྒྱུ་གཟེར་སོགས་འབྱུང་སླ་བས་དུས་འདིར་མེ་དྲོད་བསྐྱེད་པའི་ཁ་ཟས་ཤས་ཆེར་བསྟེན་དགོས་པ་དང་ཁྱད་པར་དུ་རོ་མངར་སྐྱུར་ལན་ཚའི་རིགས་ཏེ་དཔེར་ན། འབྲི་ཞོ་དང་ཚྭ་ཁ་བའི་འབྲས་ཐང་། སྔོ་ཚོད་སོགས་དང་སྐམ་སའི་ཡུལ་གྱི་འབྲུ་རིགས་ལས་བྱུང་བའི་ཆང་རག་ཉུང་ཙམ་རེ་བསྟེན་ན་བཟང་། དབྱར་དུས་དྲོད་གྲང་མི་སྙོམས་པས་ཚ་བ་གབ་པའི་ནད་འབྱུང་སླ་བས་ཁང་བ་འོག་ཁང་སོགས་ཀྱི་གནས་སུ་མི་འདུག་པར་བསིལ་དྲོད་སྙོམས་པའི་གནས་སུ་འདུག་པ་གལ་ཆེ་བར་མ་ཟད། ཕྱི་རོལ་ནས་བྱ་བ་གང་ཞིག་བསྒྲུབ་དུས་ཀྱང་དུས་རྒྱུན་ཆར་ལྭ་དང་ཆར་གདུགས་བཟུང་རྒྱུ་བརྗེད་མི་ཉན་ཞིང་རྨས་སྐྱོན་མི་འབྱུང་བའི་ཆེད་དུ་ཆར་ཆུའི་འཇིགས་པ་དང་ཐོག་གི་འཇིགས་པ་ལའང་འཛེམ་དགོས།
༣.སྟོན་ཀའི་དུས་སུ་ཆར་ཆུ་རིམ་བཞིན་ཆད་ཅིང་གྲང་རླུང་ཞི་ནས་འཕྲལ་ཏུ་ཉི་མའི་འོད་ཟེར་གྱིས་གདུང་བས་ན་ལུས་ཀྱི་ཚ་དྲོད་དབྱར་དུས་སུ་བསིལ་བས་མགོ་མནན་པ་དེའི་ཚ་སྟོབས་ཡང་བསྐྱར་ལྡང་བར་བྱེད་པས་ཚ་བའི་ནད་ཅི་རིགས་འབྱུང་སླ་སྟེ་དཔེར་ན། མཁྲིས་ཚད་དང་མཁྲིས་རིམས། མགོ་གཟེར་སོགས་འབྱུང་བ་ཡིན་པས་ཟས་སྐོམ་གྱི་རོ་ཁ་བ་དང་མངར་བ། བསྐ་བ་སྟེ་དཔེར་ན་ཁ་ཀུབ་(苦瓜)དང་ཁུར་མང་། ཤིང་འབྲས་སྣ་ཚོགས་ཤས་ཆེར་བསྟེན་པར་བྱ་དགོས་ལ་ག་བུར་དང་ཙན་དན་ལ་སོགས་པའི་དྲི་བགོས་པའི་གོས་གྱོན་པ་དང་། ཁང་བའང་དཔྱིད་དུས་དང་མཚུངས་པར་བསིལ་གྲིབ་ལྡན་ལ་དྲི་བཟང་གི་སྤོས་ཆུས་ཆག་ཆག་བཏབ་སར་བསྡད་ན་བཟང་བར་བཤད།
༤.དགུན་དུས་ཕྱི་ཡུལ་དུ་གྲང་ཞིང་བསིལ་བའི་རང་བཞིན་གྱི་སྟོབས་ཤིན་ཏུ་ཆེ་བས་ལུས་ཀྱི་བ་སྤུའི་བུ་གའི་སྒོ་རྣམས་བཀག་སྟེ་ནང་གི་དྲོད་ཕྱིར་མ་ཤོར་བས་མེ་དྲོད་ཀྱི་སྟོབས་ཆེ་བ་དང་། ཟས་འཇུ་སླ་བས་ཁ་ཟས་ཉུང་བར་གྱུར་ན་ལུས་ཟུངས་སྐེམས་ཞིང་སྟོབས་འཆོར་བར་འགྱུར་བས་ཁ་ཟས་མང་པོ་བསྟེན་རྒྱུ་དང་ལྷག་པར་དུ་རོ་མངར་བ་དང་སྐྱུར་བ། ལན་ཚ་བའི་རིགས་ཏེ་ལུག་ཤ་དང་ནང་ཁྲོལ། མགོ་ཁྲོལ་དང་ཆབ་ཚ། ཞུན་མར་སོགས་བཟའ་བཏུང་སྣུམ་བཅུད་ཀྱི་རིགས་བསྟེན་འོས་པ་ཡིན། དེ་ལྟར་བསྟེན་པས་དགུན་དུས་སུ་ཆགས་པ་སྤྱོད་པར་འདོད་ཚེ་ཉལ་བོ་མང་ཙམ་སྤྱད་ཀྱང་ལུས་ཕུང་ལ་སྐྱོན་མེད་པར་བཤད། དུས་འདིར་ཉིན་མོ་ལས་མཚན་མོ་ཤིན་ཏུ་རིང་ཕྱིར་ཐོ་རེངས་ཀྱི་དུས་སུ་ཕོ་བ་ལྟོགས་པས་ལུས་ཀྱི་བཅུད་ཟད་པར་གྱུར་ནས་པགས་པ་རྩུབ་པོར་འགྱུར་བས་ཏིལ་མར་དང་འབྲུ་མར་རིགས་ཀྱིས་ལུས་ལ་བྱུག་ཅིང་བསྐུ་མཉེ་ཕན་པ་ཡིན། དེ་མིན་སྐབས་སྐབས་སུ་དྲོད་དུགས་ཏེ་སྲོས་རྒྱག་པ་དང་ཉི་མའི་འོད་ལ་རན་ཙམ་བསྲོ་དགོས་པར་མ་ཟད། གྱོན་གོས་ལ་པགས་པའི་གོས་ལ་སོགས་པའི་གྲང་ངད་འགོག་ཐུབ་པའི་གོས་གྱོན་དགོས་ལ་གནས་ཁང་ཡང་རབ་ཡིན་ན་ས་ཡི་ཁང་བ་ཉིས་རིམ་དང་དེ་མིན་དྲོད་ཆེ་བའི་སྡོད་ཁང་དུ་བསྡད་ནས་གྲང་བའི་ནད་དེ་དཔེར་ན། གྲུམ་བུའི་ནད་དང་མཁལ་མའི་ནད་སོགས་མི་འབྱུང་བར་འབད་དགོས་པ་ཡིན། མདོར་ན་དུས་ཚིགས་བཞིའི་ཟས་སྐོམ་དང་སྤྱོད་ལམ་གྱི་སྤང་བླང་ནི་དུས་ཚིགས་སོ་སོས་ཁྱད་ཆོས་དང་སྦྱར་ཏེ་དབྱར་དགུན་གཉིས་ལ་ཟས་སྤྱོད་དྲོ་བའི་རིགས་དང་སྟོན་དཔྱིད་གཉིས་ལ་ཟས་སྤྱོད་བསིལ་བའི་རིགས་བསྟེན་འོས་པ་ཡིན།